Aniya akee ishqeh kamah gabool kuraanee kihineh heyyeve\nއަނިޔާއަކީ އިޝްގެއް ކަމަށް ގަބޫލުކުރާނީ ކިހިނެއް ހެއްޔެވެ\n8 މަސް,4ހަފްތާ, 10 ގަޑި, 49 މިނެޓް, 39 ސިކުންތު ކުރިން 8314ޝަހީދާ އަބްދުﷲ ސައީދު\nކުރީގެ ރައީސް މައުމޫން އަބްދުލްގައްޔޫމާއި، ކުރީގެ ރައީސް މުހައްމަދު ނަޝީދު\n2013 ވަނަ އަހަރު ބޭއްވި ރިޔާސީ އިންތިޚާބުގައި ރައްޔިތުންގެ ވަރަށް ފުރިހަމަ އަޣްލަބިއްޔަތާއެކު، ކުރިއަށް އޮތް ފަސް އަހަރު ދުވަހު ރާއްޖޭގެ ރައީސުލްޖުމްހޫރިއްޔާ ކަމުގެ މަގާމަށް މއ. ކާމިނީގޭ އަބްދުﷲ ޔާމީން އަބްދުލްގައްޔޫމް ވަނީ އިންތިޚާބު ކުރައްވާފައެވެ. ބަޔަކު ގަބޫލުކުރަން ބޭނުން ނުވިޔަސް މިއީ ރާއްޖޭގެ ރައްޔިތުންގެ ނިންމުމެވެ. ޑިމޮކްރަސީގެ ރީތި އުސޫލުތައް ގަބޫލު ކުރުމުގެ ބަދަލުގައި ހުޅަނގުގެ ޔަހޫދީންގެ އުސޫލުތައް ގަބޫލުކުރާ ބަޔަކަށް މި ނިންމުން ބަލައިގަންނާކަށް އެހާ ފަސޭހަ ކަމަކަށް ނުވިއެވެ. ރައީސް ޔާމީންގެ ވެރިކަމަށް އެންމެ އަހަރެއްވެސް ނުވަނީސް ވެރިކަން ވައްޓާލުމަށް ބަޔަކު މީހުން މަސައްކަތް ފެށިއެވެ.\nގާނޫނު އަސާސީގެ ހިމާޔަތުގައި ކަމަށް ބުނެ ސިޔާސީ ގޮތުން ފެއިލްވެފައިވާ ބަޔަކު މަގުތަކަށް ނުކުމެ ސަރުކާރާ ދެކޮޅު އެއްވުންތައް ބާއްވާ ވެރިކަން ބަދަލު ކުރުމުގެ މަސައްކަތް ފެށި އިރު، އެކަމުގެ އެންމެ އަޑީގައި ތިބީ ހުޅަނގުގެ ޔަހޫދީންކަން ފާހަގަކޮށްލެވެއެވެ. ފައިސާއާއި އެހެނިހެން އެހީތައް ވެދީގެން ގާނޫނީ ސަރުކާރު ވައްޓާލުމަށް ދިވެހިންގެ ތެރެއިން ބައެއްގެ ބޮލަށް ސަވާރުވެގެން އުޅޭ ސަބަބު ރައްޔިތުންނަށް އޮޅިފައި ނުވާނެކަން ޔަގީނެވެ. ނަމަވެސް ވަކި ވަރަކަށް ވުރެ ބޮޑަށް ވެރިކަމަށް ދަހިވެތިވެއްޖެ މީހާ އަމިއްލަ ގައުމު ގުރުބާންކޮށްފައި ވިޔަސް ވެރިކަން ފޭރިގަތުމަށް މަސައްކަތް ކޮށްފައިވާކަމީ މާޒީގައި ދިވެހިން ދެކެފައިވާ ހަގީގަތެއްކަން ފާހަގަކޮށްލަންޖެހެއެވެ.\nނަމަވެސް އަޅުވެތިކަމުގެ ހިތި ރަހަވެސް ދެކެފައިވާ ބަޔަކު ހިމެނޭ ގޮތައް ކުރިއަށް ގެންދާ ހަރަކާތްތައް ކުރިއަށް ގެންދިޔައީ ގައުމާއި ރައްޔިތުންނަށް ލިބިދާނެ އެއްވެސް ދެރައަކާ މެދު ވިސްނާލުމެއްނެތިއެވެ. ސަރުކާރާ ދެކޮޅު ފަރާތްތަކުން ތަފާތު ނަންނަމުގައި އެއްވުންތައް ބޭއްވި އިރު، މިއިން ކޮންމެ ފަހަރަކުވެސް މުގުލުގައި ހުންނެވީ އިސްތިއުފާދެއްވި ރައީސް މުހައްމަދު ނަޝީދުއެވެ. ނަޝީދު ވިދާޅުވާ ގޮތުގައި ނަޝީދު ވެރިކަމަށް ވަޑައިގަތުމަށް ބޭނުންފުޅުވަނީ ފަސް އަހަރުގެ ދައުރު ފުރިހަމަ ނުކުރެވި އޮތުމުން ދައުރުގެ ބާކީ ދެއަހަރު އަލުން ވެރިކަން ކުރައްވާ ދައުރު ފުރިހަމަ ކުރެއްވުމަށެވެ. ނަމަވެސް ގާނޫނު އަސާސީގައި އެގޮތައް ތަންނުދޭ އިރު، ގައިދީއަކަށް ވެރިކަމަށް ކުރިމަތިލެވޭނެ އެއްވެސް ގާނޫނެއް ނެތެވެ.\nއަދި ގާސިމް އިބްރާހީމް ވިދާޅުވާ ގޮތުގައި އޭނާ ވެރިކަމަށް ވަޑައިގަތުމަށް ބޭނުން ވަނީ ރައްޔިތުންނަށް ހެޔޮ ގޮތް ހޯދައި ދިނުމަށެވެ. ނަމަވެސް ހަގީގަތަކީ ރައްޔިތުންނަށް 191 މިލިއަން ޑޮލަރުން ދަރާފައިވާ މީހަކު ރައްޔިތުންނަށް ހެޔޮ ނޭދޭނެ ކަމާ، އޭގެ ފަހަތުގައި އަމިއްލަ އެދުން އިސްކޮށްފައިވުން ކަމަށް ދެކޭ މީހުން ވެސް މަދެއް ނޫނެވެ. މީގެއިތުރުން ތިރީސް އަހަރު ގައުމުގައި ވެރިކަން ކުރެއްވި ރައީސް މައުމޫން ވެސް ގެންދަވަނީ ވެރިކަމަށް ވަޑައިގަތުމުގެ ފޮނި ހުވަފެންތަކެއް ދެކެވަޑައިގަންނަވަމުންނެވެ. 2008 ވަނަ އަހަރު ބޭއްވި ރިޔާސީ އިންތިޚާބުގައި ރައްޔިތުން ވަނީ ރައީސް މައުމޫނަށް ނޫނެކޭ ބުނެފައެވެ. ނަމަވެސް އަދިވެސް މަރު ދުވަހަަށް ވެރިކަން ކުރެއްވުމުގެ ވިސްނުންފުޅު ހުންނެވުމާއެކު 80 އަހަރުން މަތީގެ ބޭފުޅުންނަށް ވެސް ވެރިކަމަށް ކުރިމަތިލެވޭނެ ކަމަށް ވިދާޅުވެ ރައީސް މައުމޫން ވެސް ވެރިކަމާ ކޯޅެމުންދާކަން ވެސް ފާހަގަކޮށްލެވެއެވެ.\nއިދިކޮޅުގައި ހައްތަހާވެސް ވެރިންނެވެ. ވެރިކަން ބޭނުން ނުވާ ހަމަ އެންމެ ބޭފުޅަކު ވެސް ނެތެވެ. ނަމަވެސް މިއިން ކޮންމެ ބޭފުޅަކީ ވެސް ކުށްވެރިން ކަމަށް ވުމާއެކު އެއްވެސް ބޭފުޅަކަށް ވެރިކަމަށް ވަޑައިގަތުމަށް ގާނޫނު އަސާސީ ތަނެއް ނުދެއެވެ. އެހެންކަމުން އެބޭފުޅުން މަސައްކަތް ކުރައްވަމުން ގެންދަވަނީ ގާނޫނާ ޚިލާފަށް މަގުމަތިން ވެރިކަން ވައްޓާލުމަށެވެ. ނަމަވެސް މިއަދު ވަލިއްޔުލް އަމްރުގެ މަގާމުގައި ހުންނެވި ރައީސް ޔާމީނަކީ އެއަށްވުރެ ހިތްވަރު ގަދަ ކެތްތެރި އަދި ހިކުމަތްތެރި ބޭފުޅެއްކަމަށް ވުމާއެކު އިދިކޮޅު ފަރާތްތަކުން ހަތަރު އަހަރު ދުވަހު ކުރި މަސައްކަތް ވަނީ ނާކާމިޔާބުވެފައެވެ.\nމިއަދާ ހަމައަށް އާއިރު ތަފާތު ނަންނަމުގައި ސަރުކާރު ވައްޓާލުމަށް މުޒާހަރާތައް ކޮށްފައިވާ އިރު، ތަފާތު ރޭވުންތައް ރާވާފައިވެއެވެ. ނަމަވެސް މިހާތަނަށް ރޭވި ކޮންމެ ރޭވުމެއް އަތަށް ގޮވާފައިވާ އިރު، ކޮންމެ މުޒާހަރާއެއްވެސް ނިމިގެން ދިޔައީ ތޮޅިޔަށެވެ. އަދި ރައީސުލްޖުމްހޫރިއްޔާ އަވަހާރަކޮށްލައިގެން ވެރިކަން ހޯދުމަށް އެކި ފަހަރު މަތިން މަސައްކަތްކޮށް، އެންމެ ފަހުން އެކަމުގައި އުޅުނު މީހުން ކުޑަގޮޅިއަށް ދާންޖެހުނުކަން މިއީ ވެސް މި ހަތަރު އަހަރު ދުވަހުގެ ތެރޭގައި ރައްޔިތުން ދެކެފައިވާ މަންޒަރެކެވެ. މިހާތަނަށް ބޮޑު މުޒާހަރާގެ ނަމުގައި އެކާވީސް މުޒާހަރާ ކޮށްފައިވާއިރު، އެންމެ ފުރަތަމަ ސަރުކާރު ވައްޓާލުމަށް ނުކުތީ ގާނޫނު އަސާސީގެ ދިފާޢު ކުރުމުިގެ ނަމުގައެވެ.\nއަދި އޭގެ ފަހުން ބޮޑު ބުރާސްފައްޝައި، ކަޅު ހުކުރާއި، ބޮޑު ހުކުރާއި، އެއްބުރުގެ އިތުރުން ކުރިއަށް ކުރިއަށް ބާރަށް ކުރިއަށް، އަދި އިންސާފުގެ ދަތުރުގެ ނަމުގައި ވެސް މުޒާހަރާތައް ބޭއްވިއެވެ. އަދި އޭގެ އިތުރުން މިންޖުވާން، އިންސާފުގެ ދަތުރު، ކޮބާ ކޮބާ މަގޭ ވޯޓްގެ އިތުރުން ޒުވާނުންގެ ބޮޑު އެއްވުމެއް ވެސް ބޭއްވިއެވެ. އަދި ގައުމު ވިއްކުމާ ދެކޮޅު ގެ ނަމުގައި މުޒާހަރާއެއް ކުރި އިރު، އަނިޔާވެރިކަމާ ދެކޮޅު، 27 ފެބްރުއަރީ، އަނިޔާވެރިކަން ނިންމަން، އިންސާފު މަގަށް އަދި އިންތިޚާބު އަވަސްކުރުމަށް ގޮވާލާ އެއްވުން ބޭއްވި އިރު، ހުކުމް ތަންފީޒުކުރުމަށް ގޮވާލުމާއި، ހުއްޓުވާ ދޭތިން ފަހެތީގެ ނަމުގައި މުޒާހަރާކޮށް، އަދި ސިޔާސީ ހައްޔަރީން ދޫކޮށްލާ މުޒާހަރާއާއި، މޭޑޭ ގެ ބޮޑު މުޒާހަރާއާއި، ވައްޓާލާ މުޒާހަރާގެ އިތުރުން ބޮޑު ސޯޅަ މުޒާހަރާ ވެސް ބޭއްވިއެވެ. ވީ ހަމަ އެއްވެސް ކަމެއް ނެތެވެ. ގޮވީ ހަމަ އަތަށެވެ. ކޮންމެ މުޒާހަރާއެއްވެސް ނިމިގެން ދިޔައީ ގާނޫނާ ޚިލާފްވި އެތައް ބަޔަކު ހައްޔަރު ވެގެންނެވެ.\nއެކި ފަހަރު މަތިން ވެރިކަން ވައްޓާލަން މުޒާހަރާތައް ކުރި އިރު، ރައީސް ޔާމީން އަވަހާރަކޮށްލުމަށް ތިން ފަހަރެއްގެ މަތިން މަސައްކަތް ކޮށްފައި ވެއެވެ. މިއިން ކޮންމެ ފަހަރަކު ވެސް އެމަނިކުފާނު ސަލާމަތްވެ ވަޑައިގެންނެވިއެވެ. އިޚުލާސްތެރި ވެރިޔަކަށް ނަސްރު ދެއްވާނެކަން ޔަގީނެވެ.\nމީގެއިތުރުން ތަފާތު ނަންނަމުގައި މުޒާހަރާތައްކޮށްފައިވާ އިރު، މީގެކުރިން ރައީސް ޑރ. ވަހީދުގެ ވެރިކަމުގައި ވެސް ވެރިކަން ވައްޓާލަން އަތޮޅުތަކުން ރަތް ހާލާ ކާޅު ގެނެސް ކަންވެރިން ލައްވާ ސިހުރު ހާހޫރަ ހެދި އިރު ދިރޭ ތަކެތި ކަތިލާ ކަނޑަށް ލޭއަޅައި، ކޮންމެ ހުކުރު ދުވަހަކު މާލޭގެ މަގުތަކުގައި ކިޔެވެލި ކިޔަވާ ދުން އަޅަމުން ހިނގި ކަން ވެސް ފާހަގަކޮށްލެވެއެވެ. ނަމަވެސް އެފަހަރުވެސް އިދިކޮޅު އެމްޑީޕީން ކުރި މަސައްކަތުގައި އެބައި މީހުންނަށް އަލިމަގެއް ނުފެނުނެވެ. އެންމެ ފަހުން ބޭއްވި ބޮޑު ސޯޅަ ތޮޅިއަށް ދިއުމުން ވެރިކަން ވައްޓާލަން އާ އުކުޅެއް ބޭނުން ކުރާ ވާހަކަ ދާދިފަހުން މިވަނީ އިހަވަންދޫ ދާއިރާގެ ކުރީގެ މެންބަރ މުހައްމަދު އަބްދުﷲ ހާމަކުރައްވާފައެވެ. އެއީ ބަތްޕެން ބޮއިގެން ސަރުކާރު ވައްޓާލާ ވާހަކައެވެ.\nމި ހިނގާ އޭޕްރީލް މަހުގެ ހަވަނަ ދުވަހުގެ ރޭ އިހަވަންދޫގައި ބޭއްވި އިދިކޮޅު ޖަލްސާގައި ވާހަކަ ދައްކަވަމުން މުހައްމަދު އަބްދުﷲ ވިދާޅުވީ ސަރުކާރު އޮތީ ހެލިހެލި ކަމަށާއި، ބަތްޕެން ބުއިމުން ދަތެއް ވެއްޓޭހާ ފަސޭހައިން ސަރުކާރު ވެއްޓޭނެ ކަމަށެވެ. ރައްޔިތުން ގުނބޯ ހައްދައިގެން މާލޭގައި ބޭއްވި އެއްވުންތަކުން ކުރި އެރުން ނުލިބުމުން އަތޮޅުތަކުގައި ތިބި ރައްޔިތުންގެ ވިސްނުމާ ފިކުރާ ކުޅެން މަސައްކަތް ކުރި ކަމުގައި ވިޔަސް ސިޔާސީ ގޮތުން އެއްވެސް އުރަތްޕެއް ނެތް މީހަކު ދައްކާ ވާހަކަތަކަށް ރައްޔިތުން މިއަދަކު ނުހެއްލޭނެއެވެ. ދެ އިރު ދެދަޅައަށް ބޮނޑިބަތް ކައިގެން މަގުމަތީގައި ދުވެގެން ނުވެއްޓުނު ސަރުކާރެއް ބަތްޕެން ބޮއިގެން ވެއްޓޭނެ ކަމަށް ގަބޫލުކުރާނީ މުހައްމަދު އަބްދުﷲ ކަހަލަ މޮޔައެއްކަން ޔަގީނެވެ.\nއަދި ރައްޔިތުންގެ މަޖިލީހުގެ ތެރެއިން ވެސް ސަރުކާރު ވައްޓާލެވެން އޮތް ކަމަށް ވިދާޅުވެ ރައްޔިތުންގެ ގާތުގައި ފޮނި ބައިސާ ކަނޑަމުން ދިޔައިރު، މަޖިލީހުގެ ތެރެއިން އިދިކޮޅު ފަރާތްތައް ބޭނުންވާ ގޮތައް އެއްވެސް ކަމެއް ނިންމުމުގެ ބާރު އެފަރާތްތަކުގައި ނެތްކަން މުހައްމަދު އަބްދުﷲއަށް ނޭނގުނަސް ރައްޔިތުންނަށް އެކަން ވަރަށް ސާފުކޮށް ފެނިގެން ހިނގައްޖެއެވެ. އަދި މަޖިލީހުގައި ބޮޑު ގޮނޑިއަށް ވެޑުވިގެން ފިނި ކޮޓަރީގައި ތިބެ ވެރިކަން ވައްޓާލެވޭ އިރު، ރޭގަނޑު ލޮލުފިޔަ ނުޖަހާ ތިބެ، ރެއާ ދުވާލު މަގުތަކަށް ނުކުމެ ރަތްދަކަ އަވީގައި ހަނާވާން ތިބެންވީ އެއްވެސް ސަބަބެއް ނެތެވެ.\nފިލްމީ ދާއިރާގައި މުހައްމަދު އަބްދުﷲ އެކްޓް ކުރަން އުޅުއްވި ދުވަސްވަރު ބަޔަކު މީހުން ހެވިފައި އަތްޖަހަން ތިއްބަސް، ސިޔާސީ ދާއިރާގައި މުހައްމަދު އަބްދުﷲ އަކީ ތަސައްރަފު ފުދިގެން ސިޔާސީ ކަންކަމަށް އާޖުފާޖު ވިދާޅުވާ ބޭފުޅެއް ނޫނެވެ. ބަޔަކު މީހުން ތެޅިތެޅި ހުޅުނބު ދިޔައިރުވެސް ރައީސް ޔާމީން އިސްތިއުފާ ނުދެއްވީ އެމަނިކުފާނު ކުރެއްވި ހުވަޔާއި، ހިތްވަރާ ސާބިތުކަމާ އެކު ދެމިހުންނެވީތީއެވެ.\nއަދި އެތެރެއާއި ބޭރުގެ ފިއްތުންތަކާ އެކު ވެސް އެމަނިކުފާނު ގެންދަވަނީ ގައުމާ ރައްޔިތުންގެ ހައްގުގައި ކެނޑިނޭޅި މަސައްކަތް ކުރައްވަމުންނެވެ. އެހެންކަމުން ބަތްޕެން ބޮއިގެން ވައި ލައްވާލުމުން ނަޝީދު އިސްތިއުފާދެއްވާފައި ވަޑައިގެން ގޮތައް ރައީސް ޔާމީން އިސްތިއުފާ އެއް ނުދެއްވާނެއެވެ. ނަމަވެސް ވެރިކަމަށް ފެންބޮވައިގެންފައިވާ ބަޔަކު ރައްޔިތުން ގުނބޯ ހެއްދުމުގެ ބޭނުމުގައި ކޮސް ގޮވާނެ ކަމަށް ކޮންމެ ރައްޔިތަކު ވެސް ގަބޫލު ކުރާނެކަން ޔަގީނެވެ.\nލައްކަ މުޒާހަރާތައް ވެސް ކޮށްފިއެވެ. އެންމެ ފަހުން މުޒާހަރާތަކަށް ނުކުންނާނެ ބަޔަކު ނުވުމުން މުޒާހަރާގައި ހައްޔަރުވާ ކޮންމެ މީހެއްގެ އާއިލާއަށް މަހަކު ފަސް ހާސް ރުފިޔާ ދޭ ގޮތައް އުޖޫރައެއް ކަނޑައަޅައިގެން މީހުން ނެރެ ސަރުކާރު ވައްޓާލަން ކުރި މަސައްކަތް ވެސް ދިޔައީ ހަމަ ފަނު ފުލުންނެވެ. މޮޔަ ހައްލައިގެން މަދު ބަޔަކު ނެރެގެން ކުރި މުޒާހަރާގައި ފުލުހުންގެ ވާޖިބަށް ހުރަސްއެޅުމުން ހައްޔަރުކުރި މީހުން ކުޑަގޮޅީގައި ތިބި އިރު ހައްޔަރަށް ދާ މީހުންނަށް އެމްޑީޕީން ކަނޑައެޅި ފަސް ހާސް ރުފިޔާ ހޯދަން ދިއުމުން އެފައިސާ ނުދީގެން އަނެއްކާވެސް އެބައި މީހުން ޕާޓީގެ އިސްވެރިންގެ ގޭ ދޮށުގައި މުޒާހަރާކުރި މަންޒަރު ވެސް ފެނިގެން ދިޔައެވެ. އަދި ސަރުކާރު މިރޭ ވެއްޓޭނެ ކަމަށް ބުނެ މަހަކަށް ވުރެ ގިނަ ރޭ ވަންދެން ބަޔަކު މީހުން މަގުތަކަށް ނެރެ ވެރިން ފިލާ ތިބެގެން ދާދި ފަހުން ވަނީ މުޒާހަރާތަކެއް ކޮށްފައެވެ. އެފަހަރުވެސް ދިޔައީ ހަމަ ޗޮކުންނެވެ. މީގެއިތުރުން ފާއިތުވެ ދިޔަ ބާރަ އަހަރު ދުވަހުގެ ތެރޭގައި އިދިކޮޅު އެމްޑީޕީއަށް އެންމެ ކަމު ނުދާ މުއައްސަސާ ތަކުގެ ތެރޭގައި ދިވެހި ރާއްޖޭގެ ޝަރުއީ ކޯޓުތައް ހިމެނެއެވެ. ނަމަވެސް ކުއްލި އަކަށް ކޯޓުތައް ރަގަޅުވެ ފަނޑިޔާރުން ހުދު ކާފޫރަށްވެ، ހުދު ޖަންގިޔާގެ ކުލަ ރީނދޫ ކުލައިން ބަޔަކަށް ފެނުން ދުވަސްވެސް ރައްޔިތުންނަށް ފެނިގެން ހިނގައްޖެއެވެ. ސަބަބެއް ނެތިއެއް ނޫނެވެ.\nވެރިކަން ވައްޓާލަން ކުރި ހުރިހާ މަސައްކަތެއް ފަނު ފުލުން ގޮސް އެންމެ ފަހުން ޝަރުއީ ދާއިރާގެ އެންމެ މަތީ ކޯޓުގައި ތިއްބެވި ފަނޑިޔާރުންނަށް ރިޝްވަތު ދީގެން ވެރިކަން ވައްޓާލުމުގެ މަސައްކަތް ވެސް އިދިކޮޅު ފަރާތްތަކުންކޮށްފައިވާ ކަމަށް ދިވެހި ރާއްޖޭގެ ތަހުގީގީ އިދާރާތަކުން މިވަނީ ތުހުމަތުކޮށްފައެވެ. ޖަލުގައި ދިގު މުއްދަތަކަށް ހުކުމް ތަންފީޒު ކުރަމުން ދިޔަ ގައިދީންތަކެއް އެއްވެސް ޝަރުތަކާ ނުލާ މިނިވަން ކުރުމަށް އަމުރު ނެރެދެއްވުމުން، އެންމެ ބޮޑަށް ބުއްދި ފިލާ ދިޔައީ ގައުމުން ބޭރުގައި އަރުވާލެވިގެން ތިބި ގައިދީންކަން ފާހަގަކޮށްލެވެއެވެ. އެހެންކަމުން އެއް ދުވަސްވަރެއްގައި ކޯޓުތައް ކުރިމަތީ ބޮލުގައި އަޅައިގެން އުޅުނު ހުދު ޖަންގިޔާ އެކި ކުލަކުލައިން މިއަދު ފެންނަން ނުޖެހޭ އެއްވެސް ސަބަބެއް ނެތެވެ.\nސްޕްރީމް ކޯޓުގެ އަމުރާ އެކު ވަގުތުން މާލެ އެރުމަށް ތައްޔާރަށް ހުންނެވިކަން އިއުލާން ކުރެއްވި ގައިދީން ވެސް ހިމެނެއެވެ. ވެރިކަން ބޭނުންވެ އެކަމަށް ކެތްމަދުވެފައި ތިބި ބަޔަކު ކުރީ ސަފަށް ނެރެގެން އިސްތިއުފާދެއްވި ރައީސް ނަޝީދު ރޭވި ހުރިހާ ރޭވުމެއް ފަނުފުލުން ދިޔައިރު، އެއީ ވެރިކަން ބަދަލު ކުރުމަށް އެންމެ ފަހުން ބޭނުންކުރަން އޮތް ހަތިޔާރު ކަމަށް ބަޔަކަށް ޔަގީން ކުރެވިގެން ދިޔަ ނަމަވެސް އެކަން ވެސް ދިޔައީ ހަމަ ޗޮކުންނެވެ. ވެރިކަން ބަދަލު ކުރުމަށް ކުރި ހުރިހާ ކަމެއް އަތަށް ގޮވައި، މުޒާހަރާތަކުން ކުރިއެރުން ނުލިބުމުން، ނަޝީދުގެ މިސްރާބު ބަދަލުކޮށްލީ އެހެން ދިމާލަކަށެވެ.\nމަސައްކަތުގައި ދުވަސްތައް ހޭދަކޮށްލުމަށް ފަހު، އަރާމުކޮށްލުމަށް ކުރު ޗުއްޓީއެއް ނަގައިގެން ރާއްޖެއަންނަ ފަތުރުވެރިންވެސް ނަޝީދަށް ވެރިކަން ހޯދައި ދިނުމަށްޓަކާ މާލޭގައި މުޒާހަރާކޮށްދިނުމަށް އެދިވަޑައިގެންނެވިއެވެ. ރާއްޖެއަށް ފަތުރުވެރިން އަންނަނީ ނަޝީދަށް ވެރިކަން ހޯދައިދެން މަސައްކަތް ކުރަން ކަމުގައި ދެކެވަޑައިގަންނަވާނަމަ އެއީ ވަރަށް ބޮޑު ކުށް ހީއެކެވެ. މޮޔަފުޅު ވިޔަސް މިއީ ދެން ބޮޑުވަރެވެ. މީގެއިތުރުން ސިޔާސީ އިދިކޮޅު ފަރާތްތައް ލައްވާ ބޮޑެތި ކުށްތައް ކުރުވައި، ވެރިކަން ބަދަލުކޮށްދީފި ނަމަ ބައިފަޅިއެއް ދޭނެ ކަަމުގެ ޔަގީންކަން ދީގެން ގައުމުގައި ހުރިހާ ފިތުނައަކާ ހަމަނުޖެހުމެއް އުފެއްދުމުގެ މޭސްތިރިއެއްގެ ގޮތުގައި ހުންނެވީ އިސްތިއުފާދެއްވި ރައީސް މުހައްމަދު ނަޝީދުއެވެ. އަދި ޖަލު ހުކުމުން ފިއްލެވުވުމަށްޓަކާ އަމިއްލަ ފުޅަށް އިނގިރޭސި ވިލާތަށް އަރުވާލެވިގެން ހުންނެވި ނަޝީދަކީ ހުޅަނގުގެ ދޮންމީހުންގެ ފައިދާއަށް މަސައްކަތް ކުރައްވާ ބޭފުޅެކެވެ.\nސިޔާސީ ބޭފުޅެއްގެ އިތުރުން ގައުމުގެ އެއްވެސް ރައްޔިތަކަށް ހެޔޮ އެދިގެން މަސައްކަތް ކުރައްވާ ބޭފުޅެއް ނޫންކަން ޢާންމު ރައްޔިތުންނަށް ގަބޫލު ކުރެވުނަސް ސިޔާސީ ބައެއް ބޭފުޅުންނަށް އެކަން ގަބޫލު ކުރަން ދަތިވަނީ ވެރިކަމަށް ފެންބޮވައިގެންފައިވާލެއް ބޮޑުކަމުންނެވެ. ކޮންމެ މުޒާހަރާއަކަށް ފަހު ގާނޫނާ ޚިލާފް އަމަލުތައް ހިންގުމުގެ ސަބަބުން އާއިލާ ދޫކޮށް ޖަލުގެ ތޭރިތަކުގެ ތެރެއަށް ވަންނަން ޖެހޭ މީހުން ވެސް މަދެއް ނޫނެވެ.\nނަޝީދުގެ މިއަވާގައި ޖެހުނު ބޭފުޅުންގެ ތެރޭގައި ކުރީގެ ރައީސް މައުމޫން ހިމެނިވަޑައިގަންނަވާކަން ފާހަގަކޮށްލެވެއެވެ. ގިނަ ރައްޔިތުން ގަބޫލު ކުރާ ގޮތުގައި ރައީސް މައުމޫން މިއަދު ޖަލުގެ ގޮޅީގައި އިންނަވައިގެން ޖެހިވަޑައިގަތުމުގެ އެންމެ ބޮޑު ސަބަބަކަށް ވީ ނަޝީދުގެ ބަހަށް ހެއްލިވަޑައިގަތުމެވެ. ރައީސް މައުމޫންގެ ވެރިކަމުގައި ނަޝީދުގެ އުމުރުން 23 އަހަރުން ފެށިގެން ހަޔާތް ވޭތުކުރެއްވީ ޖަލުގެ ތޭރިތަކުގެ ދަށުގައެވެ. ވެރިކަމާ ދެކޮޅަށް ބަސް ބުނުމާއި، ސަރުކާރަށް ފާޑު ވިދާޅުވި މައްސަލައިގައި ނަޝީދު ވަނީ އެކި ފަހަރު މަތިން ޖަލުގައި ދުވަސްތައް ހޭދަކުރައްވާފައެވެ. އެހެންކަމުން މިއަދު ރައީސް ނަޝީދު ރައީސް މައުމޫންގެ ކިބައިން ބަދަލެއް ހިފީ ކަމަށް ގަބޫލުކުރުމުގެ ފުރުސަތު ވެސް އެބައޮތެވެ. ނަޝީދުގެ މައްޗަށް އިއްވި ތޭރަ އަހަރުގެ ޖަލު ހުކުމާއެކު ބޭސް ފަރުވާއަށް ކަމަށްް ވިދާޅުވެ އިނގިރޭސި ވިލާތަށް ވަޑައިގެން ކުށްކުރުވުމަށް ބާރު ދެމުންދާއިރު، ފަހުން ވެދާނެ ގޮތަކާ މެދު ތިރީސް އަހަރު ވެރިކަން ކުރެއްވި ބޭފުޅަކަށް ވިސްނިވަޑައި ނުގެންކަމީ ހިތާމަކުރަންޖެހޭ ކަމެކެވެ.\nކޮންމެ އަނިޔާއަކީ އިޝްގެއް ކަމަށް ދުށުމަށް ނަޝީދު ގޮވާލެއްވި އިރު، ރައީސް މައުމޫންގެ ވެރިކަމުގައި އެކި ފަހަރު މަތިން ނަޝީދަށް ދިން އަނިޔާތައް މައުމޫން ހަނދުމަފުޅު ނެތަސް އަނިޔާވެރިކަން ތަހައްމަލު ކުރި ނަޝީދުގެ ހިތުގައި އެހަނދާންތައް އަދިވެސް އެބަހުއްޓެވެ. އެހެންކަމުން މަކަރުވެރި ރޭވުންތެރި ނަޝީދު، ތޭރަ އަހަރުގެ ޖަލު ހުކުމުން މިންޖުވުމަށްޓަކާ ރާއްޖެއިން ފިލައިގެން ދަމުން ދަމާލި ގުއި ރޯނުގައި ފަހަރަކު މީހަކު ޖެހި، އެންމެ ފަހުން ރައީސް މައުމޫން ވެސް ގުއި ރޯނުގައި ޖެހި މުސްކުޅިވީ ދުވަހު ޖަލުގެ ކުޑަ ގޮޅީގައި މިވަނީ އިންނަން ޖެހިވަޑައިގެންފައެވެ. ރައީސް ނަޝީދުގެ ހަޔާތުގައި ޖެހުނު ލައްގަނޑު މިއަދު ނަޝީދު ވަނީ މައުމޫން މުސްކުޅި ވީ ދުވަހު އެއަނިޔާތައް ތަހައްމަލް ކުރަން މަޖުބޫރު ކުރުވާފައެވެ. އެހެންކަމުން އަނިޔާ ދިނުމަށް ފަހު ކޮންމެ އަނިޔާއަކީ އިޝްގެއް ކަމަށް ދެކިގެން ތިބުމަށް ނަޝީދު ގޮވާލެއްވި ނަމަވެސް އަށްޑިހައިގެ އަހަރުތައް ގުނަމުންދާ ބޭފުޅަކަށް އޮންނާނީ ކޮން އިޝްގެއްތޯއެވެ. މިއީ ރައީސް ނަޝީދު ރައީސް މައުމޫނަށް ކުރެއްވި މަލާމާތެކެވެ.\nމައުމޫންގެ އިތުރުން ނަޝީދުގެ ވެރިކަމާ ދެކޮޅަށް ނުކުތް ގިނަ ބޭފުޅުން މިއަދު ވަނީ ނަޝީދުގެ މަކަރުވެރި ދަލުގައި ޖެހި ޖަލުގައި ދުވަސްތައް ހޭދަކުރަން ޖެހިފައެވެ. ނަމަވެސް ނަޝީދުގެ އަދާވާތްތެރިންގެ ކިބައިން ބަދަލު ހިފުމަށްފަހު، ނަޝީދު މިއަދު ހުންނެވީ ޒުވާން ދުވަސްވަރު ހަޔާތުން ބައެއްގައި މަޖާކުރަމުން ދިޔަ ދޮން މީހުންގެ ގާތަށް ގޮސް އެބައި މީހުންގެ ހިމާޔަތް ވެސް ހޯދައިގެންނެވެ. ވިސްނާ ފިކުރު ކުރާ ބަޔަކަށް މިއީ ޢިބްރަތަކަށް ވާނެކަން ކަށަވަރެވެ. ވެރިކަން ވައްޓާލުމަށް މުޒާހަރާތައް ވެސް ކޮށްފިއެވެ. އެންމެ ފަހުން ނަޝީދުގެ މަގުސަދު ހާސިލުވުުމުން އަނިޔާއަކީ އިޝްގަކަށް ހަދައިގެން ތިބުމަށް ގޮވާލެއްވި އިރު، އަނެއް ކޮޅުން އުމުރުގެ ފަހު ދުވަސްތައް ގުނަމުންދާ ރައީސް މައުމޫން ޖަލުގައި ހުންނަވައިގެން އިންސާނީ އެހީތެރިކަމަށް ދަނީ އެދިވަޑައިގަންނަވަމުންނެވެ. އެގޮތުން އިންސާނިއްޔަތަށްޓަކާ ޖަލު ބަންދުން ގޭބަންދަށް ބަދަލުކޮށްދިނުމަށް ރައީސް މައުމޫން މިހާރު މިވަނީ ކަމާ ބެހޭ ފަރާތްތަކަށް ގޮވާލައްވާފައެވެ.\nރައީސް މައުމޫންގެ އަސަރު ގަދަ މި ގޮވާލުމާ އެކު އެންމެ ބޮޑަށް އުފާކުރައްވާނެ އެއް ބޭފުޅަކަށް ރައީސް ނަޝީދު ވެގެންދާނެކަން ޔަގީނެވެ. ނަޝީދުގެ ވެރިކަމާ ދެކޮޅަށް ނުކުތް ގިނަ ބޭފުޅުންގެ ވިސްނުމާ ފިކުރާ ކުޅެލުމަށް ފަހު އަތުން ފައިން ގޯސް ހައްދުވާ އެންމެ ފަހުން ޖަލަށް ފޮނުވާލުމަށް ފަހު، މިއަދު ނަޝީދު ގެންދަވަނީ ވެރިކަމާ ތޮޅެން ބޭރުގެ ބޮޑެތި ބާރުތަކުގެ އެހީތެރިކަންކަން ވެސް ހޯދަމުންނެވެ. ވެރިކަމާ ކޯޅެމުން ދިޔަ ހުރިހާ އެންމެން ޖަލަށް ދިއުމުން ނަޝީދުގެ ސިކުނޑިއަށް ވަރަށް ބޮޑު ލުޔެއް ލިބިގެން ދިޔަކަހަލައެވެ. ސަބަބަކީ ވެރިކަމާ ކޯޅެން ތިބި އެންމެން ޖަލަށް ދިއުމެވެ. ސިޔާސީ މައިދާނުގައި ނަޝީދަށް ހަމަނޭވާއެއް ލެވުނީ ނަޝީދުގެ ވެރިކަމާ ދެކޮޅަށް ނުކުތް މީހުންތައް ޖަލަށް ފޮނުވާލެވުމުންނެވެ. އޭގެ ފަހުން ނަޝީދަށް ވެރިކަން ހޯދައިދެން ދުނިޔޭގެ ބާރު ގަދަ ބޮޑެތި ގައުމުތަކުން ރާއްޖޭގެ ކަންކަމަށް ވަރުގަދައަށް ވަނުމަށް ނަޝީދު މިވަނީ ގޮވާލައްވާފައެވެ.\nއެކެއް ފެބުރުއަރީގައި ސުޕްރީމް ކޯޓުން ނެރުނު އަމުރަށް ފަހު ނަޝީދު ގެންދަވަނީ ރާއްޖޭގެ ކަންކަމަށް ބޭރުގެ ފަރާތްތަކުން ވަނުމަށް ތަކުރާރުކޮށް ގޮވާލައްވަމުންނެވެ. އެގޮތުން އިންޑިއާ ސިފައިން ރާއްޖެ އައުމަށް ގޮވާލައްވާފައިވެއެވެ. މިއީ ނަޝީދާ މެދު ރާއްޖޭގެ ވަރަށް ގިނަ ރައްޔިތުން ހިތްހަމަ ނުޖެހުނު ސަބަބެއް ވެސްމެއެވެ.\nމަރިޔަމް 21 އޭޕްރީލް 2018 - 01:45\nއިޝްގުގައި ޖެހެން ނަޝީދު އާދެބަލަ ޖަލުގައި އޮންނަން. ރައީސް މައުމޫން މުސްކުޅިވީ ދުވަހު ބަލާބަލަ ދިން އަނިޔާ. ބަދަލު ހިފީތިޔަ.\nހެހެ 21 އޭޕްރީލް 2018 - 01:41\nކޮންމެ އަނިޔާއަކީ އިޝްގަކަށް ވާނީ ޖަލުގައި އަބަދު އޮންނަ މީހަކަށް. ދެން ނަޝީދު ކީއްވެބާ އިސްގުގައި ޖެހެން ޖަލުގައި އޮންނަން ނައިސް ފިލައިގެން އުޅެނީ. ދައްކާ ނުލަފާ ވާހަކަ.\nމުހައްމަދު 21 އޭޕްރީލް 2018 - 01:40\nހަމަ އަސްލުވެސް ތިޔަ އެންމެން ނަޝީދުގެ ގުއި ރޯނުގައި ޖެހިގެން ތިޔަތިބީ. އޭނާގެ ބޯ ބޮޑުކަމުން ތިޔަ އެންމެން ވެރިކަމަށް އަތުވެދާނެތީ ދިން ކެހިތިޔަ ލިބުނީ. ނަޝީދުގެ ވެރިކަން ބަދަލުކުރަން ނުކުތް އެންމެން ތިޔަ ތިބީ ޖާހިލު މީހާގެ އަވާގައި ޖެހިގެން ގޮސް ހަފުސްވެފައި. މި އާޓިކަލްގައި އެވަނީ އެކަން ވަރަށް ރަގަޅަށް ބުނެދީފައި. ހަމަ ހަގީގަތް އެއަީ\nފާތުމަ 21 އޭޕްރީލް 2018 - 00:04\nތިޔައީ ހަމަ ހަގީގަތް. ވަރަށް ބޮޑު ތެދެއް


vnews - Vaarey vehihje nama mi rashuge Guest House thakugai hurun hiley\nވާރޭ ވެހިއްޖެނަމަ މި ރަށުގެ ގެސްޓްހައުސްތަކުގައި ހުރުން ހިލޭ\nއިޓަލީވިޅާތުގެ ރަށެއް ކަމަށްވާ އެލްބާއަކީ ފަތުރުވެރީންގެ މެދުގައި މަޤްބޫލް މަންޒިލެއް | ފޮޓޯ: ސީއެންއެން\nމިއީ އިޓަލީވިލާތުގެ ރަށެއް ކަމަށްވާ އެލްބާއެވެ. ފަތުރުވެރީންގެ މެދުގައި މަގްބޫލް މަންޒިލެކެވެ. ގިނަ ސަބަބުތަކަކާއި ހުރެއެވެ. އެއް ސަބަބަކީ، މިއީ ފަރަންސޭސިވިލާތުގެ މަޝްހޫރު ވެރިޔާ ނެޕޯލިއަން އަރުވާލާފައިހުރި ރަށެވެ. އެހެންކަމުން، މިއީ ތާރީޚީ ގޮތުން ބަލާއިރު، ވިލާތުގެ ގައުމުތަކުގެ މީހުންނަށް މުހިއްމު ރަށެކެވެ.\nމޫސުމަކީ، އެއްވެސް މީހަކަށް ބަދަލުކުރެވޭނެ އެއްޗެއް ނޫނެވެ. ނަމަވެސް، ޗުއްޓީ ހޭދަކޮށްލަން އެހެން ގައުމަކަށް، ނުވަތަ ރަށަކަށް ގޮސްއުޅޭ ފަތުރުވެރިއަކަށް، މޫސުމަށް އަންނަ ބަދަލުތަކަކީ ބޮޑެތި އަސަރުތަކެއް ކުރުވާ ކަމެކެވެ. އެއްކަމަކީ، ވިއްސާރަވެ މޫސުން ގޯސްވުމަކީ، އެ މީހުންގެ ޗުއްޓީ މުޅީން ޚަރާބުވާން މެދުވެރިވާ އެއް ސަބަބެވެ. ވިއްސާރަވުމަކީ، ގިނަ ފަތުރުވެރީން ހިތްހަމަނުޖެހޭ، އަދި ގިނަ ފަހަރު ރިވިއު ސައިޓްތަކުގައި އެވާހަކަ ދައްކާ އެއް ސަބަބެވެ.\nމިސާލަކަށް ރާއްޖެއަށް އަންނަ ފަތުރުވެރީންނާމެދު ވިސްނާލަމާތޯއެވެ. އެމީހުން ރާއްޖެއަށް ޒިޔާރަތްކުރަނީ ރާއްޖޭގެ ގުދުރަތީ ރީތިކަމުގެ ސަބަބުންނެވެ. ނަމަވެސް، ވިއްސާރަވެ، މޫސުން ގޯސްވެއްޖެނަމަ، ރާއްޖޭގެ ރީތި މާހައުލުގައި ވަގުތު ހޭދަކޮށްލުމަކީ އެ މީހުންނަށް އެންމެ ކަމުދާ ގޮތަކަށް ނުވާނެއެވެ. މިއީ، ރާއްޖެއަށް ޒިޔާރަތްކުރާ ބައެއް ފަތުރުވެރީންވެސް ޖައްސާ މައްސަލައެއްކަން ފާހަގަކޮށްލަން ޖެހެއެވެ.\nއަނެއްކާވެސް އެލްބާއަށް ޖެހިލަމާތޯއެވެ. ވިއްސާރަވެ، މޫސުން ގޯސްވުމަކީ އެއްވެސް މީހަކަށް ކޮންޓްރޯލް ކުރެވޭ ކަމަކަށް ނުވި ނަމަވެސް، އެލްބާއިން މިވަނީ، ފަތުރުވެރިއަކު ހުންނަ ދުވަސްތަކުގައި ވާރޭ ވެހިއްޖެނަމަ، އެމީހަކު ހުންނަ ހޮޓާ ނުވަތަ ގެސްޓްހައުސްގައި ހިލޭ ހުރެވޭގޮތަށް ހަމަޖައްސާފައެވެ.\nމި ޕްރޮގްރާމަށް ދީފައިވާ ނަމަކީ "އެލްބާ ނޯ ރެއިން" އެވެ. މިއީ މެއި މަހަށް ޚާއްސަކޮށްގެން އެލްބާގައި ތައާރުފު ކޮށްފައިވާ ކެމްޕެއިނެކެވެ. ނަމަވެސް، މި ކެމްޕެއިންގައި ބައެއް ޝަރުތުތައް ހިމެނެއެވެ. އެއް ކަމަކީ، އެ ފަތުރުވެރިއަކީ، މި ކެމްޕެއިންގައި ބައިވެރިވެފައިވާ ހޮޓަލެއްގައި ނުވަތަ ގެސްޓްހައުސްގައި ހުންނަ ަފަތުރުވެރިއަކަށް ވާންޖެހެއެވެ. ދެވަނަ ކަމަކަށް، ހެނދުނު 10 އަކާއި ރޭގަނޑު 8 އާއި ދެމެދުގެ ވަގުތުގައި މަދުވެގެން2ގަޑިއިރު ވާރޭ ވެހެން ޖެހެއެވެ.\nއެގޮތަށް ކަންތައް މެދުވެރިވެއްޖެނަމަ، އެ ފަތުރުވެރިއެއްގެ އެ ދުވަހެއްގެ ހުރުމަށް އެއްވެސް ފައިސާއެއް ހޭދަކުރާކަަށް ނުޖެހޭނެއެވެ. "މިފަދަ ޕްރޮގްރާމެއް ފަށަން ނިންމީ، ވިއްސާރަ މޫސުމުގައި މި ރަށަށް ޒިޔާރަތްކުރާ ފަތުރުވެރީންގެ އަދަދު މަދުވާތީ. އާންމު ގޮތެއްގައި، ވިއްސާރަ މޫސުން ފެށުމާއިއެކު، ހޮޓާތަކާއި ގެސްޓްހައުސްތަކުގައި ބުކިންގްތައް 20 އިންސައްތަ ދަށަށްދޭ،" އެލްބާގެ ޓޫރިޒަމް ކޯޑިނޭޓަރ ކްލައުޑިއާ ޑެއްލާ ލޫސިއާ ބުންޏެވެ.\nމި ޕްރޮގްރާމްގެ ބޭނުމަކީ، ވިއްސާރަވެ މޫސުން ގޯސްވުމުގެ ސަބަބުން ފަތުރުވެރީންނަށް ކުރިމަތިވާ ދަތިތަކަށް ހައްލެއް ހޯދައިދިނުމެވެ. "މި ޕްރޮގްރާމް މިފެށީ މެއި މަހަށް ޚާއްސަކޮށްގެން. ނަމަވެސް، މި ޕްރޮގްރާމްގެ ކާމިޔާބީއަށް ބަލާފައި، ކުރިއަށް އޮތް ތަނުގައިވެސް މިފަދަ ޕްރޮގްރާމްތައް ހިންގާނަން،" ޑެއްލާ ލޫސިއާ އިތުރަށް ބުންޏެވެ.\nކޮންމެއަކަވެސް، މިއީ ފަތުރުވެރީން ކުރާ ޚަރަދަށް ކޮންމެވެސް ވަރެއްގެ ލުޔެއް ލިބޭނެ ކަމެއްކަން ޔަގީނެވެ.


ލެވިސްތާ ކަޕް: ޗެމްޕިއަން ވެލާ ސިޓީ ބަލިކޮށް އެމްއޭ ޔުނައިޓެޑް ސެމީ އަށް\n13 އޮގަސްޓު 2019\nބ. އޭދަފުށީގައި މިހާރު ކުރިއަށްދާ ލެވިސްތާ ކަޕް ފުޓްބޯޅަ މުބާރާތުގެ ސެމީ ފައިނަލުގެ ފުރަތަމަ ޖާގަ އެމްއޭ ޔުނައިޓެޑް ހޯދައިފިއެވެ.\nއެމްއޭ ޔުނައިޓެޑް ސެމީ ފައިނަލަށް ދަތުރުކުރީ މިއަދު ހަވީރު ވެލާ ސިޓީއާއި ބައްދަލުކުރި މެޗު 3-1 އިން ކާމިޔާބުކޮށްގެންނެވެ. އެމްއޭ ޔުނައިޓެޑުން ވަނީ މުބާރާތުގެ ގްރޫޕް ސްޓޭޖުގައި ކުޅުނު ފުރަތަމަ މެޗުގައި 7-0 ހުސްސޮގުންވެސް ބަލިކޮށްފައެވެ. އެހެންކަމުން އެމްއޭ ޔުނައިޓެޑް ސެމީއަށް މި ދަތުރުކުރީ ގްރޫޕް ބީގެ އެއްވަނަ ޓީމުގެ ގޮތުގައެވެ. މި ގްރޫޕުން ދެން ސެމީ ފައިނަލަށް ދަތުރުކުރާނީ މާދަމާ ހަވީރު ހުސްސޮގުންނާއި ވެލާ ސިޓީ ބައްދަލުކުރާ މެޗުން މޮޅުވާ ޓީމެކެވެ.\nއޭދަފުށި ޓާފް ދަނޑުގައި ކުޅުނު މި މެޗުގައި ފުރަތަމަ ލަނޑު ޖަހާ ލީޑު ނެގީ އެމްއޭ ޔުނައިޓެޑުންނެވެ. މި ލަނޑު އެޓީމަށް ލިބުނު ޕެނަލްޓީއަކުން މެޗުގެ އެގާރަ ވަނަ މިނެޓުގައި އެޓީމަށް ކާމިޔާބުކޮށްދިނީ ސާމީ އިބްރާހިމްއެވެ. ފޯރިގަދަ ކުޅުމެއް ފެނިގެންދިޔަ މި މެޗުގައި ވެލާ ސިޓީންވެސް ވަނީ ފުރަތަމަ ހާފުގައި ލަނޑެއް ޖެހޭތޯ މަސައްކަތްކުރި ނަމަވެސް އެކަން ކާމިޔާބު ކުރެވޭގޮތްވަނީ ނުވެފައެވެ. މި މެޗުގެ އަށާވީސް ވަނަ މިނެޓުގައި އެމްއޭ ޔުނައިޓެޑްގެ ހަސަން ރާއިފް އަޙުމަދު (ހަންނަ) ވަނީ އިތުރު ލަނޑެއް ޖަހާ ލީޑު ފުޅާކޮށްދީފައެވެ. ހަންނަ މި ލަނޑު ކާމިޔާބުކޮށްދިނީ ވެލާ ސިޓީގެ ކީޕަރުގެ ދެފައި ދޭތެރެއިން ގޯލުގެ ތެރެއަށް ބޯޅަ ފޮނުވާލައިގެންނެވެ. މެޗުގެ ފުރަތަމަ ހާފް ނިމުނީ 2-0 އެމް.އޭ ޔުނައިޓެޑް ކުރީގައި އޮވެގެންނެވެ.\nދެވަނަ ހާފް ފަށައިގެން މާ ގިނައިރުތަކެއް ނުވަނީސް އެމް.އޭ ޔުނައިޓެޑުން ވަނީ އިތުރު ލަނޑެއް ޖަހާ މެޗުގެ ނަތީޖާ ތިނެއް ސުމަކަށް ބަދަލުކޮށްލާފައެވެ. އެމް.އޭގެ ބިދޭސީ ކުޅުންތެރިޔާ އަކްރޯން އުމަރު ޖޮނޯވް މި ލަނޑު އެޓީމަށް ކާމިޔާބުކޮށްދިނީ ޕެނަލްޓީ އޭރިޔާ ބޭރުން ފޮނުވާލި ބޯޅަ ގޯލުގެ މަތީގެ ކަނަށް ވައްދާލައިގެންނެވެ. މި ލަނޑަށް ފަހު ވެލާ ސީޓީން ވަނީ އެޓީމުގެ ކުޅުން އިތުރަށް ރަނގަޅުކޮށް އެމް.އޭ ޔުނައިޓެޑްގެ ގޯލާއި އަމާޒުކޮށް ގިނަ ހަމަލާތަކެއް ފޮނުވާލާފައެވެ. އޭގެ ނަތީޖާއެއްގެ ގޮތުން މެޗުގެ ފަސްދޮޅަސް ތިންވަނަ މިނެޓުގައި ވެލާ ސިޓީން ވަނީ އެޓީމުގެ ފުރަތަމަ ލަނޑު ކާމިޔާބުކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އާދަމް ޙަލީލްއެވެ.\nމެޗުގެ ދެވަނަ ހާފުގައި ރެފްރީގެ ބައެއް ނިންމުތަކާއި މެދު ހިތްހަމަ ނުޖެހިގެން ވެލާ ސިޓީގެ ކުޅުންތެރިންނާއި ބެންޗުގައި ތިބި ކުޅުންތެރިންނާއި އޮފިޝަލުން ވަނީ ވަރަށް ބޮޑަށް ހިތްހަމަނުޖެހުން ފާޅުކޮށްފައެވެ. އަދި މެޗުގެ ތެރެއިން ވެލާ ސިޓީގެ ކުޅުންތެރިއަކަށް ކުރި ފައުލަކާއި ގުޅިގެން ދަނޑު މަތީގައި ދެ ޓީމުގެ ކުޅުންތެރިންގެ މެޗުގައި ކޮންމެވެސް ވަރަކަށް ހަމަނުޖެހުން ވަނީ ހިންގާފައެވެ. އަދި މި ވެލާ ސިޓީގެ ބެންޗުގައި ތިބި ބައެއް ކުޅުންތެރިންވަނީ އެވަގުތު ދަނޑަށްވެސް އަރާފައެވެ. އަދި މެޗަށް ފަހު ދެ ޓީމުގެ ސަޕޯޓަރުންނާއި ކުޅުންތެރިންނާއި މެދު ވަނީ ހަމަނުޖެހުން ހިންގާފައެެވެ.\nމި މެޗުގެ އިތުރުން މި މުބާރާތުގައި މިއަދު ހެނދުނު ކުޅެން ތާވަލްކޮށްފައި އޮތް މެޗު މޫސުން ތަން ނުދިނުމުގެ ސަބަބުން މެންދުރު ފަހު ވަނީ ކުޅެފައެވެ. އެގޮތުން ގްރޫޕް އޭގައި ހިމެނޭ ޔުނައިޓެޑް ވީ އާއި އެންޖޯއި ފްރެންޑްސް ބައްދަލުކުރި މެޗު ތިނެއް ސުމެއްގެ ނަތީޖާއަކުން ކާމިޔާބުކުރީ ޔުނައިޓެޑް ވީއެވެ. މުބާރާތުގެ ގްރޫޕް ސްޓޭޖުގައި ޔުނައިޓެޑް ވީ ކުޅުނު ފުރަތަމަ މެޗުގައި ސައިނޯސާ އެފްސީ އަތުން ވަނީ ބަލިވެފައެވެ. މި މެޗަކީ އެންޖޯއި ފްރެންޑްސް އަދި މުބާރާތުގައި ކުޅުނު ފުރަތަމަ މެޗެވެ. އެހެން ކަމުން މި ގްރޫޕް އޭއިން ސެމީ ފައިނަލަށް ދަތުރުކުރާނެ ޓީމެއް ކަށަވަރުވަނީ މާދަމާ ހެނދުނު ސައިނޯސާ އެފްސީ އާއި އެންޖޯއި ފްރެންޑްސް ބައްދަލުކުރާ މެޗުގެ ނަތީޖާ ނުކުންނަ ގޮތަކުންނެވެ.\nމި މެޗުގައި ޔުނައިޓެޑް ވީގެ ފުރަތަމަ ލަނޑު މެޗުގެ ހަތަރު ވަނަ މިނެޓުގައި އެޓީމަށް ކާމިޔާބުކޮށްދިނީ އިބްރާޙިމް ޝަފްރާޒްއެވެ. މި މެޗުގައި ޔުނައިޓެޑް ވީގެ ދެވަނަ ލަނޑަކީ އެންޖޯއި ފްރެންޑްސްގެ ކުޅުންތެރިއެއް އަތުން ބައިކޮޅަށް ވަތް ލަނޑެކެވެ. ޔުނައިޓެޑް ވީގެ ތިންވަނަ ލަނޑު އެޓީމަށް ކާމިޔާބުކޮށްދިނީ ފުރަތަމަ ލަނޑުވެސް ކާމިޔާބުކޮށްދިނީ އިބްރާހިމް ޝަފްރާޒްއެވެ. އޭނާ މި ލަނޑު ކާމިޔާބުކޮށްދިނީ އެންޖޯއި ފްރެންޑްސްގެ ކީޕަރު ކައިރިން ބީޓުކޮށްލާފައި ގޮހެއެވެ.\nމި މުބާރާތުގައި މާދަމާ ކުޅޭނީ ގްރޫޕް ސްޓޭޖުގެ ފަހު މެޗުތަކެވެ. އެގޮތުން މާދަމާ ހެނދުނު ހަތެއް ޖަހާއިރު ކުޅޭ މެޗުގައި މެޗުގައި ބައްދަލުކުރާނީ ސައިނޯސާ އެފްސީ އާއި އެންޖޯއި ފްރެންޑްސްއެވެ. މާދަމާ ހަވީރު ކުޅޭ މެޗުގައި ބައްދަލުކުރާނީ ވެލާ ސިޓީ އާއި ހުސްސޮގުންނެވެ.


India ge HICD procets schemege dhashun raajjeygai hingey9mashrooehge ramzee cheque havaalu koffi | dhuvasmv އިންޑިއާގެ އެޗްއައިސީޑީ ޕްރޮޖެކްޓްސް ސްކީމްގެ ދަށުން ރާއްޖޭގައި ހިންގޭ ނުވަ މަޝްރޫއެއްގެ ރަމްޒީ ޗެކު ހަވާލުކޮށްފި – dhuvasmv\nއިންޑިއާގެ އެޗްއައިސީޑީ ޕްރޮޖެކްޓްސް ސްކީމްގެ ދަށުން ރާއްޖޭގައި ހިންގޭ ނުވަ މަޝްރޫއެއްގެ ރަމްޒީ ޗެކު ހަވާލުކޮށްފި\nއިންޑީއާގެ ހައި އިމްޕެކްޓް ކޮމިއުނިޓީ ޑިވެލޮޕްމެންޓް ޕްރޮޖެކްޓްސް ސްކީމްގެ ދަށުން ރާއްޖޭގައި ހިންގޭ ނުވަ މަޝްރޫއުއެއްގެ ރަމްޒީ ޗެކް ހަވާލުކޮށްފިއެވެ.\nރަމްޒީ ޗެކު ހަވާލުކޮށްފައިވަނީ ފޮރިން މިނިސްޓްރީގައި މިއަދު ބޭއްވި ރަސްމިއްޔާތެއްގައެވެ. މި ރަމްޒީ ޗެކް ހަވާލުކޮށްދެއްވީ ހައި ކޮމިޝަނަރ ސަންޖޭ ސުދީރެވެ. މި ރަސްމިއްޔާތުގައި މިނިސްޓަރ އޮފް ފޮރިން އެފެއާޒް އަބްދުﷲ ޝާހިދުއާއި، މިނިސްޓްރީގެ އޮފިޝަލުންގެ އިތުރުން އައްޑޫ ސިޓީ އަދި ހޯރަފުށީގެ މަޖްލިސް މެމްބަރުން ބައިވެރިވެވަޑައިގަތެވެ.\nދެގައުމުގެ މެދުގައި އެޗް.އައި.ސީ.ޕީ.ޑީ އާއި ގުޅޭ ބައިލެޓަރަލް އެމް.އޯ.ޔޫ ގައި ސޮއި ކުރެވިފައިވަނީ 2019 ވަނަ އަހަރުގެ މާރިޗު މަހުގައި އިންޑިއާގެ އޭރުގެ އެކްސްޓާނަލް އެޕެއާޒް މިނިސްޓަރ އަލްމަރްހޫމާ ސުޝްމާ ސްވަރާޖް ކުރެއްވި ދަތުރުފުޅުގައެވެ. މި އެމް.އޯ.ޔޫ ގެ ދަށުން ރާއްޖޭގައި އެޗް.އައި.ސީ.ޕީ.ޑީ މަޝްރޫއުތަށް ހިންގުމަށް 85 މިލިއަން ރުފިޔާ (5.6 މިލިއަން ޑޮލަރު) ގެ ގްރާންޓެއް އިއުލާނުކުރެވުނެވެ. އަދި މީގެ އިތުރުން ކުދި މަޝްރޫއުތަށް ހިންގުމަށް 106 މިލިއަން ރުފިޔާ (7 މިލިއަން ޑޮލަރު)ގެ ކޭޝް ގްރާންޓެއްވެސް ފޯރުކޮށްދެވުނެވެ. މި ގްރާންޓްގެ ދަށުން ހިންގޭ މަޝްރޫއުތަކަކީ ދިވެހި ސަރުކާރުން މިނިސްޓްރީ އޮފް ފޮރިން އެފެއާޒް މެދުވެރިކޮށް ހޮވާފައިވާ ސިއްހީ، ތައުލީމީ، ކުޅިވަރު، އަދި އަންހެނުންނާއި ކުޑަކުދިންގެ ހައްގުތަށް ކުރިއެރުވުން ފަދަ ދެމެހެއްޓެނިވި ތަރައްގީގެ މަޝްރޫއުތަކެކެވެ.\nއެޗް.އައި.ސީ.ޕީ.ޑީ ސްކީމްގެ ދަށުން އައްޑޫ ސިޓީގެ ފޭދޫ، މީދޫ އަދި ހިތަދޫގައި ތިން މަސް ޕްރޮސެސިންގް ޕްލާންޓް ގާއިމްކުރުމާއި ބެހޭ އެމް.އޯ.ޔޫ ޑިސެމްބަރ 2019 ގައި ސޮއި ކުރެވުނެވެ. އަދި އައްޑޫ ސިޓީގެ ފޭދޫ، މީދޫ، ހިތަދޫ، ހުޅުދޫ އަދި މަރަދޫގައި އައްޑޫ ޓޫރިޒަމް ޒޯން ގާއިމް ކުރުމާއި ގުޅޭ އިތުރު ފަސް އެމް.އޯ.ޔޫ އެއްގައި ފެބްރުއަރީ 2020 ގައި ސޮއި ކުރެވުނެވެ. އަދި ހަމަ ފެބްރުއަރީ 2020 ގައި ހޯރަފުށީގައި ފެން ބަންދުކުރާ ޕްލާންޓެއް ގާއިމް ކުރުމާއި ބެހޭ އެމް.އޯ.ޔޫ އެއްގައި ސޮއި ކުރެވުނެވެ. އައްޑޫ ސިޓީގައި ހިންގޭ މަސް ޕްރޮސެސިންގް ޕްލާންޓްތަކާއި އިކޯ ޓޫރިޒަމްގެ މަޝްރޫއުގެ އިމްޕްލިމެންޓީންގް އޭޖެންސީއަކީ އައްޑޫ ސިޓީ ކައުންސިލްއެވެ. އަދި ހޯރަފުށީގައި ފެން ބަންދުކުރާ ޕްލާންޓް ގާއިމް ކުރުމުގެ މަޝްރޫއުގެ އިމްޕްލިމެންޓީންގް އޭޖެންސީއަކީ ހޯރަފުށި ކައުންސިލެވެ.\nކޮވިޑް-19 ގެ ސަބަބުން ކުރިމަތިވެފައިވާ ދަތިތަކާއި އެކުގައިވެސް ލޯކަލް ކައުންސިލް ތަކުން ވަނީ އެޗް.އައި.ސީ.ޕީ.ޑީ މަޝްރޫއުތަށް ކުރިއަށް ގެންދިއުމަށް ކެންޑިނޭޅި މަސައްކަތް ކޮށްފައެވެ. އެގޮތުން 22 ޖުލައި 2020 ގައި އައްޑުގައި ބޭއްވުނު ރަސްމިއްޔާތެއްގައި މަސް ޕްރޮސެސިންގް ޕްލާންޓްތަކުގެ ކޮންސްޓްރަކްޝަންއާއި ގުޅޭ ކޮންޓްރެކްޓް ވަނީ ހަވާލު ކުރެވިފައެވެ. އަދި އިކޯ ޓޫރިޒަމް މަޝްރޫއުގެ ކޮންޓްރެކްޓްތަށް ވަރަށް އަވަހަށް ހަވާލު ކުރެވޭނެއެވެ. މީގެ އިތުރުން ހޯރަފުށީ ފެން ބަންދުކުރާ ޕްލާންޓްގެ ބިންގާ އެޅުމުގެ ރަސްމިއްޔާތު މި ފެށޭ އޮގަސްޓް މަހުގެ ތެރޭގައި ބޭއްވޭނެ ކަމަށް ލަފާ ކުރެވެއެވެ.\nރަސްމިއްޔާތުގައި ވާހަކަފުޅު ދައްކަވަމުން ހައި ކޮމިޝަނަރ ސަންޖޭ ސުދީރު ފާހަގަ ކުރެއްވިގޮތުގައި އިންޑިއާ އަދި ދިވެހިރާއްޖެ ގުޅިގެން ދެމެހެއްޓެނިވި ތަރައްގީގެ އެތަށް މަސައްކަތްތަކެއް ދަނީ ކުރެވެމުންނެވެ. ދިވެހިރާއްޖޭގައި ތަރައްގީގެ ގިނަ މަޝްރޫއުތަކެއް ހިންގުމަށް އިންޑިއާއިން ވަނީ އެކި ގޮތްގޮތުން އެހީތެރިކަން ފޯރުކޮށްދީފައެވެ. އެގޮތުން ބޮޑެތި މަޝްރޫއުތަށް ހިންގުމަށް 800 މިލިއަން ޑޮލަރުގެ ލައިން އޮފް ކްރެޑިޓް ގާއިމް ކޮށްދިނުމާއި ކުދި މަޝްރޫއުތައް ހިންގުމަށް ގިނަ އަދަދެއްގެ ގްރާންޓް ވަނީ ފޯރުކޮށްދެވިފައިކަން ފާހަގަކޮށްލެވެއެވެ. ލައިން އޮފް ކްރެޑިޓްގެ ދަށުން ހިންގޭ ދިގު މުއްދަތުގެ މަޝްރޫއުތަކަކީ ދިވެހިރާއްޖޭގެ އުމްރާނީ ތަރައްގީއަށް މަގުފަހި ކޮށްދޭ މަޝްރޫއުތަކެކެވެ. އަދި ކުދި ގްރާންޓްތަކުގެ ދަށުން ރާއްޖޭގެ އެކި ކަންކޮޅުތަކުގައި ހިންގޭ ކޮމިއުނިޓީ އިމްޕެކްޓް މަޝްރޫއުތަކަކީ ރާއްޖޭގެ ރަށްތައް ކުރިއެރުވާ ރަށްތަކުގެ ރައްޔިތުންނަށް ފައިދާތަކެއް ކުރުވަނިވި މަޝްރޫއުތަކެކެވެ. އިންޑިއާގެ އެހީގެ ދަށުން ހިންގޭ މަޝްރޫއުތަކުގެ ތެރޭގައި މަސްވެރިކަން، އިކޯ-ޓޫރިޒަމް، ކުޅިވަރު، ގޮޑުދޮށް ހިމާޔަތްކުރުން، އަދި ދެމެހެއްޓެނިވި ތަރައްގީ ފަދަ ތަފާތު ދާއިރާތަކާއި ގުޅުންހުރި މަޝްރޫއުތަށް ހިމެނެއެވެ. މީގެ އިތުރުން ލައިން އޮފް ކްރެޑިޓްގެ ދަށުން ހިންގޭ މަޝްރޫއުތަކަކީ ފެނާއި ނަރުދަމާ، މަގުތަށް ތަރައްގީކުރުން، ޕޯޓު، ކެންސަރު ހޮސްޕިޓަލް، ކްރިކެޓް ސްޓޭޑިއަމް އަދި އެއާޕޯޓު ކުރިއެރުވުން ފަދަ އުމްރާނީ ތަރައްގީގެ ބޮޑު މަޝްރޫއުތަކެވެ.\nހައި ކޮމިޝަނަރ އިތުރަށް ފާހަގަ ކުރެއްވި ގޮތުގައި އިންޑިއާގެ އެހީގެ ދަށުން ހިންގޭ ހުރިހާ މަޝްރޫއުއަކީ ވެސް ދިވެހި ސަރުކާރުގެ ބެލުމުގެ ދަށުން ހިންގޭ މަޝްރޫއުތަކެކެވެ. އެގޮތުން ޓެންޑަރިން، އަގު ނިގޯޝިއޭޓް ކުރުން، ޓެންޑަރު ހަވާލުކުރުން އަދި މޮނިޓަރ ކޮށް މަޝްރޫއު ހިންގުމުގެ ހުރިހާ މަސައްކަތެއް ކުރަމުން ގެންދަވަނީ ދިވެހި ސަރުކާރުގެ މިނިސްޓްރީ ތަކާއި އެހެނިހެން އިދާރާތަކުންނެވެ. އެހެންކަމުން އިންޑީއާގެ ހައި އިމްޕެކްޓް ކޮމިއުނިޓީ ޑިވެލޮޕްމެންޓް ގެ ދަށުން ހިންގޭ ހުރިހާ މަޝްރޫއުއެއްވެސް ހިންގަނީ ދިވެހިންނެވެ. އަދި ދިވެހިންނަށްޓަކާއެވެ.\n‘ހައި އިމްޕެކްޓް ކޮމިއުނިޓީ ޑެވެލޮޕްމެންޓް’ގެ މި މަޝްރޫއުތަކަކީ އިންޑިއާއާއި ދިވެހިރާއްޖޭގެ ދެމެދުގައިވާ ގާތް ގުޅުމުގެ އެންމެ މުހިންމު އެއް ބައެވެ. ރާއްޖޭގެ އެކި ކަންކޮޅުތަކުގައި ހިންގުމަށް ހަމަޖެހިފައިވާ މި މަޝްރޫއުތަށް ހިންގަމުންދާނީ އެރަށެއްގެ ރަށު ކައުންސިލް ނުވަތަ އަތޮޅު ކައުންސިލްގެ ބެލުމުގެ ދަށުންނެވެ. މިހެންކަމުން މިއީ އަތޮޅު، ރަށު އަދި ސިޓީ ކައުންސިލްތަކުގެ ޒިންމާތަކާއި ގާބިލުކަން އިތުރުވެ، ދިވެހި ސަރުކާރުގެ އެންމެ މުހިންމު އެއް އަމާޒުކަމަށްވާ ލާމަރުކަޒީ ނިޒާމެއް ގާއިމްކުރުމަށް ވެވޭ އެހީތެރިކަމެއްކަމަށް އުންމީދުކުރެވެއެވެ.\nއިންޑިއަން އެމްބަސީން މައުލޫމާތުދެއްވާގޮތުގައި އިންޑިއާ ސަރުކާރުގެ އުންމީދަކީ މިފަދަ ކުދި ގްރާންޓްތަކުގެ ދަށުން ހިންގޭ އެކި ޕްރޮޖެކްޓްތަކުގެ މަސައްކަތް އަވަހަށް ފުރިހަމަ ކުރެވި، ދިވެހި ރައްޔިތުންނަށް މި ޕްރޮޖެކްޓްތަކުގެ ފައިދާ ލިބެންފެށުމެވެ.


އިސްލާމްދީނުގައި އަޅުގަނޑުމެންނަށް ވަނީ، މީސްތަކުންގެ ހުންނަ އުނި ކަންތައް ހޯދައި ބަލައި ހެދުން މަނާކުރައްވާފަ – Dhuvas Online\nއިސްލާމްދީނުގައި އަޅުގަނޑުމެންނަށް ވަނީ، މީސްތަކުންގެ ހުންނަ އުނި ކަންތައް ހޯދައި ބަލައި ހެދުން މަނާކުރައްވާފަ\nމާތް ﷲ އިންސާނުން ހައްދަވާފައިވަނީ ދުނިޔޭގައި އަޅުގަނޑުމެން ދިރިއުޅުމުގައި އެކަކު އަނެކެއްގެ އެހީތެރިކަމަށް އެކި ގޮތްގޮތުން ބޭނުން ޖެހޭގޮތަށެވެ. އެހެންކަމުން، އެހެން މީހުންގެ ފަރާތުން ކަމަކަށް ނުވަތަ އެހީތެރި ކަމަށް ބޭނުން ނުޖެހޭ މީހަކު ނުހުންނާނެއެވެ. އެގޮތުން އަޅުގަނޑު މި ލިޔުމުގައި އަލި އަޅުވާލާނީ އަހަރެމެން އެކަކު އަނެކަމަށް އެންމެ ބޭނުޖެހިފައިވާ އެއްކަންތަށް ކަމުގައިވާ އެކަކު އަނެކަކަށް ކުރާ މުއާމަލާތްތަކުގެ މައްޗަށެވެ.\nއަހަރެމެން އިންސާނުން އެކަކު އަނެކަކާއި މުޢާމަލާތު ކުރުމުގައި އެންމެ ރިވެތި ގޮތްތައް އިސްލާމްދީނުގައި ދަސްކޮށް ދެއްވާފައިވެއެވެ. އެގޮތުން އަޅުގަނޑުމެންގެ ތެރެއިން ކޮންމެ މީހަކުވެސް އަނެކާއާ މުޢާމަލާތު ކުރަންޖެހޭ ގޮތުގެ ހަރުދަނާ އުސޫލުތަކެއް މި އުންމަތުގެ ނަބިއްޔާ ޞައްލަﷲ ޢަލައިހި ވަސައްލަމަ ވަނީ އަޅުގަނޑުމެންނަށް ދަސްކޮށްދެއްވާފައެވެ. އެއީ، ކޮންމެ މީހަކުވެސް، ކަމެއް ޖެހޭ ހިނދު ނުވަތަ އާދައިގެ މަތިންވެސް އަނެކާއާ މުޢާމަލާތުކުރުމުގައި، އޭނާ ތިމަންނައާ މުޢާމަލާތު ކުރުމަށް ތިމަންނަ ލޯބިކުރާ ގޮތަށް އޭނާއާ ވެސް މުޢާމަލާތު ކުރުމެވެ.\nމުޖުތަމަޢުގެ ތެރޭގައި އުޅޭ އެކިއެކި މީހުންގެ އުޅުމާއި މިޒާޖާއި އަޚްލާޤުވެސް ވަރަށް ތަފާތެވެ. އެގޮތުން ބައެއް މީހުންނަށް އެހެން މީހުންގެ ކިބައިގައި ހުންނަ ނުބައި ސިފަތައް އެކަނި ފެނި ފާހަގަ ކުރެވޭއިރު، އަނެއްބައިމީހުންނަކީ މީސްތަކުންގެ ކިބައިގައި ހުންނަ ރަނގަޅު ސިފަތައް ދެނެގަންނަ މީހުންނެވެ.\nއިސްލާމްދީނުގައި އަޅުގަނޑުމެންނަށް ވަނީ، މީސްތަކުންގެ ހުންނަ އުނި ކަންތައް ހޯދައި ބަލައި ހެދުން މަނާކުރައްވާފައެވެ. މީސްތަކުންގެ ޢައިބުތައް(ކުށްތައް) ހޯދައި އުޅުމަށް އެމީހުންނަށް ފާރަނުލުމަށް ނަބިއްޔާ ޞައްލަﷲ ޢަލައިހި ވަސައްލަމަ އަމުރު ކުރައްވާފައިވެއެވެ.\nހަމައެހެންމެ، މީހާގެ ކިބައިން ގޯހެއް ފެންނަހިނދު، އެކަމަށް ފޯކަސް ކުރުމުގެ ބަދަލުގައި އޭނާގެ ކިބައިގައި ހުންނަ ރަނގަޅު ކަމަށް، ނުވަތަ ކަންތައްތަކަށް ފޯކަސް ކުރުމަށް ދަސްކޮށްދެއްވާފައިވެއެވެ. ތިމާގެ ގޮތުން ގާތް ގުޅުމެއް އޮންނަ މީހާ ނުވަތަ އަނބި މީހާ ނުވަތަ ފިރިމީހާ ނުވަތަ ރައްޓެއްސެއްގެ ކިބައިން ހިތްހަމަނުޖެހޭ، އުނި ކަމެއް ފެނިއްޖެނަމަ، އޭނާގެ ކިބައިން ލިބިފައިވާ ނުވަތަ ފެނިފައިވާ ހެޔޮ ރަނގަޅު ކަމަކަށް ފޯކަސްކުރުމަށް އިސްލާމްދީނުގައި އަޅުގަނޑުމެންނަށް ދަސްކޮށްދެއްވާފައިވެއެވެ. މުޖުތަމަޢުގައި އުޅޭއިރު، ތިމާގެ މުސްލިމު އަޚުންނާއި އުޚްތުންގެ ކިބައިން ފެންނަ ކަންތައްތަކުގައިވެސް މިކަމަށް ސަމާލުވާންޖެހޭނެއެވެ.\nމުޖުތަމަޢުގައި މިދެންނެވި ގޮތަށް ބަލާއިރު މީސްތަކުން ދެބަޔަކަށް ބެހިގެން ދެއެވެ. އޭގެ ތެރެއިން އެއްބަޔަކީ މީސްތަކުންގެ ތެރެއިން އެހެންމީހުންގެ ކިބައިގައި ހުންނަ ހެޔޮ ކަންތައްތަކަށް ފޯކަސްކުރާ މީހުންނެވެ. އެމީހުން، ބޮޑަށް ފޯކަސްކުރާނީ މީހާގެ ކިބައިގައި ހުންނަ ހެޔޮ ކަމަށެވެ. ރަނގަޅު ކަމަށެވެ. އޭނާގެ ކިބައިގައި ހުންނަ އުނި ކަމަށް މިފަދަ މީހުންގެ ސަމާލުކަން ނުހުއްޓޭނެއެވެ.\nއަނެއް ބަޔަކީ ކުރިން ދެންނެވުނު ގޮތަށް، މީހުންގެ ތެރެއިން އުނިސިފަތަކާއި ކުށްތައް ހޯދައި ބަލައި އޭގެ ފަހަތުން ސަލާމަތް ނުވެގެން ދުވެ އުޅޭ މީހުންނެވެ. އެމީހުންގެ ސިކުނޑިތައް ފުރިފައިވާނީ މީހުންގެ ކިބައިގައި ހުންނަ ގޯސް ކަންތައްތަކުންނެވެ. އެމީހުންނަށް މީހެއްގެ ކިބައިގައި ކިތަންމެ ގިނަ ރަނގަޅު ކަމެއް ހުރި ކަމުގައި ވިޔަސް، ގޯސްކަމެއް ހުރެއްޖެނަމަ، އެމީހާގެ އެކަމަށް ނޫނީ ސަމާލުކަން ނުދެވެއެވެ.\nއަޅުގަނޑުމެން އިންސާނުއްނަށް ވީ ހިނދު ހިއްހަމަ ނުޖެހޭ ކަންކަމާއި ހިތްހަމަ ޖެހޭ ކަންތައް ކޮންމެ މީހެއްގެ ކިބައިންވެސް ފެނިދާނެއެވެ. ނަމަވެސް މިފަދަ ކަންތައްތަށް މިނެކިރަން ޖެހޭނީ ހިކުމަތްރެި ކަމާއި އެކުގައެވެ.


އަލްފާޟިލް ޢަބްދުﷲ ލުޠުފީ - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލް ޢަބްދުﷲ ލުޠުފީ\nހުޅުމާލެ. ފްލެޓް ނަންބަރު 01-ޖީ-56\nޢަބްދުﷲ ލުޠުފީއަކީ، ވޮކޭޝަނަލް ޓްރޭނިންގގެ ދާއިރާއިން ޚާއްޞަ ގޮތެއްގައި ފާހަގަކޮށްލެވޭ ބޭފުޅެކެވެ. ވޮކޭޝަނަލް ޓްރޭނިންގ ސެންޓަރުގެ އިންސްޓްރަކްޓަރެއްގެ ގޮތުން، އެ ސެންޓަރާ ލުޠުފީ ގުޅިވަޑައިގަތީ، 15 އޮގަސްޓު 1978 ގައެވެ. 15 އެޕްރީލް 2018 ގައި ވަޒީފާއިން ވަކިވެވަޑައިގެންނެވިއިރު ހުންނެވީ، ފެކަލްޓީ އޮފް ހެލްތު ސައެންސަސްގެ ޑެޕިއުޓީ ޑިރެކްޓަރ ޖެނެރަލް ކަމުގެ މަގާމުގައެވެ. ޢަބްދުﷲ ލުޠުފީ، 38 އަހަރަށްވުރެ ދިގު މުއްދަތެއްގައި ޚިދުމަތް ކުރެއްވިއިރު، ވޮކޭޝަނަލް ޓްރޭނިންގގެ ރޮނގުން ކުދިންނާއި މީހުން ތަމްރީނު ކުރެއްވުމަށް ކުރައްވައިފައިވާ މަސައްކަތްޕުޅުތައް ޚާއްޞަގޮތެއްގައި ފާހަގަކޮށްލަންޖެހެއެވެ.\nޢަބްދުﷲ ލުޠުފީ ވަނީ ވޮކޭޝަނަލް ޓްރޭނިންގ ސެންޓަރުގެ އިންސްޓްރަކްޓަރުގެ މަގާމުގެ އިތުރުން، އިންސްޓްރަކްޓަރ ގްރޭޑް 1ގެ މަގާމާއި، ސީނިއަރ އިންސްޓްރަކްޓަރ ކަމުގެ މަގާމާއި، ޗީފް އިންސްޓްރަކްޓަރ ކަމުގެ މަގާމު ފުރުއްވައިފައި ވެއެވެ. އަދި މޯލްޑިވްސް އިންސްޓިޓިއުޓް އޮފް ޓެކްނިކަލް އެޑިޔުކޭޝަންގެ ޗީފް އިންސްޓްރަކްޓަރ ކަމުގެ މަގާމާއި، ސީނިއަރ ކޯޑިނޭޓަރ ކަމުގެ މަގާމު ފުރުއްވައިފައި ވެއެވެ. މީގެއިތުރުން، ފެކަލްޓީ އޮފް އިންޖިނިއަރިންގ ޓެކްނޯލޮޖީގެ ސީނިއަރ ލެކްޗަރަރ ކަމުގެ މަގާމާއި، ސެންޓަރ ފޮރ މެރިޓައިމް ސްޓަޑީޒްގެ ޑެޕިއުޓީ ޑިރެކްޓަރ ކަމުގެ މަގާމާއި، ޑިރެކްޓަރ ކަމުގެ މަގާމުވެސް ފުރުއްވައިފައި ވެއެވެ.\nޢަބްދުﷲ ލުޠުފީ ކުރައްވައިފައިވާ މަސައްކަތްޕުޅުތަކުގެ ތެރެއިން ދިވެހި ސަރުކާރާއި އިންޑިޔާ ސަރުކާރާ ގުޅިގެން 1994 ން 1996 އަށް ހިންގި މޯލްޑިވްސް އިންސްޓިޓިއުޓް އޮފް ޓެކްނިކަލް އެޑިޔުކޭޝަން (މައިޓް) ޕްރޮޖެކްޓްގެ މެނޭޖަރެއްގެ ހައިސިއްޔަތުން ކުރެއްވި މަސައްކަތްޕުޅުތައް ފާހަގަކޮށްލަންޖެހެއެވެ. އަދި އަސާސީ ވަޒީފާގެ މަސްއޫލިއްޔަތުގެ އިތުރުން، ތަނުގެ ކުރިއެރުމަށް ކުރައްވައިފައިވާ މަސައްކަތްޕުޅުތަކަކީވެސް ފާހަގަކޮށްލަންޖެހޭ މަސައްކަތްޕުޅުތަކެކެވެ.\nހަމައެއާއެކު، މެރިޓައިމް ޓްރޭނިންގ ސެންޓަރު ހިންގެވުމުގައި، އެންމެ އިސް ބޭފުޅެއްގެ ހައިސިއްޔަތުން އެ ސެންޓަރުގެ ކުރިއެރުމަށް ކުރައްވައިފައިވާ މަސައްކަތްޕުޅުތަކުގެ ތެރެއިން އައި.އެމް.އޯ. ސްޓޭންޑަޑަށް، ސެންޓަރުންދޭ ތަމްރީނުގެ ފެންވަރު މަތިކުރެއްވުމާއި، ނޯޓިކަލް އޮފިސަރުންނާއި، އިންޖިނިއަރިންގ އޮފިސަރުން ތަމްރީނު ކުރެއްވުމަށް ފެށްޓެވި މަސައްކަތްޕުޅުވެސް ހަނދާންކޮށްލަންޖެހެއެވެ. އަދި ވެލާނާ އިންޓަރނޭޝަނަލް އެއަރޕޯޓުގައި ހިނގަމުންދިޔަ މެރިޓައިމް ޓްރޭނިންގ ސެންޓަރުގެ ފަޔަރ ފައިޓިންގ ޓްރޭނިންގއާއި، ބަނދަރުގެ ބޯޓުފަހަރަށް ދަރިވަރުން ފޮނުވައިގެން ދެމުންދިޔަ ސަރވައިވަލް ޓްރޭނިންގ، ވިލިމާލެއަށް ބަދަލުކުރެއްވުމުގެ މަސައްކަތްވެސް ކުރެއްވިއެވެ. އަދި "ސެންޓަރ ފޮރ މެރިޓައިމް ސްޓަޑީޒް" ހިންގުމަށް ވިލިމާލެއިން ބިމެއް ހޯދުމުގެ މަސައްކަތް ކުރެއްވުމާއި، އެ ބިމުގައި ފަޔަރ ގްރައުންޑެއް ތައްޔާރުކުރައްވައިގެން، ފަޔަރ ފައިޓިންގ ޓްރޭނިންގ ދިނުމުގެ މަސައްކަތް ފެށްޓެވިއެވެ. އަދި ސަރވައިވަލް ތަމްރީނު ދިނުމަށް ބޭނުންވާ ތަކެތި ހޯއްދެވުމުގައްޔާއި، ސަރވައިވަލް ތަމްރީނުދޭ އިމާރާތް ޑިޒައިން ކުރެއްވުމުގެ މަސައްކަތުގައިވެސް ޢަބްދުﷲ ލުޠުފީ މުހިންމު ދައުރެއް އަދާކުރައްވައިފައި ވެއެވެ.


BREAKING: "Mihaaru" Noohu Ge Editor Moosa Latheef Isthiufa Dhevvaifi - Vaguthu\n3 ހަފްތާ ކުރިން ( އޭޕްރީލް 7, 2021 )\nމޫސާ ލަތީފް - ސަން ފޮޓޯ\nރާއްޖޭގެ ދުވަސްވީ، ކުޅަދާނަ ނޫސްވެރިންގެ ތެރޭގައި ހިމެނިވަޑައިގަންނަވާ "މިހާރު" ނޫހުގެ އެޑިޓަރު މޫސާ ލަތީފް އިސްތިއުފާ ދެއްވައިފިއެވެ.\nމޫސާ ލަތީފް، "މިހާރު" ނޫހުން އިސްތިއުފާ ދެއްވި ސަބަބެއް އެނގިފައެއް ނުވެއެވެ. އެކަމަކު އޭނާ އިސްތިއުފާ ދެއްވާފައި މިވަނީ އެ ނޫހުގައި މަސައްކަތް ކުރަމުން އަންނަ ގިނަ އަދަދެއްގެ ނޫސްވެރިންތަކެއް ނޫހުން ވަކިވެ، އާ ނޫހަކާ ގުޅިފައިވާ ދަނޑިވަޅެއްގައެވެ.\n"އަދަދު" ގެ ނަމުގައި ދާދި ފަހުން، އުފެއްދި އޮންލައިން ނޫހުގައި ކުރިން "މިހާރު" ގައި މަސައްކަތް ކުރި ބައެއް އެޑިޓަރުން ވެސް ވަނީ ގުޅިފައެވެ. އަދި މީގެކުރިން ނޫސްވެރިކަމުގެ އެވޯޑު ހޯދާފައިވާ ރާއްޖޭގެ މަޝްހޫރު ބައެއް ނޫސްވެރިން ވެސް ވަނީ "އަދަދު" އާ ގުޅިފައެވެ.\nމީގެކުރިން "ހަވީރު" ނޫހުގައި ވެސް މަސައްކަތް ކުރެއްވި މޫސާ ލަތީފަކީ ނޫސްވެރިކަމުގެ އަލިމަސް ގަލަން ހާސިލް ކުރެއްވި އެޑިޓަރެކެވެ. "ހަވީރު" ނޫސް ހިންގެވުމުގައި އެންމެ މުހިންމު ދައުރެއް އަދާކުރެއްވި މޫސާ ލަތީފް ވަނީ "މިހާރު" އާންމުންގެ ތެރޭގައި މަގުބޫލު ނޫހަކަށް ހެދުމަށް ބޮޑެތި މަސައްކަތްތަކެއް ކުރައްވައިފައެވެ. ހާއްސަކޮށް "މިހާރު" ރާއްޖޭގެ އެއްވަނަ ނޫހަށް ހެދުމަށް ބުރަ މަސައްކަތްތަކެއް ކުރެއްވިއެވެ.\nމޫސާ ލަތީފަކީ ރާއްޖެ އާއި ބޭރު ދުނިޔޭގައި ހިނގާ މުހިންމު ކަންކަމަ ބެހޭ ގޮތުން އަދިވެސް މޮޅު ލިޔުންތައް ލިޔުއްވާ އެޑިޓަރެކެވެ.\nމޫސާ ލަތީފް ދާދި ފަހުން "މިހާރު" ނޫހުގެ ނޫސްވެރިންނާ ބައްދަލު ކުރައްވައި ވިދާޅުވީ ލިޔުންތެރިކަން އެހެން ހަރުފަތަކަށް ގެންދެވޭ ފެންވަރުގެ ނޫސްވެރިން "މިހާރު"ގައި އެބަތިބި ކަމަށެވެ."މިހާރު" ޓީމުން ރާއްޖޭގެ ނޫސްވެރިކަމުގެ މަތީ ފެންވަރުގައި ހިފަހައްޓަން ކުރާ މަސައްކަތް އަބަދުވެސް އިތުރުކޮށް، ފުރިހަމަކުރަން ޖެހޭ ކަމަށް އޭނާ ވިދާޅުވިއެވެ.\nއެގޮތުން ހަމައެކަނި މީސް މީޑިއާއިން ލިބޭ މައުލޫމާތުތަކަށް ބަރޯސާވުމުގެ ބަދަލުގައި، އެކި ތަންތަނަށް ގޮސް މައުލޫމާތު ހޯދައި ކިޔުންތެރިންނާ ހަމައަށް އުފެއްދުންތެރި ލިއުންތަކެއް ގެނައުން މުހިއްމު ކަމަށް މޫސާ ލަތީފް ވިދާޅުވިއެވެ.\nހިތަދޫން އިތުރު ހަ މީހަކު ކޮވިޑަށް ފައްސިވެއްޖެ\nހިތަދޫ ފްލޫ ކްލިނިކަށް ދައްކައިގެން ކޮވިޑަށް ފައްސިވީ ފޭދޫ މީހެއް\nއޭޕްރީލް 7, 2021 15:16\n''އަދަދުޑޮޓްކޮމް''ގެ ދޮރު އެވަނީ ހުޅުވިފަ. ވ.ވެދުން\nއޭޕްރީލް 7, 2021 15:28\nއޭޕްރީލް 7, 2021 15:29\nރ ޓީވީއަށް ވަނީމަ ރަނގަޅުވާނެ. އޭރުން ރައީސް ޔާމީނަށް ގިނައިން ވަގަށް ގޮވޭނެ\nއޭޕްރީލް 7, 2021 17:24\nތި މީހުންނަށް އެއްތަނެއްގައި ވަޒީފާ ގައި މަޑެއް ނުކުރެވޭ\nއޭޕްރީލް 7, 2021 18:26\nބަދަލު ހިފުމުގެ ރޫހެއްގައިއުޅޭ އެއްވެސް ބަޔަކަށް ކާމިޔާބެއް ނުވާނެ ، އަބަދު ތިހެން އުޅެންވީ ، ތީ މުޅިން ދޮގުޚަބަރު ފަތުރަމުން ދިޔަ ނޫހެއް ، ރ.ޔާމީންއާއި ދެކޮޅަށް މިމީހުން ވަރަށް ލިޔުންތައް ނެރުނު ، ހައޤޭ އިންސާފޭކިޔާ ، މިއަދު މިމީހުން މިބަސްވެސް ނުދަނޭ\nއޭޕްރީލް 8, 2021 09:27\nކިހާ ތާހިރު. ރައީސް ޔާމީނޭ ފަޅޮލޭ ނުކިޔާ. ޗެނަލް 13 އިން ވެސް ގޮވާ އެއްޗެހި\nއޭޕްރީލް 12, 2021 15:16\nރީނދޫ މީހުން ތާހިރޭ އޭއްޗެކޭ މީއްޗެކޭ އެހެން މީހުންނަށް ނުގޮވިއްޔާ ރަނގަޅުވާނީ. މިރާއްޖޭގަ ކަލޭމެންގެ ފެންވަރު ނުދަންނަ ކުޑަ ކުއްޖެއްވެސް ހުންނާނެ ހެނެއް ހިއެއްނުވޭ.\nއޭޕްރީލް 7, 2021 19:45\nއިންފޮމޭޝަން ކޮމިޝަރަށް މަރުހަބާ\nއޭޕްރީލް 7, 2021 20:20\nއޭޕްރީލް 7, 2021 20:24\nދާދި ފަ ހުން ލިޔުނު އާރޓިްކަލް އެއްގަ ޔާމީނަށް ވަރަށް ހުތުރުކޮށް މިޚާޠަބް ކޮށްފަ އެ ހެން ވެރިންގެނަން ލިޔެފައި ވަނީ ވަރަށް އިހ ހްތިރާމާއެކު. ޢެ ހެންވެ މަގާމެއް ރެޑީވީ ކަންނޭގެ.\nއޭޕްރީލް 7, 2021 21:49\nއަޑުތަށް އިވޭގޮތުގަ މިހާރުގެ ބުރޯގެ ނޫހަށް ވަންނަނިއްޔޯ އެއީ ތެދެއްބާ؟


އޮފީސްތަކާއި ދަތުރުފަތުގެ ހިދުމަތްދޭ ތަންތަނުގައި ގައިޑްލައިނަށް އަމަލު ކުރޭތޯ ބަލަން ފަށައިފި – Dhuvas Online\nއެމްޓީސީސީގެ ބަހެއް ޑިސްއިންފެކްޓް ކުރަނީ-- ފޮޓޯ: އެމްޓީސީސީ\nކޯވިޑް-19 އާއި ގުޅިގެން ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އެކުލަވާލާފައިވާ ގައިޑްލައިނާ އެއްގޮތަށް އޮފީސްތަކާއި ދަތުރުފަތުރުގެ ހިދުމަތްދޭ ތަންތަނުގައި އަމަލު ކުރޭތޯ ބެލުމުގެ އިންސްޕެކްޝަން ފަށައިފި އެވެ.\nމިދިޔަ މަހުގެ ތެރޭގައި އެޗްޕީއޭއިން ވަނީ އާންމުނަށް ހިދުމަތްދޭ ތަންތަނުގައި ގައިޑްލައިނަށް އަމަލު ކުރޭތޯ ބަލަން އިންސްޕެކްޝަން ކުރިޔަށް ގެންގޮސްފައި އެވެ. އެ އިންސްޕެކްޝަން ކުރިޔަށް ގެންދިޔަ މުއްދަތުގައި ކޮންމެ ދުވަހަކު 15 އަށްވުރެ ގިނަ ތަންތަން ގަވައިދަ ހިލާފަށް އަމަލު ކުރާތީ ބަންދުކޮށްފައިވެ އެވެ.\nނޫސްވެރިންނަށް މައުލޫމާތު ދެއްވަމުން އެޗްއީއޯސީގެ ތަރުޖަމާނު ޑރ. ފާތިމަތު ނަޒްލާ ރަފީގު ވިދާޅުވީ މިއަދުން ފެށިގެން ސަރުކާރު އޮފީސްތަކާއި އަމިއްލަ ކުންފިނިތަކުގެ އޮފީސް މާހައުލުގައި ކޯވިޑް-19 އާއި ގުޅިގެން އެޗްޕީއޭއިން އަމަލު ކުރުމަށް އެކުލަވާލާފައިވާ ގައިޑްލައިނަށް އަމަލު ކުރޭތޯ ބަލަން އިންސްޕެކްޓް ކުރަމުންދާނެ ކަމަށެވެ. އަދި ދަތުރުފަތުރުގެ ހިދުމަތްދޭ ފެރީ، ބަސް، ޓެކްސީ އަދި ފެރީ ޓާމިނަލް ތަކުގައި ގަވައިދަށް އަމަލު ކުރޭތޯ ބަލާނެ ކަމަށެވެ.\nޑރ. ނަޒްލާ ވިދާޅުވީ މި ތަންތަނުގެ އިތުރުން ކުރިން އިންސްޕެކްޓު ކުރި ދާއިރާ ކަމަށްވާ ކެފޭ/ ރެސްޓޯރެންޓު، ސެލޫން/ ބޯކޮށާ ތަންތަން، ޖިމް އަދި ފިހާރަތަކުގެ އިތުރުން ތަރުކާރީ އާއި މޭވާ ވިއްކާތަންތަން އިންސްޕެކްޓު ކުރަމުން ގެންދާނެ ކަމަށެވެ. އަދި ގަވައިދަށް ނުފެތޭނަމަ އިންސްޕެކްޓު ކުރަންދާ ހުރިހާ ތަނެއް ވަގުތުން ބަންދު ކުރާނެ ކަމަށް ވިދާޅުވި އެވެ.\nއަލަށް އަމަލު ކުރަން ފެށި އުސޫލުގެ ދަށުން ގައިޑްލައިނަށް އަމަލު ނުކުރާ ތަންތަން ބަންދު ކޮށްފި ނަމަ އެކަންކަން އިސްލާޙު ކުރުމުން 48 ގަޑިއިރު ތެރޭގާއި ހުޅުވުމުގެ ހުއްދަ ދޭނީ އެންމެ ފަހަރަކު އެވެ. ދެވަނަ ފަހަރު އެތަނަކުން ރައްކާތެރިކަމުގެ ފިޔަވަޅުތަކާއި ހިލާފުވެއްޖެ ނަމަ އެތަނެއް ބަންދުކޮށް 1،000 ރުފިޔާއިން ޖޫރިމަނާ ކުރާނެ އެވެ. އަދި އެ ތަނެއް ހުޅުވުމުގެ ހުއްދަ ދޭނީ ފަސް ދުވަސް ފަހުންނެވެ.


8 team ah licensee dheefi, Nilandoo mirey 12 ah\n8 ޓީމަށް ލައިސެންސް ދީފި، ނިލަންދޫ މިރޭ 12 އަށް\nމިދިޔަ އަހަރު ލީގް ގަައި ނިލަންދޫ ކުޅުނު މެޗެއްގެ ތެރެއިން\nދިވެހި ޕްރިމިއާ ލީގްގައި، މި އަހަރު ވާދަ ކުރާ ނުވަ ޓީމުތަކުގެ ތެރެއިން އަށް ޓީމަށް، އެފްއޭއެމުން ލޯކަލް ކުލަބު ލައިސެންސް ދީފި އެވެ. ބާކީ އޮތް ޓީމަކީ، ފ. ނިލަންދޫ އެވެ. ނިލަންދޫ ޓީމުން ފުރިހަމަ ކުރަން ޖެހޭ ކްރައިޓީރިއާތައް ފުރިހަމަ ކުރުމަށް މިރޭ 12:00 ހަމައަށް ވަނީ އެ ޓީމަށް ފުރުސަތު ދީފަ އެވެ.\nމިއަދު އެފްއޭއެމްގައި ބޭއްވި ޕްރެސް ކޮންފަރެންސެއްގައި ވާހަކަ ދައްކަމުން އެފްއޭއެމް ކުލަބު ލައިސެންސިންގެ ހެޑް އަބްދުﷲ ޝިބާއު ވިދާޅުވީ، ލޯކަލް ލައިސެންސް އަށް ޓީމުން ފުރިހަމަ ކޮށްފައި ވުމުން އެ އަށް ޓީމަށް ދިވެހި ޕްރިމިއާ ލީގްގައި ވާދަ ކުރުމުގެ ޔަގީންކަން ލިބިގެން ދިޔައީ ކަމަށެވެ. އެފްއޭއެމުން އަދި ކުލަބު ތަކަށް މި ދިނީ ލޯކަލް ކުލަބު ލައިސެންސެވެ.\nނޫސް ކޮންފަރެންސްގައި ބައިވެރިވި، އެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ، ކުލަބު ލައިސެންސިން ކޮމިޓީގެ ބައްދަލުވުމުން، ނިލަންދޫ ޓީމަށް މިރޭ 12:00 ހަމައަށް ފުރުސަތު ދޭން ނިންމީ، އެ ވަގުތާ ހަމައަށް ކަންކަން ފުރިހަމަ ކުރެވޭނެ ކަމަށް އެ ޓީމުގެ އޮފިޝަލުންވެސް އިޝާރާތް ކޮށްފައި ވުމުން ކަމަށެވެ.\nކުލަބު ލައިސެންސަށް އެދި ޑޮކިޔުމެންޓްތައް އަޕުލޯޑް ކުރަން ޖެހޭނީ، ކުލަބު ލައިސެންސިން އެޑްމިނިސްޓްރޭޓިވް ސިސްޓަމް (ކުލާސް) ގެ ނަމުގައި އޭއެފްސީން ތައްޔާރު ކޮށްފައިވާ އޮންލައިން ޕްލެޓްފޯމަށެވެ.\nޝިބާއު ވިދާޅުވީ، ނިލަންދުއިން ހުށަހެޅި ޑޮކިޔުމެންޓްސްތަކުގައި ހުރި މައްސަލަތައް އެ ޓީމުގެ އޮފިޝަލުންނާ ވަކިން ހިއްސާ ކޮށްފައިވާނެ ކަމަށެވެ. ޖަވާޒު ވިދާޅުވީ ދިމާވެފައިވާ މައްސަލަތަކަކީ މިރޭ 12:00 ހަމައަށް ހައްލު ހޯދޭނެ ފަދަ މައްސަލަތަކެއް ކަމަށެވެ.\nމާދަމާރޭގައި ފަށާ ދިވެހި ޕްރިމިއާ ލީގް ހުޅުވާ މެޗުގައި، ފުރަތަމަ ބައްދަލު ކުރަން، ޝެޑިއުލްގައި އޮތީވެސް ނިލަންދޫ އާއި ދަ ގުރޭންޑޭ އެވެ. ނިލަންދޫގެ އިތުރުން ދެން މައްސަލަ ދިމާވި އަނެއް ޓީމަކީ ވިކްޓަރީ ސްޕޯޓްސް ކުލަބެވެ. އިއްޔަ އާއި ހަމައަށް އެ ޓީމުގެ މައްސަލަތައް ވަނީ ހައްލު ކޮށްފަ އެވެ.\nމި އަހަރު ފުޓްބޯޅަ ސީޒަންގައި ދިވެހި ލީގްގައި ވާދަ ކުރެވޭނީ ކުލަބު ލައިސެންސް ލިބިގެންނެވެ. އެއެފްއޭއެމުން ބުނީ ލައިސެންސް ނެތި ފުރަތަމަ ޑިވިޝަންގައި ނުކުޅެވޭ ގޮތް ހެދީ، އޭއެފްސީން އެ ކޮންފެޑްރޭޝަންގެ ހުރިހާ ގައުމުތަކަށް އެންގި އެނގުމަކާ ގުޅިގެން، ރާއްޖެއިންވެސް އެގޮތަށް އަމަލު ކުރަން ޖެހޭތީ ކަމަށެވެ.\nރާއްޖޭގެ އެންމެ ކާމިޔާބު ކުލަބު ނިއު ރޭޑިއަންޓް މި ސީޒަންގައި ނުފެންނާނެ އެވެ. އެއީ އެ ކުލަބުގެ ކުޅުންތެރިންނަށް މުސާރަ ނުދޭ މައްސަލައިގައި އެފްއޭއެމުން އެ ކުލަބު ސަސްޕެންޑް ކުރުމުގެ އިތުރަށް، ފީފާއިން އެޓީމާ ދެކޮޅަށް އަޅާފައިވާ ޓްރާންސްފާ ބޭންގެ ސަބަބުން އާ ކުޅުންތެރިން ރަޖިސްޓްރީ ނުކުރެވޭނެ ތީ އެވެ. އެ ޓީމަށް ކުޅުނު ކުޅުންތެރިން ވަނީ އެހެން ޓީމުތަކަށް ބަދަލު ވެފަ އެވެ.\nމާޒިޔާ އެފްއޭއެމް ވިކްޓަރީ + ޓީސީ އީގަލްސް ޔުނައިޓެޑް ވިކްޓަރީ\nމޯލްޑިވިއަންގެ ދަތުރުތަކެއް ލަންކާ، ކޮޗިންއަށް


ސާރވޭ: ދެމަފިރިއަކަށް އާއިލާއަކާއެކީ ނޫޅެވެނީ، މައިދައިތަގެ ސަބަބުންތަ؟ – Dhen.mv\nސާރވޭ: ދެމަފިރިއަކަށް އާއިލާއަކާއެކީ ނޫޅެވެނީ، މައިދައިތަގެ ސަބަބުންތަ؟\nމަރްޔަމް ވަޙީދާ November 4, 2020 - 7:52 pm\nގިނަ ދިވެހީންނަކީ ކައިވެންޏެއް ކުރުމަށްފަހު ދެމަފިރިންގެ ތެރެއިން ކޮންމެވެސް އެކެއްގެ އާއިލާއަކާއެކު ދިރިއުޅުން ވޭތުކުރާ ބައެކެވެ.\nގިނަ ފަހަރަށް މިހެން ވަނީ ރާއްޖޭގައި ދިމާވެފައިވާ ބޯހިޔާވަހިކަމުގެ ދަތިކަމުންނާއި، ކައިވެންޏެއް ކުރުމަށްފަހު އާއިލާއާ ވެސް ދުރުވާން ބޭނުން ނުވާތީ އެންމެން އެކުއެކީގައި ދިރިއުޅެން ބޭނުންވުމެވެ.\nނަމަވެސް އާއިލާއަކާއެކު ދިރިއުޅުމަކީ ބައެއްފަހަރު ދެމަފިރިއެއްގެ ދެމެދުގައި ވަރަށް ބޮޑަށް މައްސަލަ ޖެހޭ ކަމެކެވެ. ދެމަފިރިން ކުރާ ކަންކަމާ އާއިލާއަށް ވެސް ބެހެވި، އަދި އާއިލާގެ އެހެން މީހުން ކުރާ ކަންކަމާ އެދެމަފިރިންނަށް ވެސް ބެހެވި މައްސަލަތައް ޖެހޭވަރު މަދެއް ނޫނެވެ.\nއެއްވެސް އާއިލާއަކާއެކު ދެމަފިރިންނަށް ދިރިއުޅެން އުނދަގުވޭތޯ އާއި އެކަމުގެ ސަބަބަކީ ކޮބައިތޯ، މީސް މީޑިއާ މެދިވެރިކޮށް "ދެން" ފަރާތުން ސާރވޭއެއް ހަދާލީމެވެ. އޭގެ ތެރެއިން ގުނާލެވޭ ބައެއް މީހުންގެ ޖަވާބު ތިރީގައި އެވަނީއެވެ.\n▪ އާމިރު (32އ.)\nއަހަރުމެންގެ ކައިވެންޏަށް މިހާރު 10 އަހަރު ފުރިއްޖެ. އަހަރެންގެ އާއިލާއާއި އަނބިމީހާގެ އާއިލާ މިޒާޖު ތަފާތުކަމުން، އަނބިމީހާގެ އެދުމުގެ މަތިން އަހަރެން ދިރިއުޅެނީ އަނބިމީހާގެ ގޭގައި. އަންހެނުން ރަނގަޅަށް ހަމަޖެހިފައި ހުންނައިރު ވަރަށް ރަނގަޅު، އެކަމަކު ރުޅި އައިސްފިއްޔާ ގޮވާލާ އަހަރެންގެ އާއިލާ މީހުން ކޮށްފަ ހުންނަ ކަންކަން ވެސް. އޭނަގެ ބޮލަށް އެވަސްވާސްލާ ދީފަ ހުންނަނީ އޭނަގެ މަންމަ. ފިރިމީހާއަށް އިހްތިރާމް ކުރާކަށް ދަހެއް ނުކޮށްދޭ. ދެން އަބަދު މައިދައިތަ އިންނަނީ އަންހެނުން ކައިރީގަ ކިޔަކިޔާ އަހަންނަކީ ޒިންމާދާރު މީހެއް ނޫނޭ. މުޅި ދުވަހު އެއްކޮށް މަސައްކަތުގައި އުޅެފައި ގެއަށް އައިސް ހިތްހަމަ ޖައްސާލަން މަންމަމެން ކުރިމަތީ ފޯނަށް ބަލާލިޔަސް ބުނާނެ އަބަދު ފޯނާ ކުޅެނީއޭ. ދަރިންނަށްޓަކައި މިކެތް ކުރަނީ\n▪ ވިސާމާ (22އ.)\nއަހަރުމެންގެ ކައިވެންޏަށް އަދި މިވީ އެންމެ އަހަރެއް. ފިރިމީހާގެ އެދުމަަށް އެރަށް އައިސް މިއުޅެނީ. އޭނަ އުޅެނީ މިރަށް ކައިރި ރިސޯޓެއްގަ. ތެދައް ބުނަންޏާ އަހަންނަށް މިރަށުގައި އުޅެން ފަސޭހައެއް ނޫން. އަހަރެން ހެދުން އަޅާ ގޮތާ މައިދައިތަމެން ވަރަށް ބެހޭ. އަބަދުވެސް ކިޔަނީ ތިމަތި މާކުރޭ، ބުރުގާ އަޅާނީ ތިހެނެއް ނޫނޭ، މިވެނި އެވެނި މީހަކު ބަލާބަލާށޭ. ދެން އަބަދު އުޅެނީ އަހަރެން ކޮންމެވެސް މަަަސައްކަތެއް ނުކޮށްގެން. ކުރިޔަސް ކުރާކަމަކަށް ނުވޭ. ފިރިމީހާ ކައިރީވެސް ބުނެފިން މާލެ ބަދަލު ކޮށްދޭން\n▪ ޖުނޭދު (37އ.)\nއަހަންނަށް އިނދެގެން އާދެވިފަ މިހުރީ ދިވެހި އާއިލާއަކަށް ނޫން. އިންޑިއާގެ ޑްރާމާ ސީރީޒެއްގެ ތެރެއަށް. އަބަދާއި އަބަދު އަނބިމީހާ އާއި އޭނަގެ މަންމަ އާއި ދެ ދައްތަގެ ކަމަކީ ޓީވީ އަށް ގެއްލިފަ ޑްރާމާ ބެލުން. ބައެއް ފަހަރު އަނބިމީހާއަށް ނުއިވޭނެ އަހަރެން ގޮވިޔަސް. އެކަމާއި ހިތްހަމަ ނުޖެހިގެން އެއްޗެއް ބުނާއިރަށް ފަށަނީ ރޯން. އޭރުން ދެން ހަތަރެސްކަން ހަމަވީ. އެއްދުވަހު އެގޮތަށް އަހަރެން ގޮވީމަ އަޑު ނުއިވިގެން ތަންކޮޅެއް ބާރަށް ގޮވީމަ މައިދައިތަ އެއްޗެހި ގޮވީ އަހަންނާ ދިމާލަށް. ބުނި އެމީހުންނާއެކީ ޓީވީ ބަލަން އަންނާށޯ ވެސް.\n▪ ފަރްޒާނާ (35އ.)\nއަހަރެންގެ ކައިވެނި ވަނީ ރޫޅިފަ. އިނުމުގެ ކުރިން ވެސް ބުނިން ވަކިން އުޅެން ބޭނުންވާ ވާހަކަ. އެކަމަކު ފިރިމީހާ ބޭނުންވީ އޭނަގެ އާއިލާ ކައިރީގަ އުޅެން. އަހަރެން ވަރަށް މަސައްކަތް ކުރިން އެކީގައި އުޅެވޭތޯ. އެކަމަކު ބުނިހާ ކަމެއް ކޮށްދީގެން އުޅުނީމަ ވެސް ކަމެއް ކުރާ ކަމަކަށް ނުވި. އަހަރުމެންނަށް ދަރިއަކު ލިބުނީމަ މައިދައިތަ ބޭނުންވީ އޭނަ ބުނާ ގޮތަކަށް ދަރި ގެންގުޅެން. އަހަންނަކަށް ދަރިން ބަލަން ނޭނގެއޭ ވެސް ބުނި. އެކަމާ އަހަރެން ހިތްހަމަ ނުޖެހިގެން ބުނިން އަހަރެންގެ ދަރި ބަލާ ބޮޑުކުރާނީ އަހަރެން ބޭނުން ގޮތަކަށޭ. އެކަމާ ނުބެހި އެކަން އަހަންނަށް ދޫކޮށްލާށޭ. އެހިސާބުން ފިރިމީހާ ކައިރީ ނޭނގެ ކުޓުވީ ކީކޭ ކަމެއްވެސް. ވަރި ކޮށްލައިފި. ދަރިފުޅު ގޮވައިގެން މިހާރު މިއުޅެނީ އަމިއްލަ އާއިލާ ކައިރީގަ!\nސާވޭ ކުރެވުނު ބައެއް ފޯމުތައްވެސް ހިއްސާކުރިނަމަ ރަނގަޅުވީސް\nއަޅުގަނޑު ގަބޫލު ކުރާގޮތުގައި ދެފާރާތުން ކުރެ ކޮންމެ ފަރާްތެއްގެ ޢާއިލާއައި އެއްކޮން އުޅުނަސް މަސަލަ ޖެހޭނެ.ވަކިން އުޅުން އެއްމެ ސަޅީ ހަމަ\nމަހުގެ ބާވަތްތައް ނުކާ މީހުން ޑިޕްރެޝަނަށް ދިއުމުގެ ފުރުސަތު ބޮޑު: ދިރާސާ\nއޮރެންޖު ބޭނުން ކޮށްގެން މޫނުން ބިހި ފިލުވާލާނެ ގޮތް މިއޮތީ!


މަލާލާ ޔޫސަފްޒާއީ ކައިވެނިކޮށްފި – Feshun.mv\nމަލާލާ ޔޫސަފްޒާއީ ކައިވެނިކޮށްފި\n10 ނޮވެމްބަރ 2021 - 10:15\nނޯބަލް ޕީސް އިނާމު ހޯދައިފައިވާ ޕާކިސްތާނުގެ އެކްޓިވިސްޓް މަލާލާ ޔޫސަފްޒާއީ ކައިވެނިކޮށްފި އެވެ.\nއިންގްލެންޑްގައި ބޭއްވި ކުޑަ ހަފްލާއެއްގައި، 24 އަހަރުގެ މަލާލާ ކައިވެނިކޮށްފައި ވަނީ، ޕާކިސްތާނުގެ ކްރިކެޓް ބޯޑުގެ މެނޭޖަރ އަސަރް މަލެކް އާއެވެ. މަލާލާ ކައިވެނިކުރިކަން އޭނަގެ ރަސްމީ މީސްމީޑިއާ އެކައުންޓުތަކުގައި އިއްޔެ ވަނީ ހާމަކޮށްފައެވެ. އެއާއެކު ގިނަ ބަޔަކު އަންނަނީ މަލާލާއަށް އުފާވެރި ދިރިއުޅުމަކަށް އެދި މަރުހަބާ ކިޔަމުންނެވެ.\nފިރިމީހާއާއެކު އިންގްލެންޑްގައި ނަގައިފައިވާ ހިތްގައިމު ފޮޓޯތައް މީސްމީޑިއާގައި އާއްމުކޮށް މަލާލާ ބުނީ، އިއްޔެ އަކީ އޭނަގެ ދިރިއުޅުމުގައި ބިންވަޅުނެގިގެންދާ ވަރަށް އަގުހުރި ދުވަހެއް ކަމަށެވެ. އަދި ފިރިމީހާ އަސެރް އާއި އޭނާ ކައިވެނީގެ ގޮށްޖަލާލީ މުޅި އުމުރަށް ދެމަފިރިންގެ ގޮތުގައި ތިބުމަށްކަމަށް އޭނާ ލިޔެފައިވެ އެވެ.\nމަލާލާ ބުނިގޮތުގައި، ކައިވެނިކުރުމަށްފަހު ބާމިންހަމްގައި ހުންނަ އޭނަގެ ގޭގައި ދެ ފަރާތުގެ އާއިލާއާއެކު ކުޑަ ސައެއް ވަނީ ބާއްވާފައެވެ.\nމަލާލާ ވަނީ ޕޮލިޓިކްސް، ސައިކޮލޮޖީ އަދި އިކޮނޮމިކްސް އިން އޮކްސްފޯޑް ޔުނިވާސިޓީގައި ޑިގްރީ ހާސިލުކޮށްފައެވެ. އަދި 2014 ވަނަ އަހަރު އެންމެ 17 އަހަރުގައި މަލާލާ ވަނީ ނޯބެލްގެ ސުލްހައިގެ އިނާމް ހާސިލުކޮށްފައެވެ. މިހާ ހަގު އުމުރެއްގައި ނޯބަލް ޕްރައިޒް މިހާތަނަށް ހާސިލު ކުރި ފަރާތަކީވެސް މަލާލާ އެވެ.\nކާރު ސީޓް ބެލެޓް އެޅުން މަޖުބޫރުކުރުމާމެދު އަދި ގޮތެއް ނުނިންމަން: މިނިސްޓަރ


Muslim gina gaumuthakah miadhu roadha\nބޮޑެތި އިސްލާމީ ގިނަ ގައުމުތަކަށް މިއަދަކީ މިހިނގާ 1440 ވަނަ އަހަރުގެ ރަމަޟާން މަހުގެ ފުރަތަމަ ދުވަހެވެ.\nރާއްޖޭއެކޭ އެއް ފަދައިން މިއަދު ރޯދަމަސް ފެށި ގައުމުތަކުގެ ތެރޭގައި މުސްލިމުންގެ އާބާދީ އެންމެ ބޮޑު ގައުމު ކަމަށްވާ އިންޑޮނޭޝިއާ ހިމެނުނު ނަމަވެސް، ދެވަނަ އަށް އެންމެ އާބާދީ ބޮޑު ޕާކިސްތާނުގައި ރޯދަ މަސް ފަށާނީ މާދަމާ، އަންގާރަ ދުވަހެވެ. އަވަށްޓެރި އިންޑިއާގެ އިތުރުން ބަންގްލަދޭޝްގައި ވެސް މިއަހަރު ރޯދަ ހިފަން ފަށާނީ ޕާކިސްތާނާއެކީގަ އެވެ.\nމީގެ އިތުރުން ހައްޖާއި އުމްރާގެ އަޅުކަން އަދާ ކުރުމުގައި އެ ގައުމެއްގެ ކަލަންޑަރަށް ތަބާވާން ޖެހޭ ސައުދީ އަރަބިއްޔާއަށް ވެސް މިއަދު ރޯދަކަމަށް ވަނީ އިއުލާނު ކޮށްފަ އެވެ. ސައުދީއާއެކު އިރާގު، މިސްރު އަދި ގަތަރު ފަދަ މެދުއިރުމަތީގެ ގައުމުތަކުގައި ވެސް މިއަދު ރޯދަ ހިފަން ވަނީ ފަށައިފަ އެވެ. އެ ސަރަހައްދުގައި ހިމެނޭ ގައުމުތަކުގެ ތެރެއިން އޮމާން ވަނީ މުލަ ރޯދަ އަންގާރަ ދުވަސް ކަމުގައި ކަނޑައަޅައިފަ އެވެ.\nއެމެރިކާ އަދި ޔޫރަޕުގެ ގައުމުތަކުގައި ދިރިއުޅޭ މުސްލިމުންނަށް ވެސް މިއަދަކީ ރޯދަ މަހުގެ ފުރަތަމަ ދުވަހެވެ. މުސްލިމުންގެ އާބާދީ ބޮޑު ނައިޖީރިއާއާއެކު އެފްރިކާ ބައްރުގެ ގިނަ މުސްލިމުން ވެސް މިއަދު ވަނީ ރޯދަ ހިފަން ފަށައިފަ އެވެ.


Review: Naughty 40 gai neh raha eh neh!\nރިވިއު: ނޯޓީ 40 ގައި ނެތް ރަހައެއް ނެތް!\nއަހްމަދު ސައީދު (އަހްސަން)\nޔޫސުފް ޝަފީއު (އަޝްވަނީ)\nމުހައްމަދު މަނިކު (އަޖުވަދު)\nމަރިޔަމް އައްޒަ (އަޝްވާ)\nއިބްރާހިމް ޖިހާދު (ޝާމިން)\nމުހައްމަދު ރިފްޝާން (ހާނިމް)\nފާތިފަތު އާޒިފާ (ތާނިޔާ)\nއަލީ އާޒިމް (ހަސަން)\nއަލީ ސީޒަން (ޒާހިދު)\nނުޒުހަތު ޝުއައިބް (ޒޯޔާ)\nއަހްމަދު ޝަރީފް (ޖަވާދު)\nނިއުމާ މުހައްމަދު (ނިއުފާ)\nއަލީ ޝާހިދު (ޓީޗަރު)\nޑައިރެކްޓް ކުރީ: ޔޫއްޕެ\nޕްރޮޑިއުސަރު: ނިއުމާ މުހައްމަދާއި އިސްމާއިލް ޝަފީއު\nވާހަކަ އަދި ސްކްރީން ޕްލޭ (ޔޫއްޕެ)\nސްޓޫޑިއޯ: އެންވިޝަން އެންޓަޓެއިންމަންޓް\nނޯޓީ ފޯޓީ ރިލީޒްކުރި ރޭ އެ ފިލްމްގެ މުހިންމު ތަރިން ސްޓޭޖް މަތީގައި - އަހުމަދު ޝުރާއު | އަވަސް\nމިިދިޔަ އަހަރު އެންމެން ހެއްވާލައިގެން އަހަރު ނިންމާލި ފިލްމު "ބައިވެރިޔާ" ގެ ޕްރޮޑަކްޝަން ޓީމުން މިއަހަރުވެސް ބޭނުންވީ ދިވެހި ފިލްމު އޯޑިއެންސް ހެއްވާލާށެވެ. މިދިޔަ އަހަރު ނުހީ ނުތިބެވޭނެ ކަމަށް ބުނި ބަހުގެ ތެދުކަން ދައްކާ މި އަހަރު ބުނީ މިއީ "އަހަރުގެ ބޮޑު ފިލްމު" ކަމަށެވެ.\nމިދިޔަ ބުދަ ދުވަހުގެ ރޭ ރިލީޒްކުރި "ނޯޓީ 40" މިވަނީ އަނެއްކާވެސް އެންމެން ހެއްވާލާފަ އެވެ. ހަމައެކަނި ހެއްވާލީކީ ނޫނެވެ. އޭގަ ހުރިހާ ރަހައެއްވެސް އެބަހުއްޓެވެ. ފިލްމުގެ ޕްރޮމޯޝަންގައި ޕްރޮޑަކްޝަން ޓީމުން ދެެއްކީ ދޮގު ވާހަކައެއް ނޫންކަން ސާބިތުކޮށްދިނެވެ. ފިލްމު ރިލީޒްކޮށް މިހާތަނަށް ދެއްކި ކޮންމެ ޝޯއެއް ގާތްގަނޑަކަށް ފުލް އެވެ. އޮލިމްޕަހުގެ ތެރެއިން ހުނުމުގެ އަޑު ކަނޑައިގެން ނުދެ އެވެ. މީގެ ކުރިން ލޯބީގެ ފިލްމުތަކުން ފެނިގެން ދިޔަ މަރިޔަމް އައްޒަވެސް ވަނީ އެންމެން ހެއްވާލާފަ އެވެ.\nއަހަރުގެ ބޮޑު ފިލްމުގެ ގޮތުގައި ޕްރޮމޯޓު ކުރަމުން އައި ފިލްމަކީ ހަގީގަތުގައިވެސް މި އަހަރުގެ ބޮޑު ފިލްމުތޯ ބަލައިލަން ވާނެ އެވެ. ކުރިއަށްވެސް ގިން ފިލްމުތަކެއް އެބަ ހުއްޓެވެ. މި ފިލްމަކީވެސް ބޮޑު ކާސްޓަކާއެކު އުފައްދާފައިވާ ފިލްމެކެވެ.\nމެއިން ކާސްޓް އަދި ޕްރޮޑަކްޝަން ޓީމް\nމި ފިލްމަކީ އުމުރުން 40 ގެ އަހަރުތައް ގުނަމުންދާ ތިން އެކުވެރިންނަށް ދިމާވާ ކަންތައްތަކެއް ދައްކުވައިދޭ ފިލްމެކެވެ. ފިލްމު ފެށިގެން އަންނަ އިރު އަޖުވަދު، އަހުސަން އަދި އަޝްވަނީ އަކީ ޒަމާންވީ ގާތް ތިން އެކުވެރިންނެވެ. އަޖުވަދަކީ ކައިވެނިކޮށް ދަރިއަކު ލިބުނުތާ ގިނަ ދުވަސްތަކެއް ނުވެ އަނބި މީހާ މަރުވުމުން ދަރިފުޅު ހަސަން ގޮވައިގެން އެކަނި އުޅޭ މީހެކެވެ. އަޖުވަދުގެ ކައިވެނި ވަނީ ޖެހުނު މައްސަލައެއްގައި ރޫޅިފަ އެވެ. އަނބިމީހާ ނިއުފާ އާ ނުލާ ދަރިފުޅު ޖަވާދު ބަލާބޮޑު ކުރަނީ އަޖުވަދު އެކަންޏެވެ. ޖަވާދު ހުންނަނީ ވިޔަފާރި ބަލަހައްޓަން ރާއްޖެތެރޭ ރަށެއްގަ އެވެ. ޖަވާދަކީ މާލޭގެ މުއްސަންޖެކެވެ. އަޝްވަނީ އަކީ ޒުވާން އުމުރުގެ ލޯބިވި ހަމައެކަނި ލޯބިވެރިޔާ ޒިޔާނާ ވީނުވީއެއް ނޭނގި ކުއްލިއަކަށް ގެއްލުމުން އުމުރުން 40 އަހަރުވީ އިރުވެސް ކައިވެނި ނުކޮށް ހުސްހަށިބައިކޮށް ހުރި މީހެކެވެ.\nފިލްމު ފެށޭތާ ގިނައިރުތަކެއް ނުވެ އަޝްވަނީގެ ގެއަށް އަންނަނީ ނުދަންނަ މީހެކެވެ. އަޝްވަނީގެ ކުރީގެ ލޯބިވެރިޔާ ޒިޔާނާގެ ދަރިފުޅު ބަލާނެ މީހަކު ނެތުމުން އެކުއްޖާ ހަވާލު ކުރާށެވެ. އެއީ އަޝްވާ އެވެ. އަޝްވާ އަކީ ބައްޕަނެތް ކުއްޖެކެވެ. ޒިޔާނާ ކެންސަރު ޖެހިގެން މަރުވިތާ އެތައް އަހަރެއް ފަހުންނެވެ. އެމިހާ ބުނާ ގޮތުންނަމަ އަޝްވާ އަކީ ވިހޭއިރު ސިކުނޑީގެ އުނިކަމެއް ހުރި ކުއްޖެކެވެ. ޒިޔާނާ މަރުވުމުން ހާއްސަ އެހީއަށް ބޭނުންވާ މީހުންގެ މަރުކަޒަށް ގެންގޮސް ފަރުވާ ދިނުމަށްފަހު އަޝްވާ ރަނގަޅު ވުމުން އަޝްވަނީ އާ ހަވާލު ކުރަނީ އެވެ. ޒިޔާނާގެ ފަރާތުން ލިބިފައިވާ ސިޓީއެއްގައިވާ ގޮތަށެވެ. އަޝްވާ ފެނުމުން ޒިޔާނާގެ މަތިން ހަނދާންވި ނަމަވެސް ދަރިއެއްގެ ގޮތުގައި އަޝްވާ ބަލަން ނިންމާ އަޝްވަނީ، އަޝްވާ އެ ގޭގައި ބަހައްޓަ އެވެ. އެކަމާ ފިކުރު ކުރަން އަޝްވަނީ އިންދާ އޭނާގެ ދެ އެކުވެރިން އެމީހުން ޖަވާދު ހުންނަ ރަަށަށް ދާން ނިންމާ އަޝްވަނީއަށްވެސް ދައުވަތުދެ އެވެ. ހުރި ހަމައެކަނި ދަިރިފުޅު ޖަވާދު ބުނުމުން އެކަމާ ދެކޮޅު ހަދަން ބޭނުން ނުވެ އަޖުވަދު ބޭނުންވަނީ އޭނާގެ އެކުވެރިން ގޮވައިގެން ދާށެވެ. އަހުސަން އާ އެކު ހަސަންވެސް އެދަތުރުގައި ބައިވެރިވާތީ އަޝްވާގެ ރުހުމުގައި އޭނާވެސް އެ ދަތުރުގައި ބައިވެރިވެ އެވެ.\nއަޖުވަދުމެން އެ ރަަށަށް ގެންދަނީ ޖަވާދުގެ ކައިވެނީގެ ހަބަރު ދޭށެވެ. ޖަވާދު ރައްޓެހިވެގެން އުޅެނީ ޒޯޔާ އާ އެވެ. އެ ރަށަށް ގޮސްވެސް އެ ތިން އެކުވެރިން އުޅެނީ ސާދަ ފަނަރަ އަހަރުގެ ޒުވާން ކުދިން އުޅޭހެންނެވެ. އަންހެން ކުދިންނަށް ބެލުމާއި ފޮނިދެއްކުމުގައި ޒުވާނުންނަށް އެމީހުން ދޫ ނުކުރެ އެވެ. ޖަވާދު ބައްދަލުކޮށްދިނުމުގެ ކުރިން ޒޯޔާ އާ ދިމާވަނީވެސް އެހެން ފޮނިދައްކަން އުޅެނިކޮށެވެ.\nއެ ރަށަށް ދިއުމުގެ ކުރިންވެސް ތާނިޔާ އާއި އެ ތިން މީހުން ދިމާވެ އެވެ. އޭގެފަހުން ފެންނަނީ އެރަށުންނެވެ. ތާނިޔާ އެރަށަށް ދަނީ އޭނާގެ ބޮޑު ދައިތަ ގުލިސްތާނު ގެ އެދުމުގެ މަތިންނެވެ. ޖަވާދު އާއި ގުލިސްތާނަކީ ވިޔަފާރީގައި އެންމެ ކުރީގައި އުޅޭ ދެބައި މީހުންނެވެ. ގުލިސްތާނުމެންނަށްވުރެ ވިޔަފާރީގައި ޖަވާދުމެން ކުރިއަރާ ދާތީ އެކަމާ ހަސަދަލާ އެމީހުން ބަނގުރޫޓު ކޮށްލުމަކީ އޭނާ ބޭނުންވާ ގޮތެވެ. އެއީ ނިކަން ނުފޫޒުވެސް ގަދަ އަންހެނެކެވެ. ތާނިޔާ އެރަށަށް ގެންނަނީވެސް ޕްލޭނެއްގެ ދަށުން ޖަވާދު އާ ހިތާވެ މުދާގަނޑެއް ހޯދުމުގެ ބޭނުމުގަ އެވެ.\nޒާހިދަކީ ރަށުގައި ހުންނަ ޕޮލިސްޓޭޝަނާއި ހަވާލުވެ ހުންނަ އިންޗާޖެވެ. ފިލްމު ފެށިގެން އަންނައިރު ނަޒާހަތްތެރި ފުލުހެކެވެ. ތާނިޔާ ފެނިގެން އަޖުވަދުމެން އޭނަ އާ މައްލަވަ ކުރަން އުޅެނިކޮށް ތާނިޔާ އެހީއަށް އެދެނީ ޒާހިދުގެ ފަރާތުންނެވެ. އޭގެކުރިންވެސް ތާނިޔާ އާ ޒާހިދު ވަނީ ދިމާވެފަ އެވެ. ތާނިޔާގެ ބޭބެ ޝާމިން ހައްޔަރުކުރުމުން އެކަމާ ޒާހިދާއި ބައްދަލު ކުރަން ތާނިޔާ ދިއުމުންނެވެ. އެހެން ނަމަވެސް ޒާހިދު އާ އަޖުވަދަކީ ވަރަށް ކުރިން ގާތް އަދި ފަހުން "ގެއްލިފައިވާ" ދެ ރަހުމަތްތެރިންނެވެ. އެހެން ކަމުން އެމީހުން ހައްޔަރުނުކޮށް ދޫކޮށްލަ އެވެ. އޭރު ތާނިޔާ ހުންނަނީ ޒާހިދަށް ހިތް ކިޔާފަ ހެންވެސް ހީވެ އެވެ.\nގުލިސްތާނުގެ ޕްލޭނާ އެއްގޮތަށް ކަންނުވެ ޖަވާދާއި ޒޯޔާގެ ކައިވެނި ކުރެވެ އެވެ. ޒޯޔާ އަކީ ޒާހިދުގެ ކޮއްކޮއަށްވާތީ އަޖުވަދުމެން އެކައިވެންޏާއި ނިކަން ގަބޫލެވެ. ޖަވާދުގެ ފައިސާވެރިކަން ފެނިފައި ޒާހިދުވެސް ނިކަން ގަޔާވެ އެވެ. އެހާ ހިސާބުން ޒާހިދުގެ ނަޒާހަތްތެރިކަމާމެދު ސުވާލު އުފެދެ އެވެ. ކޮއްކޮ މެދުވެރިކޮށް ހޯދަން އުޅުނު މުދާގަނޑު ނުލިބޭނެކަން ޒާހިދަށް އެނގޭއިރު އޭނައަށް އެހީތެރިވަނީ ތާނިޔާ އެވެ. އެ ދެމީހުން ގުޅިގެން މޮޅެތި ޕްލޭންތައް ކުރިއަށް ގެންދެ އެވެ. އެ ޕްލޭންތައް ކާމިޔާބު ތޯ ނުވަތަ ފްލޮޕްތޯ ވަނީ އަމިއްލައަށް ބަލައިލާށެވެ. އެބައެއް ނުކިޔައިދޭނަމެވެ.\nފިލްމުގެ މައިގަނޑު ވާހަކައިގެ ބައެއް ކިޔައި ދެވުނު އިރު އަޝްވާ އާއި ހަސަން އަދި ޝާމިންގެ ވާހަކަ އަދި ނުގެނެސްދެވެ އެވެ. އަޝްވާ އަކީ ރަނގަޅަށްވެސް ސިކުނޑީގެ އުނިކަމެއް ހުންނަ ކުއްޖަކުހެން ހީވެ އެވެ. ބުނެވޭ އެންމެ އެއްޗަކުން ކުއްލިއަކަށް އޭނަގެ ގާތަށް ރުޅި އައިސްދާނެ އެވެ. ހަސަން ފުދޭ ވަރަކަށް އެކަމާ ބިރުވެސް ގަނެ އެވެ. އެކަމަކު މަޑުމަޑުން އެ ދެމީހުގެ އެކުވެރިކަންވެސް ބަދަހިވެ އެވެ.\nރަށުގައި ނުލަފާ އަރުވަން އުޅޭ ޝާމިން އާ އަޝްވާ އާ ދިމާވެ ޝާމިންއަށް އަޝްވާދެކެ ލޯބިވެވެ އެވެ. އަޝްވާއާ ވަކިން ބައްދަލުކުރަން ބޭނުން ވިޔަސް އެކަމެއް ނުވެ އެވެ. އަޝްވާގެ ބޮޑީގާޑުހެން ހަސަން އަބަދުވެސް ކައިރީގަ ހުރެ އެވެ. އަޝްވާ އާ ޝާމިން ބައްދަލުކުރަން މަސައްކަތް ކުރާއިރު މަޖާ ކަންތައްތަކެއް ހިނގަ އެވެ. އެމީހުންނާ ފިލަން ހަސަން އާއި އަޝްވާ އުޅޭގޮތްވެސް އެހާ މަޖަލެވެ.\nހަސަންއަށް އަޝްވާދެކެ ލޯބިވެވުނަސް އަޝްވާއަށް ލޯބިވެވެނީ އެހެން މީހެއް ދެކެ އެވެ. އެއީ ކާކުކަމެއް ނުބުނާނަމެވެ. ދެން އިތުރަށް ފިލްމުގައި ވާގޮތް ކިޔައިދީފިނަމަ ފިިލްމު ބަަލަން ފޫހިވެދާނެ އެވެ. އެކަމަކު އަދި އެއް ވާހަކަ އެވެ. އަޝްވާގެ ބައްޕަ އަކީ ފިލްމުގެ އެއުޅޭ ހަތަރު ފިރިހެނުންގެ ތެރެއިން އެކަކަކެވެ. އެއީ ވަރަށް ހާއްސަ ސަޕްރައިޒެކެވެ.\nހުރިހާ ރަހައެއް އެބަހުރި\nފިލްމުގެ ޕްރޮމޯޝަންގައި މިއީ ހުރިހާ ރަހައެއް ހުންނާނެ ފިލްމެއް ކަމަށްބުނެ ޕްރޮމޯޓް ކުރި އެވެ. އެކަމާ ނިކަން ގިނަ މީހުން ސުވާލު އުފެއްދިވެސްމެ އެވެ. އެއް ފިލްމެއްގައި އެ ހުރިހާ ރަހައެއް ހުރެދާނެތޯ ސުވާލު އުފެއްދި އެވެ. އެހެން ނަމަވެސް ފިލްމު ބެލި އެންމެނަށް މިހާރު ހުންނާނީ އެ ސުވާލުގެ ޖަވާބު ލިބިފަ އެވެ.\nއެކްޝަން، ލޯބި، ރޮމޭންސް، މިއުޒިކަލް، ސްޕައި، ކޮމެޑީ، ޑްރާމާ، ޖަޒުބާތު، އެކުވެރިކަން މި ހުރިހާ ރަހައެއް އެންމެ ފުރިހަމަ ގޮތުގައި އެބަހުއްޓެވެ.\nފިލްމުގައި ފެނިގެންދާ އެކްޝަން މަންޒަރުތައް ފުރިހަމަ އެވެ. ޝާމިން ހައްޔަރު ކުރުމަށް އޭނާގެ ފަހަތުން ޒާހިދު އުޅެ ހަދަން ފަށާފައި ހުންނަ އިމާރާތެއްގެ ތެރެއަށް ވަދެ ނުކުންނަ އިރު ދިވެހި އެހެން ފިލްމުތަކުގައި ފެންނަ އެކްޝަން މަންޒަރުތަކަށްވުރެ އެތައް ގުނައެއް ރަނގަޅުވެފައި ފުރިހަމަ އެވެ. އެކުވެރިކަމުގެ ރީތި މިސާލުތައް ފެނިގެންދާއިރު ހެއްވާ މަޖާ ގިނަ ކަންތައްތަކެއް ފެނިގެންދެ އެވެ. ފިލްމުގައި ހަސަން އަކީވެސް އޭގެ ޒާތުގައި ހުރި ގޮތަށް ހުރި "ހިނިގަނޑެ"ކެވެ. ވާހަކައެއް ބުނަން އުޅޭ ގޮތާއި ނެށުމަށް އޭނަ ހުންނަ ފޯރިން މީހުން ހެއްވާލަ އެވެ.\nއޭގެ އިތުރުން ދުވަހަކުވެސް ފިލްމެއް އަދި ލަވައެއްގައި ނަށާފައި ނުވާ ސައީދުގެ ނެށުމުގެ ހުނަރުވެސް ފެނިގެންދެ އެވެ. މާ ރަނގަޅަށް ނަށަން ނޭނގުނަސް މަނިކު އަދި ޔޫއްޕެ އާ އެއް ހަމައެއްގައި ނަށަން ލައްކަ މަސައްކަތް ކޮށްފައި ހުރިކަން ފާހަގަކުރެވެ އެވެ.\nފިލްމުގައި ތަރިންގެ އެކްޓިން އަށް ބަލާއިރު ފިލްމުގެ އެކްޓިން ފުރިހަމަ އެވެ. ސައީދު، މަނިކު، ޔޫއްޕެ، ޖިމީ، އަޒޫ، ސީޒަން އަދި ނިއުމާގެ ހުނަރަކީ ދެން އިތުރު ސުވާލެއް އުފައްދާނެ ޖާގައެއް އޮތް ތަރިންނެއް ނޫނެވެ. ޔޫއްޕެ ވަނީ ފިލްމު "ބައިވެރިޔާ" އިން އޭނާ އަކީ ހަމައެކަނި ސީރިޔަސް އެކްޓަރެއް ނޫންކަން ސާބިތުކޮށްދީފަ އެވެ. އާންމުކޮށް ސީރިއަސް ރޯލުތަކުން ފެންނަ މަނިކުވެސް އެއީ މީހުން ހެއްވާލަން މޮޅު މީހެއްކަން މި ފިލްމުން އެނގިގެން ހިނގައްޖެ އެވެ.\nއައްޒަ، ދޮން އައްޔަ، އަދި ރިފްޝާންގެ ހުނަރުވެސް ވަރަށް ރަނގަޅަށްވަނީ ދައްކާލާފަ އެވެ. މިިދިޔަ އަހަރު އައްޒަ ފެނިގެން ދިޔަ "4426"ގައި ފެނިގެން ދިޔަ ފެންވަރުގެ މޮޅު އެކްޓިން އެއް މި ފިލްމުން ފެނިގެންދިޔަ އެވެ. އޭނާގެ ގާތަށް މި ފިލްމުގައި އަންނަ ރުޅިގަނޑުގައި އެއީ އަސްލަށްވެސް އަންނަ ރުޅިއެއް ހެން ހީވެ އެވެ. އެހާވެސް އައްޒަގެ އެކްޓިން ފުރިހަމަ އެވެ. ދޮން އައްޔަގެ އެކްޓިން އަށް ބަލާއިރު އައްޔަގެ އެކްޓިންވެސް ރަނގަޅެވެ.\nފިލްމު މަލިކާއިން ތައާރަފްވި ނުޒުހަތު ނުވަތަ ނުޒޫގެ އެކްޓިންވެސް ރަނގަޅެވެ. މި ދާއިރާގައި ނުޒޫގެ މުސްތަގްބަލް ވަރަށް ރަނގަޅުވާނެ ކަމަށް ބެލެވެ އެވެ. އަލަށް ތައާރަފްވި ގުލިސްތާނާއި އެލްޖޭގެ އެކްޓުކޮށްފައިވާ ގޮތުން މިއީ އެ ތަރިން ފުރަތަމަ ފިލްމް ކަމެއް ނޭނގެ އެވެ. އަލަށް ތައާރަފްވި ޝަރީފްގެ އެކްޓިން ވެސް ހަމަ އެފަދަ އެވެ. އެކަމަކު އެންމެ ރަނގަޅޭ ބުނެފިނަމަ އެ ވާނީ ދޮގަކަށެވެ. އިތުރު ފިލްމެއް ކުޅޭނަމަ މިއަށްވުރެ އެތައް ގުނައެއް ރަނގަޅު ކުރެވޭނެ އެވެ.\nފިލްމުގެ ރޭވުންގަނޑު އަތުރާލާފައި އޮތީވެސް ފުރިހަމަ އަށެވެ. އެކަމަކު ފިލްމުގައި ވާނުވާ ދެނެގަނެވުނީ ތަންކޮޅެއް ފަހުންނެވެ. ފިލްމު ތަންކޮޅެއް ދިގުހެން ހީވެ އެވެ. އޯވަރޯލްކޮށް މި ފިލްމު ވަރަށް ރަނގަޅެވެ. ރީއްޗެވެ. ރައްޓެހިންނާއެކު ބަަލައިލަން ގޮސް އެންމެ ރަނގަޅުވާނެ އެވެ. މަޖާ ވަގުތުތަކެއް ހޭދަކުރެވޭނެ އެވެ.\n"ދަޅަކް" ރިވިއު: "ސައިރާތު" ފަހަތަށް ޖައްސައެއް ނުލެވުނު!\nމީ ލޯތްބަކީ: ފޫހިނުކޮށްލި ލޯތްބެއް


ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (اسْتَوْصُوا بِالنِّسَاءِ خَيْرًا) މާނައަކީ: “ތިޔަބައިމީހުންގެ އަނބިންނާއި މެދުގައި ހެޔޮކޮށް ހިތުމަށް ވަޞިއްޔަތް ކުރައްވަމެވެ”، އަދިވެސް ޙަދީޘް ކުރެއްވިއެވެ. (خَيْرُكُمْ خَيْرُكُمْ لأَهْلِهِ وَأَنَا خَيْرُكُمْ لأَهْلِي) މާނައަކީ: “ތިޔަބައިމީހުންގެ ތެރެއިން އެންމެ ހެޔޮ މީހަކީ އަނބީންނަށް ހެޔޮ މީހާއެވެ. ތިމަންކަލޭގެފާނަކީ ތިމަންކަލޭގެފާނުގެ އަނބީންނަށް އެންމެ ހެޔޮ މީހާ އެވެ”.\nރަސޫލު ﷲ ޞައްލަﷲ ޢަލައިހި ވަސައްލަމަ އަންހެން ކަނބަލުންނާ ބެހޭގޮތުން ޙަދީޘް ކުރައްވާފައި ވެއެވެ. الدُّنْيَا مَتَاعٌ ، وَخَيْرُ مَتَاعِ الدُّنْيَا الْمَرْأَةُ الصَّالِحَةُ (رواه مسلم) މާނައީ: “ދުނިޔެއަކީ ފައިދާއެކެވެ. ދުނިޔޭގައިވާ ހެޔޮ ފައިދާއަކީ ޞާލިޙު އަންބެކެވެ.”\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. (أَلاَ أُخْبِرُكَ بِخَيرِ مَا يَكْنُزُ المَرْءُ المَرْأةَ الصَّالِحَةَ الَّتِي إذَا نَظَرَ إلَيْهَا سَرَّتْهُ ، وَإذَا أمَرَهَا أطَاعَتْه ، وَإذَا غَابَ عَنْهَا حَفِظَتْهُ – (رواه أبو داود والحاكم وقال: حديث صحيح الإسناد) މާނައީ: “ފިރިހެނަކު ކަންޒުކުރާނެ ހެވަކީ ކޮބައިކަން ތިމަންކަލޭގެފާނު އަންގައެއް ނުދެމުހެއްޔެވެ؟ އެއީ ޞާލިޙު އަންބެކެވެ. އޭނާ އެއަންހެނާއަށް ބަލައިފިނަމަ ހިތްހަމަޖެހުން ލިބެއެވެ. ކަމަކަށް އަމުރުކޮށްފިނަމަ އެކަމަށް އިޖާބަ ދެއެވެ. އަދި އޭނާގެ ފިރިމީހާ ނެތް ހާލަތުގައި އޭނާއަށްޓަކައި ރައްކާތެރިވެއެވެ.”\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. (حُبِّبَ إِلَيَّ مِنْ الدُّنْيَا النِّسَاءُ وَالطِّيبُ وَجُعِلَ قُرَّةُ عَيْنِي فِي الصَّلَاةِ (رواه النسائي) މާނައީ: “ތިމަން ކަލޭގެފާނަށް މިދުނިޔެއިން އެންމެ ލޮބުވެތި އެއްޗަކީ އަންހެނުންނާއި ހުވަނދެވެ. އަދި ތިމަންކަލޭގެފާނުގެ ލޮލުގެ ފިނިކަމަކީ ނަމާދެވެ.”\nއުއްމުއް ދަރުދާއު ރަޟިޔަﷲ ޢަންހާ އަކީ މާތް ޞަޙާބީ އަބުއްދަރްދާއު ރަޟިޔަﷲ ޢަންހުގެ އަނބިކަނބަލުންނެވެ. އެކަމަނާއަކީ މާތް ނަބިއްޔާ ޞައްލަﷲ ޢަލައިހި ވަސައްލަމަގެ ޙަދީޘްތައް ދަސްކުރެއްވި ބޭކަނބަލެކެވެ. އިމާމު ބުޚާރީ އައްޞަޙީޙުގައި އެކަމަނާގެ ރިވާޔަތްތައް ގެންނަވާފައިވެއެވެ. އިބްނު ޢަބްދިލްބައްރު ރަޙިމަހުﷲ ވިދާޅުވެފައިވާ ގޮތުގައި އެކަމާނާއަކީ ޙަދީޘް ޢިލްމުވެރިއެކެވެ. އަދި އެހާމެ ވިސްނުންތޫނު ތަޤްވާވެރި ބޭކަނބަލެކެވެ. (ބައްލަވާ އަލްއިސްތީޢާބު ފީ އަސްމާއިލް އަންސާބް، އިބްނު ޢަބްދިލްބައްރު) (ނުނިމޭ)


Mamma! Annaane Nama Edhuvas Alun | Dhiislam\nމަންމާ! އަންނާނެނަމަ އެ ދުވަސް އަލުން!\nދިއިސްލާމް ޑެއިލީ ސެޕްޓެމްބަރ 20, 2011\nލިޔުނީ: އަހުމަދު އިޤްބާލް\nއެއީ މީގެ 20 އަހަރު ކުރިއެވެ. އޭރު އަހަރެންގެ އުމުރުން އެންމެ 13 އަހަރެވެ. އަހަރެންގެ ބައްޕަ އަހަންނާއި އަހަރެންގެ މަންމަ ދޫކޮށްލައިފައި ދިޔައީ އޭގެ 02 އަހަރު ކުރިންނެވެ. އެއީ އަހަރެންގެ\nހިތުން ނުފިލާނެ ރެއެކެވެ. އަހަރެން ހަނދާން ހުންނައިރުން ފެށިގެން އަހަރެމެންގެ ކުޑަ ޢާއިލާ ދިރިއުޅެމުން އައީ ވަރަށް އުފަލުގައެވެ. ބައްޕަ އާއި މަންމަ ކައިވެނި ކުރީ އެދެމީހުންގެ އުމުރުން 16 އަހަރުގައެވެ. މަންމަ އާއި ބައްޕަގެ ޒުވާން އުމުރުގައި ކުރެވުނު އެ ކައިވެންޏަށް އަހަރެން އިތުރުވެގެން ދިއުން ވެގެން ދިޔައީ އެ ދިރިއުޅުމަށް ލިބިގެންދިޔަ އެންމެ ބޮޑު އުފާކަމުގައެވެ.\nނަމަވެސް މި އުފާވެރި ދިރިއުޅުމަށް ކޮންމެވެސް މީހެއްގެ ހިޔަނި އެޅިގެން ދިޔައެވެ. މަންމަ އާއި ބައްޕަގެ ލޯބީގެ ދިރިއުޅުން ބަދަލުވެގެން ދިޔައީ ހަނގުރާމައަކަށެވެ. ޒުވާބެއް ނުކުރާ ރެޔެއް ދުވާލެއް ނާދެއެވެ. ޒުވާބުކުރާ ވަކި ކަމެއް ނޭނގެއެވެ. ދުވަހަކަށްފަހު ދުވަހެއް އަހަރެމެންގެ ޢާއިލާގެ އުފާވެރިކަން ކެނޑެމުން ގޮސް ނެތި ދިޔައެވެ.\nޒުވާބު ކުރެވެމުން ދިޔަ ރޭތަކުން ރެއެކެވެ. އެއީ ވިއްސާރަ ރެއެކެވެ. އަހަރެން އޮތީ ކޮޓަރީގައި ފިލާވަޅު ހަދާށެވެ. ވެހެމުން ދިޔަ ވާރޭގެ އަޑާއެކު މަންމަ އާއި ބައްޕަގެ ޒުވާބުގެ އަޑު އަހަންނަށް އިވެމުން ދިޔައެވެ. ޒުވާބުގެ އަޑު އަހާކަށް މާކަ ގިނައިރަކު އަހަންނަކަށް މަޑަކުން ނޯވެވުނެވެ. ފޮތްތަށް ބެހެއްޓުމަށްފަހު ޒުވާބުގެ އަޑާ ދިމާއަށް ހިނގައިގަތީމެވެ. އަހަރެންގެ މަންމަ އާއި ބައްޕަގެ ކޮޓަރިއަށް ދިޔައިރު ބައްޕަ ދަބަހެއް ހިފައިގެން ބޭރަށް ނުކުތުމަށް ހިނގައި ގަންނަނީއެވެ. އަހަރެން ދޮރުމަތީގައި ހުއްޓާ ބައްޕަ ނުކުންނަމުން އަހަރެން ކައިރިއަށް ތިރިވެލިއެވެ. ނިއްކުރިއަށް ދޮނެއް ދިނުމަށްފަހު އަހަރެން ގައި ގައި ބައްދާލައިފައި ބަސްއަހައިގެން އުޅުމަށްބުނެ ހިނގައިގަތެވެ. މަންމަ ރޮމުން ރޮމުން ބައްޕަ ފަހަތުން މަޑުކުރުމަށް އެދި ގޮވަމުން ދިޔައެވެ. ނަމަވެސް ބައްޕައަކަށް ހުއްޓުމެއް ނައެވެ.\nމަންމަ އާއި ބައްޕަ ވަކިވި ސަބަބެއް މަންމަ އަހަންނަކަށް ކިޔައެއް ނުދެއެވެ. އަހަންނަށް ދައްތައެއްގެ ފަރާތުން އެނގުނުހައިވެސް އެއްޗަކީ ބައްޕަގެ ދިރިއުޅުން އިންޑިޔާއަށް ބަދަލު ކުރިކަމެވެ. އެއީ ބައްޕަގެ ދިރިއުޅުމަށް އައި އެހެން އަންހެނަކާއި އެކުގައެވެ. އެދުވަހުގެ ފަހުން އަހަރެންނަކަށް ބައްޕަގެ އެއްވެސް ޚަބަރެއް ނުވެއެވެ. ދެން އަހަރެންގެ ދިރިއުޅުން ކުރިޔަށް ދިޔައީ ހަމައެކަނި މަންމައާއި އެކުގައެވެ. އަހަރެމެން އުޅެމުން ދިޔައީ ކުއްޔަށްކަމުން މާގިނަ ދުވަސްތަކެއްނުވެ މަންމަ ވަޒީފާއަކަށް ދާން ފެށިއެވެ. ވަޒީފާގައި ބުރަވުމުން އަހަރެން ބަލައި ސްކޫލަށް އައުމަށް ގަޑިޖެހުން މަންމަގެ އާދައަކަށް ވެގެންދިޔައެވެ. ސްކޫލްގެ ހުރިހައި ކުދިން ނިމި ގެއަށްދާއިރަށް މަންމަ އަންނަ ދުވަސްވެސް މަދެއްނުވާނެއެވެ. އެކަމާ އަހަރެން މަޑުމަޑުން މަންމަ ދެކެ ރުޅި އަންނަން ފެށިއެވެ. ގޭގައި އަހަރެން ކާހިތްވާ ކަހަލަ ކާއެއްޗެއް ނުހުންނަ ދުވަސްވެސް ގިނައެވެ. މަންމަ ބުނާގޮތުންނަމަ ލިބޭ މުސާރައިން ކުލި ދައްކާފައި އިތުރު ކަމަކަށް ޚަރަދެއް ކުރާނެ އެއްޗެއް ނޯވެއެވެ. ހެނދުނުގެ ސަޔަށް އަބަދު އެކައްޗެއް ހުންނާތީ އަހަރެން ރުޅިއައިސްގެން މަންމަ އާއި ދިމާއަށް ވަރަށް ހަޑިކޮށް އެއްޗެހި ކިޔެން ފެށުނެވެ. ސްކޫލުން އައިސް ފިލާވަޅު ހަދަން ބުނުމުންވެސް އަހަރެން މަންމަ ބުނާ އެއްޗަކަށް މާ ބޮޑު އިސްކަމެއް ނުދެމެވެ. މަންމަވެސް އަހަރެންގެ ބޭނުން ތަކަކަށް މާބޮޑު އިސްކަމެއް ނުދޭހެން ހީވީމަ އެވެ. މަންމަ އާއި ބައްޕަ އެކުގައި އުޅުނުއިރު ބައްފަ އެކަނި ލިބޭ މުސާރައިން އަހަރެން ހިތްހަމަ ޖެހޭ ގޮތަށް ދިރި އުޅުން ކުރިޔަށް ދިޔަފަދައިން މަންމައަށް ލިބޭ މުސާރައިންވެސް އެހެން ވާންޖެހޭނެ ކަމުގެ ޝަކުވާ އަހަރެން ތަކުރާރު ކުރީމެވެ. އަހަރެން ބުނާ ގިނަ އެއްޗެއްސަށް މަންމަ ރައްދު ދޭކަށް ނުހަދަ އެވެ. އަހަރެންގެ ޝަކުވާތަކަށް މަންމަ އިސްޖަހައިގެން ހުރެ ބޯލަނބާ ކަހަލައެވެ. ގިނަ ފަހަރަށް އަހަންނާ ދިމާއަށް ބާރަށް އެއްޗެކޭ ބުނެވުނަސް އަމިއްލައަށް އައިސް މާފަށް އެދި ރޯނެއެވެ. ކޮންމެ ގޮތެއްވިޔަސް އަހަރެން ދެކެ މަންމަ ލޯބިވާކަން އަހަންނަށްވެސް އެނގެއެވެ.\nދުވަސްތަކުގެ ތެރެއިން ދުވަހެކެވެ. އަހަރެން ހެނދުނު ސައިބޯން އިށީން އިރު ސަޔަށް ހުރީ އެ ހަފުތާގެ އެހެން ދުވަސް ތަކެކޭވެސް އެއް ފަދައިން ސަޔާ ބިސްކޯދެވެ. އަހަރެން އެ ކަމާ މަންމައާއި ދިމާއަށް އެއްޗެހި ކިޔުމުން، އެދުވަހު މަންމައަށް މުސާރަލިބޭނެކަމަށް ބުންޏެވެ. އަދި ސްކޫލުން އަންނަމުން އަހަރެން ބޭނުން އެއްޗެއް ގެނެސްދޭނެ ކަމަށް ބުންޏެވެ. އޭގެ ރައްދުގައި އަހަރެންނަށް ހުށަހެޅުނީ އެހެން ޝަކުވާ އެކެވެ. އެއީ ކޮންމެ މަހަކު މުސާރަ ލިބުމުން އަހަންނަށް ގަނެދޭން ބުނެފައި އޮންނަ ބައިސްކަލުގެ ވާހަކައެވެ. އެވަރު ކަމެއް މަންމަ އަށް ނުކޮށްދެވޭ ވާހަކައެވެ. އެދުވަހުވެސް އަހަރެން ސްކޫލަށް ދިޔައީ މަންމަ ރޮއްވާލައިފައެވެ. ހިތްހަމަވެސް ޖެހުނެވެ. ހިތުގަ ހުރި އެއްޗެހި ކިޔުނީމައެވެ. އެކަމަކު މަންމަ ރޯތަން ފެނުނީމާ ދެރަވެސް ވެއެވެ. މަންމައަށް ލިބޭ މުސާރައިން ނުވަނީއޭވެސް ހިތަށް އަރައެވެ. އެހެން ކުދިންހެން އަހަރެންވެސް އެހުރިހައި އުފަލެއްވެސް ބޭނުންވާތީ އެ ޝަކުވާ ކުރެވެމުން ދިޔައީއެވެ.\nއެދުވަހު ސްކޫލް ނިމިގެން 15 މިނެޓް ވެގެންދިޔަ އިރުވެސް މަންމަ އަހަރެން ބަލައެއް ނާދެއެވެ. އަހަރެން އެކަނި ގެއަށް ދިއުމަށް ނިންމާ ހިނގައިގަތް ތަނާ މަންމަ އަހަރެން ބަލާ އައެވެ. މަންމަ އައިސް އަހަންނާ އަރާ ހަމަވުމުން އަހަރެން ބަލާ ދެން ނާންނާށޭ، އަދި އަހަންނަށްވެސް އެހެން ކުދިންހެން އެކަނި ގެޔަށް ދާން އެނގޭކަމަށް ބުނެ އެންމެންގެ ތެރޭގައި ހަޅޭލަވައިގަނެވުނެވެ. މަންމައަށް އިތުރުބަހެން ބުނުމުގެ ފުރުސަތު ނުދީ އަހަރެން ހިނގައިގަތް ތަނާ މަންމަ އަހަރެންގެ ބުރަކަށީގައި އަތްއަޅާ ކޮއްޕާލިއެވެ. ކާރެއްގެ ބުރަކީގެ އަޑާއިއެކު މަންމަގެ ހަޅޭއްލެވުމުގެ އަޑުއަހަންނަށް އިވުނެވެ. އަހަރެން ފަސް އެނބުރި ބަލައިލީމެވެ. ކުރިމަތީ އޮތް ކާރުގެ ދަށުވެފައި އޮތީ އަހަރެންގެ މަންމަ އެވެ. ވަށައިގެން މީހުން އެއްވިއެވެ. އަހަރެންނަށް ހަދާނެގޮތް ނޭނގިފައި ކާރުގެ ދަށުވެފައި އޮތް މަންމައަށް ބަލަން އިނދެވުނެވެ. އަނގައިން ބަހެއް ނުބުނެވުނުތާނގައި، މީހާއަށް ގުޑުމެއްވެސް ގެންނަން ނޭނގިފައެވެ.\nމަންމަ އަހަންނާ ވަކިވެގެން ދިޔައީ އަހަރެންގެ ފުރާނަ ސަލާމަތްކުރުމުގެ ގޮތުންނެވެ. މަންމަގެ ކަށުނަމާދަށްފަހު އަހަރެން ގެއަށް އައީ ބޮޑުދައިތައާއި ބޭބެއާ އެކު އެމީހުންގެ ގެއަށް ބަދަލު ވުމަށް އަހަރެންގެ އެއްޗެހި ބަލައެވެ. އެއީ މަންމަ ނިޔާވިތާ2ދުވަސް ފަހެވެ. އަހަރެންގެ ކޮޓަރިއަށް ވަތްއިރު އަހަރެންނަށް ލިބިގެން ދިޔައީ އަހަރެންގެ މަންމަގެ ފަރާތުން އެންމެ ފަހު ހަދިޔާ އެވެ. އަހަރެން ބޭނުންވެގެން އުޅުނު ބައިސްކަލް އަހަރެންގެ ކޮޓަރިތެރޭގައި ހުއްޓެވެ. އަހަރެންނަށް އެ ފެނުމުން ވީ އުފަލަށްވުރެ ވެވުނީ ދެރައެވެ. ލޮލުން އޮހޮރުނީ ކަރުނައެވެ. އޭގައި ކުޑަ ނޯޓްކޮޅެއް ހަރުކޮށްފައި އިނެވެ. މާބޮޑު އެއްޗެއް ލިޔެފައި ނެތަސް މަންމަ ބުނަން ބޭނުންވެފައި ހުރި ހުރިހައި ވާހަކައެއް އެބަސްތަކުން ހާމަވެގެން ދިޔައެވެ. އޭގައި އޮތީ މަންމައަށް އަހަރެންގެ ހުރިހައި ބޭނުމެއް އެންމެ ފުރިހަމައަށް ފުއްދައި ނުދެވުނަސް މަންމަގެ ހުރިހައިވެސް މީހަކީ އަހަރެން ކަމަށާއި އަހަރެންގެ އުފަލަށްޓަކައި މަންމަ ކޮންމެފަދަ ކަމެއްވެސް ކޮށްފާނެ ކަމަށެވެ. އެކަން އަހަންނަށް ވަރަށް ރަނގަޅަށް އެނގިގެން ހިނގައްޖެއެވެ.\nމަންމައާއި ވަކިވުމަށްފަހު ދެން އަހަރެން ދިރިއުޅެންފެށީ ބޮޑުދައިތަ އާއި ބޭބެއާ އެކުގައެވެ. އަހަރެންގެ ބައްޕަގެ ފަރާތުން ލިބެމުން ދިޔައީ ހަމައެކަނި އަހަރެންނަށް ކުރަންޖެހޭ ރަސްމީ ޚަރަދުގެ ފައިސާއެވެ. އަހަރެން އުޅޭ ހާލެއް ބަލައިލަން އަހަންނަށް ގުޅައިވެސް ނުލައެވެ. ބޮޑުދައިތަމެން ގެއަށް ދިރިއުޅުން ބަދަލުކުރުމަށްފަހު ސްކޫލަށް ދިއުމާއި ގެއަށް އަންނަން ޖެހެނީ އެކަނިމާ އެކަންޏެވެ. އަހަރެން ކިޔަވާތޯ ފިލާވަޅެއްހަދައިތޯ ބަލައިލާނެ މީހަކު އެ ގެއަކު ނުހުރެއެވެ. ބައްޕަ ފޮނުވާ ފައިސާއިން އަހަރެންގެ ބޭނުމަކަށް އެއްވެސް އެއްޗެއް ނުލިބެއެވެ.\nއެކަމުގެ ޝަކުވާއެއް ކުރާނެ މީހަކު ނުހުރެއެވެ. ކުޑަކޮށްވެސް ކަމަކާ ހިތްހަމަ ނުޖެހުނަސް ބޮޑުދައިތަގެ ފަރާތުން އިވެނީ ރުޅިވެރިކަމުގެ ބަސްތަކެވެ. މުޅި މަސްދުވަސް އެކަށްޗެއް ކާން ހުއްޓަސް ޝަކުވާއެއް ނުކުރަމެވެ. މަންމަ ނަމަ އެ ޝަކުވާ އަޑުއަހައި ދެރަވާނެއެވެ. އެކަމަކު މިހާރު އެ ހުރިހައި ކަމެއް ބަދަލުވެއްޖެއެވެ. ކޮންމެ ރެޔަކު ފިލާވަޅު ހެދުމަށް އިންނަ އިރު އެހީވެދޭން މަންމަ ނެތުމުން އެކަމުގެ އިޙްސާސް ކުރެވި ލޮލުން ކަރުނަ އާދެއެވެ. ކާން ހަދަންޖެހެނީ ގިނަ ފަހަރަށް އެކަންޏެވެ. ކުރިން ނަމަ އަހަރެން ކައިނިމި ނިދަންދެން އަހަރެން ކޮބައިތޯ މަންމަ ބަލާނެއެވެ. އޭރު ކިތަންމެ ރުޅި އަޔަސް މިހާރު އިންތިހާއަށް އެކަމާ ހިތާމަ ކުރަމެވެ. ސްކޫލް ނިމޭ ގަޑީގައި އެކަނި ގެއަށް އަންނަން ޖެހުމުން އެ އެކަނިވެރިކަމާ ބާކީ ކަން އިޙްސާސް ކުރެވެއެވެ. ކުޑަ އިރުކޮޅެއް ލަސްވިޔަސް އޭރު މަންމައާއި ދިމާއަށް ކިޔުނު އެއްޗެހި އަހަރެން ކަންފަތުގައި މިހާރުވެސް ހަރުލާފައި ހުންނަކަހަލަ އެވެ. އެ ބަސްތަކަށް އެ އަމަލުތަކަށް މާފަށް އެދެން ބޭނުންވެއެވެ. އެކަމަކު ދެނެއް އެދުވަހެއް ނާންނާނެއެވެ.\nމިއީ، އޭގެ 20 އަހަރު ފަހެވެ. މިހާރު އަހަންނަކީ ރާއްޖޭގެ ބޮޑު ކުންފުންޏެއްގެ ވެރިއެކެވެ. ޒިންމާދާރު ފިރިއެކެވެ. ދެ ކުދިންގެ ބައްޕައެކެވެ. މަންމަ އަހަންނަށް ކޮށްދިނީ ދަރިޔަކަށް މަޔަކު ނޫނީ ބައްޕައަކަށް ކަންތައް ކޮށްދޭނެ އެންމެ ފުރިހަމަޔަށްކަމަށް މިއަދު އަހަންނަށް އިޙްސާސް ކުރެވެއެވެ. އަމިއްލަ ކާރު އޮންނައިރުވެސް އަހަންނަށް ދަރިންބަލާ ސްކޫލް ދޮށަށް ދެވެނީ ގަޑިޖެހިގެންނެވެ. ބޮޑު މުސާރަ ލިބޭއިރުވެސް ޢާއިލާގެ ކަންތައްތައް ދެކޮޅުޖެއްސެނީ ކިރިޔާއެވެ. އޭރު މަންމަ އެކަނި އަހަރެންގެ ކަންތައްތައް ބެލެހެއްޓުމުގައި އިންތިހާއަށް ދަތިވާނޭކަން މިއަދު ޔަޤީންކުރެވެއެވެ. އެކަން ވިސްނެނީ މިހާރެވެ. މިހާރުވެސް ވަރަށް ގިނައިން އަހަރެން މަންމަގެ މަހާނަ ކައިރިޔަށް ގޮސް ރޮއި ހަދަމެވެ. މައާފަށް އެދެމެވެ. އެއްފަހަރު ނަމަވެސް މަންމަ އަހަންނަށް މާފު ކޮށްފީމޭބުނެ އަހަރެން ގައިގައި ބައްދައިލުމަށް ތެދުވާނެކަމުގެ އުންމީދެއް ހިތުތެރޭގައި އޮވެއެވެ. އުމުރުން ދުވަސް ވިޔަކަސް ގިނަ ތަޖުރިބާތަކެއް ކުރެވުނަސް މިއަދުވެސް އަބަދުވެސް އަހަރެންގެ ކޮންމެ ފިޔަވަޅެއްގައި މަންމަގެ އެހީތެރިކަމުގެ އިޙްސާސް ކުރެވެއެވެ.\nމި ދުނިޔޭގައި މަންމައެން ބައްޕައެއް ނެތް ޔަތީމު އެތައް ކުދިންނެއް ވާނެއެވެ. އަހަރެން ފަދައިން މަންމައާއި ބައްޕަ ގެއްލިގެން ގޮސްފައިވާ އެތައް ބަޔަކު އުޅޭނެއެވެ. އަހަރެން ބުނެލަން ބޭނުމީ މަންމަ އާއި ބައްޕައާއިއެކު އުޅުމުގެ ނަސީބުލިބިފައިވާ މީހުން އެ މީހުން ވަކިވެ ނުދަނީސް އެމީހުންގެ އަގު އެންމެ ފުރިހަމަ ގޮތުގައި ވަޒަން ކުރާށެވެ. ފާއިތުވެގެންދާ ވަގުތަކީ އެނބުރި އަންނާނެ ވަގުތެއްނޫނެވެ. ލޯބިވާ މީހުންގެ ކައިރީގައި ލޯބިވެޔޭ ބުނާށެވެ. މާފަށް އެދެން ޖެހޭނަމަ މާފަށް އެދޭށެވެ.\n“މަންމަ އާއި ބައްޕަ އާއެކު އުޅުމުގެ ނަސީބުލިބިފައިވާ މީހުން އެ މީހުން ވަކިވެ ނުދަނީސް އެމީހުންގެ އަގު އެންމެ ފުރިހަމަ ގޮތުގައި ވަޒަން ކުރާށެވެ.”\n1 އޯގަސްޓް, 2012 | 11:08\nރޮވުން ހަމަ….ވަރަށް ރީތި\n17 އޮކްޓޯބަރ, 2012 | 11:29\n6 އޭޕްރިލް, 2013 | 2:01


Hiydhathi Gothakah Argentina Balive, Messi Ge Uhmeedhu Thah Fenah - Vaguthu\n8 މަސް ކުރިން ( ޖޫން 30, 2018 )\nގޯލަކަށްފަހު އެމްބާޕޭ އުފާފާޅުކުރަނީ - ފޮޓޯ: އޭއެފްޕީ\nފްރާންސް އަތުން 3-4 އިން ބަލިވެ ވޯލްޑް ކަޕުން އާޖެންޓީނާ ކަޓައިފިއެވެ.\nފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ފްރާންސް އިންނެވެ. ފްރާންސް އަށް ލިބުނު ޕެނަލްޓީއަކުން މި ގޯލު މެޗުގެ 13 ވަނަ މިނެޓްގައި ކާމިޔާބުކޮށްދިނީ އެންޓޮއިން ގްރިޒްމަންއެވެ. މި ޕެނަލްޓީ ފްރާންސް އަށް ލިބުނީ އެމްބާޕޭ އަށް އާޖެންޓީނާގެ ޑިފެންޑަރު ރޯހޯ ކުރި ފައުލަކާ ގުޅިގެންނެވެ.\nމި ގޯލަށްފަހު ވެސް ކައުންޓަ އެޓޭކުތަކުގައި ފްރާންސް އިން ދިޔައީ އާޖެންޓީނާގެ ގޯލަށް ނުރައްކާ ކުރަން މަސައްކަތް ކުރަމުންނެވެ. ނަމަވެސް މެޗުގެ 41 ވަނަ މިނެޓްގައި އެންހެލް ޑިމަރިޔާގެ ގޯލުން އާޖެންޓީނާ ވަނީ ނަތީޖާ އެއްވަރުކޮށްފައެވެ. އޭނާ މި ގޯލު ކާމިޔާބުކުރީ ފްރާންސްގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއަކުންނެވެ.\nފްރާންސް އާއި އާޖެންޓީނާ ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު އާޖެންޓީނާ އިން ވަނީ ލީޑު ނަގާފައެވެ. މި ގޯލު އާޖެންޓީނާ އަށް ކާމިޔާބުކޮށްދިނީ އެޓީމުގެ ޑިފެންޑަރު ގެބްރިއަލް މަކާޑޯއެވެ. ނަމަވެސް އާޖެންޓީނާ އަށް ލީޑު ހިފަހައްޓާލެވުނީ އެންމެ ނުވަ މިނެޓަށެވެ. އެގޮތުން މެޗުގެ 57 ވަނަ މިނެޓްގައި ބެންޖަމިން ޕަވާޑް ވަނީ ހިތްގައިމު ގޯލެއް ކާމިޔާބުކޮށްދީ ފްރާންސް އަށް ނަތީޖާ އެއްވަރުކޮށްދީފައެވެ. ޕަވާޑް މި ގޯލު ކާމިޔާބުކުރީ އާޖެންޓީނާގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ބާރު ހަމަލާއަކުންނެވެ.\nއަދި މެޗުގެ 64 ވަނަ މިނެޓްގައި މި މެޗުގައި މޮޅު ކުޅުމެއް ދެއްކި އެމްބާޕޭ ފްރާންސް އަށް ދެވަނަ ފަހަރަށް ލީޑު ނަގައިދިންއިރު އޭގެ ހަތަރު މިނެޓްފަހުން އޭނާ ވަނީ ފްރާންސްގެ ހަތަރުވަނަ ގޯލު ކާމިޔާބުކޮށްދީފައެވެ. މި ދެ ގޯލާއެކު އެމްބާޕޭ ވެގެން ގޮސްފައިވަނީ 1958 ވަނަ އަހަރަށްފަހު ވޯލްޑް ކަޕުގެ މެޗެއްގައި ދެ ގޯލު ކާމިޔާބުކުރި އެންމެ ހަނގު ކުޅުންތެރިޔާއަށެވެ. މި ޝަރަފު މީގެކުރިން އޮތީ ބްރެޒިލްގެ ތަރި ޕެލޭގެ އަތުގައެވެ.\nއާޖެންޓީނާ އިން މި މެޗުގައި ކާމިޔާބުކުރި ހަތަރުވަނަ ގޯލު މެޗުގެ ފަހުވަގުތުކޮޅުތެރޭ މެސީ ދިން ޕާހަކުން ކާމިޔާބުކޮށްދިނީ ދެވަނަ ހާފްގައި ކުޅެން އެރި ސާޖިއޯ އަގުއެރޯއެވެ.\nފްރާންސްގެ ހަތަރުވަނަ ގޯލު އެމްބާޕޭ ކާމިޔާބުކޮށްދެނީ - ފޮޓޯ: އޭއެފްޕީ\nމި މެޗުން ބަލިވެ މުބާރާތުން އާޖެންޓީނާ ކެޓިއިރު މިއީ 1986 ވަނަ އަހަރަށްފަހު ވޯލްޑް ކަޕްގެ މެޗެއްގައި ތިން ގޯލު ކާމިޔާބުކުރި ޓީމެއް މެޗަކުން ބަލިވި ފުރަތަމަ ފަހަރުކަން ފާހަގަކޮށްލެވެއެވެ. އަދި މިއީ ވޯލްޑް ކަޕްގައި ސައުތް އެމެރިކާގެ ޓީމުތައް އަތުން ބަލިނުވެ ފްރާންސް އިން ހަމަކުރި ނުވަ ވަނަ މެޗުވެސް މެއެވެ.\nއާޖެންޓީނާ ވޯލްޑް ކަޕުން ކެޓިއިރު އެޓީމުގެ ކެޕްޓަން ލިއޮނަލް މެސީ އަށް އެޓީމާއެކު ތަށްޓެއް މިހާތަނަށް ކާމިޔާބު ކުރެވިފައެއް ނުވެއެވެ. އާޖެންޓީނާގެ ސީނިއާ ޓީމަށް މެސީ ކުޅެން ފެށީ 2005 ވަނަ އަހަރުއެވެ.\nމުބާރާތުގެ ކުއާޓާފައިނަލަށް ފްރާންސް ދަތުރުކޮށްފައިވާއިރު، ކުއާޓާގައި އެޓީމު ބައްދަލުކުރާނީ އުރުގުއޭ އާއި ޕޯޗުގަލް ބައްދަލުކުރާ މެޗުން މޮޅުވާ ޓީމަކާއެވެ.\nޖޫން 30, 2018 21:04\nމެސީ ކިތަންމެ މޮޅަސް ޓީމުގެ އެހެންކުޅުންތެރިންގެ ކަމެއް ނެތީމާ ވާނީ މިހެންނެވެ. މޮޅު ކުޅުމެއް ނުދެއްކޭނެއެވެ. މެސީއަށް ދެނީ މަދު ބޯޅައެކެވެ. އެ ބޯޅަ އޭނާ ގެއްލުވާލާތަނެއް ނުފެނެއެވެ.\nޖޫން 30, 2018 22:00\nމެސީ އަކީ ބޮޑު ރަނޑެއް\nޖޫން 30, 2018 22:28\n2018 ފީފާ ވޯލްޑްކަޕުގެ ފައިނަލުގައި އާޖެންޓީނާ ކުޅޭތަން ބަލަން ކެތްމަދުވެފަމިހުރީ....\nފޭނުންނަށް ވަރަށް ސަލާން\nޖޫން 30, 2018 22:39\nމެސީ ނެތަސް ރަގަޅު މިޑްފިލްޑް ލައިނެއް އޮންނަ ނަމަ އާޖެންޓީނާ މޮޅުވާނެ! މިސާލަކަށް 1998 ވަނަ އަހަރު ފްރާންސްގެ ޓީމް ފުދޭ!\nޖޫން 30, 2018 23:22\nޖުލައި 1, 2018 09:22\nކޮންމެ އައު އެއްޗަކީ ބާވާނެއެއްޗެއް ކޮންމެ އުފެއްދެވުމަކީ ނެތިދާނެ އެއްޗެއް ވީއިރު މެސީ ވެސް ބާވާނެ އަދި ނެތިވެސް ދާނެ ،، އެހެނަސް އެއީ ވަރަށް މޮޅު ކުޅުންތެރިއެއް ހަމައެންމެ މޮޅު އެއްކުޅުންތެރިޔާ އެއީ ދުނިޔޭގެވެސް ..........\nޖުލައި 1, 2018 09:33\nޕޯޗުގަލް އޮތީ ކުއާޓާގަ ރޮނާލްޑޯގެ މޮޅުކުޅުމާއެކު ދެން ލަލަލާ


Idhikolhu memberunge roohu huree jalsaa gai baiverivaa gothah | Mihaaru\nއިދިކޮޅު ޖޮއިންޓް ޕާލަމެންޓްރީ ގްރޫޕްގެ ބައްދަލުވުމެއް މ. ކުނޫޒުގައި ކުރިއަށް ދަނީ. ---ފޮޓޯ: ހުސެއިން ވަހީދު/ މިހާރު\nއިދިކޮޅު މެމްބަރުންގެ ރޫހު ހުރީ ޖަލްސާގައި ބައިވެރިވެވަޑައިގަންނަވާ ގޮތަށް\n27 އޮކްޓޯބަރ 2018 - 17:59 15 comments\nމަޖިލީހުގައި ހިމެނިވަޑައިގަންނަވާ އިދިކޮޅު އެއްވެސް މެމްބަރަކު މިދިޔަ އަހަރުގެ ޖުލައި މަހުން ފެށިގެން އެއްވެސް ޖަލްސާއެއްގައި ބައިވެރިވެވަޑައެއް ނުގަންނަވަ އެވެ. މަޖިލީހުގެ ޖަލްސާތަކުގައި ބައިވެރިވެވަޑައިގަންނަވަނީ ހަމައެކަނި ޕީޕީއެމް/އެމްޑީއޭ ކޯލިޝަންގެ މެމްބަރުންނެވެ.\nއެކަމަކު، ކޮމިޓީތަކުގެ ބައްދަލުވުންތަކުގައި އިދިކޮޅު މެމްބަރުން ބައިވެރިވެވަޑައިގަންނަވަ އެވެ.\nއިދިކޮޅު މެމްބަރުން (ކ-ވ) ދިއްގަރު ދާއިރާގެ މެމްބަރު ފާރިސް، ތުލުސްދޫ ދާއިރާގެ މެމްބަރު މުހައްމަދު ވަހީދު، މަރަދޫ ދާއިރާގެ މެމްބަރު ޝަރީފް އަދި ހެންވޭރު އުތުރު ދާއިރާގެ މެމްބަރު ޝާހިދު. ---ފޮޓޯ: ހުސެއިން ވަހީދު/ މިހާރު\nއިދިކޮޅު މެމްބަރުން މަޖިލީހުގައި ޖަލްސާތަކުގައި އޭރު ބައިވެރިވެވަޑައިނުގެންނެވީ، 45 މެމްބަރުންގެ ސޮޔާ އެކު، މަޖިލީހުގެ ރައީސް އަބްދުﷲ މަސީހް މުހައްމަދުގެ އިތުބާރު ނެތް ކަމަށް ފާސްކުރުމަށް ހުށަހެޅި މައްސަލަ އެޖެންޑާ ނުކުރައްވައި، އެހެން މައްސަލަތައް މަސީހް ކުރިއަށް ގެންދާ ކަމަށް ބުނެ އެވެ. އެ ފަހަރު ހުށަހެޅި މައްސަލަ މަޖިލީހުގެ ރިޔާސަތުން ބާތިލް ކުރީ ސޮއިކުރެއްވި މެމްބަރުންތަކެއްގެ މަޖިލީހުގެ ގޮނޑި ގެއްލުނު ކަމަށް ކަނޑައަޅައިގެންނެވެ. އެގޮތަށް ކަނޑައެޅީ ވެރިކަން ކުރާ ޕީޕީއެމުން އެދިގެން އިލެކްޝަންސް ކޮމިޝަން (އީސީ) ންނެވެ.\nއެހެންވެ، އިދިކޮޅު މެމްބަރުން މީގެ ކުރިން ވިދާޅުވި ގޮތުގައި މަސީހުގެ އިތުބާރު ނެތްކަމުގެ މައްސަލަ، މަޖިލީހުގެ އަޣުލަބިއްޔަތުން ހުށަހައަޅާފައި އޮއްވައި އެ އަށް ވޯޓަށް ނާއްސަވައި، ރިޔާސަތުގައި މަސީހު އިންނަވައިގެން ޖަލްސާތައް ކުރިއަކަށް ނުގެންދެވޭނެ އެވެ. އަދި މަސީހް ރިޔާސަތުގައި އިންނަވައިގެން ކުރިއަށް ގެންދާ ޖަލްސާތަކުގައި ބައިވެރިވެވަޑައިގަތުމަށް އިދިކޮޅު މެމްބަރުން ދެކޮޅު ހެއްދެވި އެވެ.\nމަސީހްގެ އިތުބާރު ނެތް ކަމުގެ މައްސަލަ ބާތިލްކޮށްފައި ވަނިކޮށް، 51 މެމްބަރުންގެ ސޮޔާ އެކު، އެމަނިކުފާނު މަގާމުން ދުރު ކުރުމަށް މިދިޔަ ބުދަ ދުވަހު ވަނީ މަޖިލީހަށް ހުށަހަޅައިފަ އެވެ. މަސީހާ ދެކޮޅަށް ތިން ވަނަ ބުރުގައި ސޮއިކުރެއްވި މެމްބަރުންގެ ތެރޭގައި ޕީޕީއެމް/އެމްޑީއޭ ކޯލިޝަންގެ މެމްބަރުން ވެސް ހިމެނިވަޑައިގަންނަވަ އެވެ.\nނަމަވެސް، މާދަމާގެ ޖަލްސާގެ ރިޔާސަތު ބަލަހައްޓަވާނީ ކޮން ބޭފުޅެއް ކަމެއް އެނގިފައެއް ނުވެ އެވެ. އާންމު ގޮތެއްގައި މަސީހް ނެތް ހާލަތެއްގައި ރިޔާސަތު ބަލަހައްޓަވާނީ މަޖިލީހުގެ ނައިބު ރައީސް މޫސާ މަނިކެވެ.\n"މިހާރު" އާ ވާހަކަ ދެއްކެވި އިދިކޮޅު ބައެއް މެމްބަރުން ވިދާޅުވީ، އެ ބޭފުޅުންގެ ވިސްނުން ހުރީ ކޮންމެ ބޭފުޅަކު ރިޔާސަތުގައި އިންނެވި ކަމުގައި ވިޔަސް، ޖަލްސާތަކުގައި ބައިވެރިވެވަޑައިގަތުމަށް ކަމަށެވެ. ސަބަބެއްގެ ގޮތުގައި އެބޭފުޅުން ނެންގެވީ މުހިންމު މައްސަލަތަކެއް މާދަމާގެ ޖަލްސާގައި އެޖެންޑާކޮށްފައި ހުރުމެވެ.\nމާދަމާގެ ޖަލްސާއަށް އެޖެންޑާކޮށްފައި ހުރި ކަންކަމުގެ ތެރޭގައި އެންޓި ޑިފެކްޝަން ގާނޫނާއި އަބުރުގެ ގާނޫނު އުވާލުމުގެ ބިލާއި ކުރީގެ ރައީސް މުހައްމަދު ނަޝީދު މިނިވަން ކުރުމާ ގުޅޭ ގަރާރު ހިމެނެ އެވެ. އަދި އިންތިޚާބީ ރައީސް، އެމްޑީޕީ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) ވެރިކަމުގެ ހުވާ ކުރައްވާނެ ދުވަހަކާ މެދު ގޮތެއް ނިންމުމަށް ވެސް އެޖެންޑާކޮށްފައިވެ އެވެ.\nކިނބިދޫ ދާއިރާގެ މެމްބަރު އަދި ކުރީގެ ޕޮލިސް ކޮމިޝަނަރު އަބްދުﷲ ރިޔާޒް ވެސް ވިދާޅުވީ މެމްބަރުންގެ ވިސްނުން ހުރީ ޖަލްސާތަކުގައި ބައިވެރިވެވަޑައިގަތުމަށް ކަމަށެވެ. އަދި ޖަލްސާގައި ބައިވެރިވާން ދެކޮޅު ހައްދަވާ ބޭފުޅަކު ހުންނެވި ކަން ފާހަގަ ކުރެވިފައި ނުވާ ކަމަށް ރިޔާޒް ވިދާޅުވި އެވެ.\nއެކަމަކު، ޖަލްސާގައި ބައިވެރިވެވަޑައިގަތުމާ ގުޅޭ ގޮތުން، ޖޮއިންޓް ޕާލަމެންޓްރީ ގްރޫޕުގެ ބައްދަލުވުމެއް، ޖަލްސާގެ ކުރިން އޮންނާނެ ކަމަށާއި އެ ބައްދަލުވުމުގައި ގޮތެއް ނިންމާނެ ކަމަށް ރިޔާޒް ވިދާޅުވި އެވެ.\nމަޖިލީހުގެ ގަވައިދަށް އެންމެ ފަހުން ގެނައި ބަދަލުގައިވާ ގޮތުން ތިން ވަނަ ދައުރުގެ ޖަލްސާތައް ހިނގާނީ އޮގަސްޓު 27 ވަނަ ދުވަހުން ފެށިގެން ނޮވެމްބަރު މަހުގެ ނިޔަލަށެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މެމްބަރު މޫސާ މަނިކު (ރީކޯ) މަޖިލީހުގެ މެމްބަރުން މެމްބަރު އަބްދުﷲ ރިޔާޒް (ތިމަރަފުށި) އަބްދުﷲ މަސީހް މުހައްމަދު


Azhaa aai Niuma ge ithurun Zeenaa, LGA ge boad ah ayyankuran Committee inn faaskoffi - One Online\n24 އޯގަސްޓް އެލްޖީއޭގެ ބޯޑަށް މެންބަރުން އައްޔަން ކުރުމުގެ ގޮތުން އިންޓަވިއު ކުރުމަށް ލާމަރުކަޒީ ކޮމިޓީން މިއަދު ބޭއްވި ބައްދަލުވުމުގެ ތެރެއިން ---ފޮޓޯ: މަޖިލިސް އިދާރާ\nއަޒްހާ އާއި ނިއުމާގެ އިތުރުން ޒީނާ، އެލްޖީއޭގެ ބޯޑަށް އައްޔަންކުރަން ކޮމިޓީން ފާސްކޮށްފި\nލޯކަލް ގަވަރުމަންޓް އޮތޯރިޓީ (އެލްޖީއޭ)ގެ ބޯޑުގެ މެންބަރު ކަމަށް ރައްޔިތުންގެ މަޖިލީހުން ކަނޑައަޅާ ތިން މެންބަރުން އައްޔަން ކުރުމަށް ޓަކައި، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ފޮނުއްވި ފަސް ބޭފުޅުންގެ ތެރެއިން އަޒްހާ އާއި ނިއުމާގެ އިތުރުން ޒީނާ އަލީ އެ ބޯޑަށް އައްޔަން ކުރުމަށް ރައްޔިތުންގެ މަޖިލިހުގެ ލާމަރުކަޒީ ކޮމިޓީން ފާސްކޮށްފިއެވެ.\nމަޖިލީހަށް ފޮނުއްވި ފަސް ބޭފުޅުންގެ ތެރޭގައި ހިމެނިވަޑައިގަންނަވަނީ، ޖެންޑާ އީކުއަލިޓީ ދާއިރާއިން ތަޖުރިބާ ލިބިވަޑައިގެން ހުންނެވި ދެ އަންހެން ބޭފުޅުން ކަމަށްވާ މ. ލިލީސް/ އަޒްހާ ޒަމީރު އާއި ދަފްތަރު 2864/ އައިމިނަތު އަލީގެ އިތުރުން ގަވާނަންސް ނުވަތަ ޕަބްލިކް އެޑްމިނިސްޓްރޭޝަންގެ ދާއިރާއިން ތަޖުރިބާ ލިބިވަޑައިގެން ހުންނެވި ގ. ހިމާލިޔާގެ/ ފާތުމަތު ނިއުމާ އާއި މަދަނީ ޖަމިއްޔާގެ މެންބަރުންގެ ގޮތުގައި ހ. ރައިޒިން ސަން/ ފާތުމަތު ޒީނާ އަލީ އަދި ބ. ކެންދޫ/ ޝާޒީބިން، އައިޝަތު ޝީޒާ އެވެ.\nމިބޭފުޅުންގެ ތެރެއިން އައިމިނަތު އަލީ އެ މަގާމަށް ވަޑައިގެންނެވުމަށް ބޭނުންފުޅު ނުވާތީ ކޮމެޓީގެ އިންޓަވިއުއަށް ވަޑައިގެންފައެއް ނުވެއެވެ. އަދި އައިޝަތު ޝީޒާގެ ނަން ކޮމިޓީން ފާހެއް ނުވިއެވެ.\nއެހެންކަމުން އަޒްހާ އާއި ނިއުމާގެ އިތުރުން ޒީނާ އެލްޖީއޭގެ ބޯޑަށް އައްޔަން ކުރަން އެ ތިން ބޭފުޅުންގެ ނަން މަޖިލީހުގެ ތަޅުމަށް ފޮނުވަން ކޮމެޓީން ވަނީ ފާސްކޮށްފައެވެ.\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގެ 59 ވަނަ މާއްދާގެ (ހ)ގެ (2)ގައި ބުނެފައި ވަނީ، ލޯކަލް ގަވަރުމަންޓް އޮތޯރިޓީ ހިންގާނީ، ނުވަ މެންބަރުންގެ މައްޗަށް އެކުލެވޭ ބޯޑަކުން ކަމަށެވެ.\nއޭގެ ތެރޭގައި ހިމެނި ވަޑައިގަންނަވަނީ، ގާނޫނުއަސާސީގެ 140 ވަނަ މާއްދާގައި ބަޔާންކޮށްފައިވާ ބޭނުމަށް ރައްޔިތުންގެ މަޖިލީހަށް ޖަވާބުދާރީވުމަށް ޓަކައި ރައީސުލްޖުމްހޫރިއްޔާ އައްޔަންކުރާ ވަޒީރުގެ ގޮތުގައި ހޯމް މިނިސްޓަރާއި ރައްޔިތުންގެ މަޖިލީހުން އައްޔަން ކުރާ ތިން މެންބަރުން ކަމަށްވާ ޖެންޑާ އިކުއަލިޓީގެ ދާއިރާއިން ތަޖުރިބާ ލިބިފައިވާ އަންހެން މެންބަރަކާއި ގަވާނަންސް ނުވަތަ ޕަބްލިކް އެޑްމިނިސްޓްރޭޝަންގެ ދާއިރާއިން ތަޖުރިބާ ލިބިފައިވާ މެންބަރަކާއި މަދަނީ ޖަމިއްޔާއެއްގެ މެންބަރެކެވެ.\nމީގެ އިތުރުން ސިޓީ ކައުންސިލަރުންގެ ތެރެއިން އެމީހުން އިންތިހާބު ކުރާ މެންބަރަކާއި އަތޮޅު ކައުންސިލުގެ ރައީސުންގެ ތެރެއިން އެމީހުން އިންތިހާބުކުރާ މެންބަރަކާއި ރަށު ކައުންސިލަރުންގެ ތެރެއިން އެމީހުން އިންތިހާބުކުރާ މެންބަރަކާއި މާލީ ކަންކަމާ ގުޅޭ ވުޒާރާގެ ވަޒީރު ކަނޑައަޅާ އެ އޮފީހުގެ މުވައްޒަފަކާއި ރައީސުލްޖުމްހޫރިއްޔާ ކަނޑައަޅާ އޮތޯރިޓީގެ ޗީފް އެގްޒެކެޓިވް އޮފިސަރެވެ.\nމީގެ ތެރެއިން ކައުންސިލުތަކުން އިންތިހާބު ކުރާ މެންބަރުން މިހާރު ވަނީ އިންތިހާބުކޮށް ނިންމައިފައެވެ.\nގުޅޭ ޓެގު ރައްޔިތުންގެ މަޖިލިސް މަޖިލީހުގެ ލާމަރުކަޒީ ކޮމެޓީ ލާމަރުކަޒީ ނިޒާމް\nސިޓީ ކައުންސިލަށް ހުޅުމާލޭގެ ރަޖިސްޓްރީ ބާތިލު ނުކުރެވޭނެ: އެލްޖީއޭ


Pakistange verikamugai sifainge ithuruvamundhaa nufoozu\nޕާކިސްތާންގެ ބޮޑުވަޒީރާއި އެގައުމުގެ އާމީ ޗީފް\nޕާކިސްތާންގެ ވެރިކަމުގައި ސިފައިންގެ އިތުރުވަމުންދާ ނުފޫޒު\nޗައިނާއިން ޕާކިސްތާންގައި ކޮށްފައިވާ އިންވެސްޓްމެންޓަށް ޕާކިސްތާންގެ ސިޔާސީ ފަރާތްތަކުން ފާޑުކިޔުމުން ސިފައިން އެކަމާ ދެކޮޅަށް ނުރުހުން ފާޅު ކުރެ އެވެ. ޗައިނާއިން ވަނީ ޕާކިސްތާންގައި 60 ބިލިއަން އެމެރިކާ ޑޮލަރުގެ އިންވެސްޓްމެންޓެއް ކޮށްފަ އެވެ. ޗައިނާ ޕާކިސްތާން އިކޮނޮމިކް ކޮރިޑޯއަކީ، ޕާކިސްތާން ފަޅީގައި ސިފައިން އިސްވެ އޮވެގެން ކުރިއަށް ގެންގޮސްފައިވާ ބިޔަ ފޮރިން އިންވެސްޓްމެންޓެކެވެ.\nޕާކިސްތާންގެ މަތީގެ ސެނެޓްގެ ހާރިޖީ ގުޅުމާ ބެހޭ ކޮމިޓީގެ ރައީސް މުޝާހިދު ހުސައިން މިއިންވެސްޓްމެންޓަށް ފާޑު ވިދާޅުވުމުން، ޖެނެރަލް ގަމަރު ބާޖްވާ ވަނީ ކުއްލި ގޮތަކަށް ޕާކިސްތާނަށް ވަޑައިގެންފަ އެވެ. ޗައިނާއިން ވަނީ ޕާކިސްތާނުގެ ސިޔާސީ ފަންތީގައި 60 ބިލިއަން ޑޮލަރުގެ އިންވެސްޓްމެންޓަށް ފާޑުކިޔުން އަމާޒުވާތީ އެކަމާ ނުރުހުން ފާޅުކޮށްފަ އެވެ.\nއިމްރާން ހާންގެ ސަރުކާރަކީ ސިފައިންގެ އެހީތެރިކަމާއެކު ވެރިކަމަށް އައި ސަރުކާރެކެވެ. ނަމަވެސް ސިފައިންގެ މަސްލަހަތަށް ބުރޫ އަރާ ގޮތަށް ސިޔާސީ ފަރާތްތަކުން ފާޑު ކިޔަމުންދާތީ ސިފައިން ކަން ބޮޑުވެ އެވެ. އިމްރާން ހާންގެ އެޑްވައިޒަރު، އަބްދުއްރައްޒާގް ދާއޫދު ވިދާޅުވެފައިވަނީ ނަވާޒް ޝަރީފްގެ ސަރުކާރުން ޗައިނާއާއެކު އެކަށީގެންވާ މިންވަރަށް މަޝްވަރާކޮށްފައި ނުވާ ކަމަށެވެ. އަދި މައްސަލަ ދިރާސާ ކުރަންވީ މިންވަރަށް ދިރާސާ ނުކޮށް ޗައިނާއަށް އިންވެސްޓްމެންޓްތައް ދީފައިވާތީ އެއް އަހަރު ދުވަހަށް ޗައިނާގެ އިންވެސްޓްމެންޓްގައި މަސައްކަތް ކުރުން ހުއްޓާލުމަށް ހުށަހަޅުއްވާފައިވެ އެވެ.\nދާއޫދުގެ މި ވާހަކަތަކާ ގުޅިގެން ޗައިނާއިން ނުރުހުން ފާޅުކުރުމުގެ ސަބަބުން މަސްރަހު ފިނިކޮށްލުމަށްޓަކައި ކުއްލި ގޮތަކަށް ބާޖްވާ ބެއިޖިންއަށް ވަޑައިގަންނަވަން ޖެހިވަޑައިގަތެވެ.\nއެއަށްފަހު އިމްރާން ހާންގެ ކޮމިއުނިކޭޝަން މިނިސްޓަރު މިއަހަރު ފެބްރުއަރީގައި ވިދާޅުވެފައިވަނީ ޗައިނާ އިކޮނޮމިކް ކޮރިޑޯގެ މަޝްރޫއުގައި 70 ބިލިއަން ޕާކިސްތާން ރުޕީސްގެ ކޮރަޕްޝަންގެ އަމަލު ނަވާޒް ޝަރީފްގެ ސަރުކާރުން ހިންގާފައިވާ ކަމަށެވެ.\nޖެނަރަލް ބާޖްވާ މަސްރަހު ފިނިކުރެއްވުމަށް މަސައްކަތް ކުރެއްވި ނަމަވެސް ޗައިނާއިން ވަނީ މި ތުހުމަތުތަކާ ގުޅިގެން ބައެއް ޕްރޮޖެކްޓްތަކުގެ މަސައްކަތް ލަސްކުރަން ފަށާފަ އެވެ.\nއިމްރާން ހާންގެ ސަރުކާރަށް ދިމާވެފައިވާ މާލީ ދަތިތަކުން ސަލާމަތް ވުމަށް އައިއެމްއެފްގެ އެހީތެރިކަމަށްވެސް ވަނީ އެދިފަ އެވެ.\nއެމެރިކާއިން ދެކޭ ގޮތުގައި ޕާކިސްތާންގައި ޗައިނާއިން ހިންގާ އިންވެސްޓްމެންޓްތަކުގެ ސަބަބުން ޕާކިސްތާން ދާނީ އިތުރަށް ދަރަނި ވެރިވަމުންނެވެ. ޗައިނާއިން މިކަން ދޮގު ކުރެ އެވެ.\nޗައިނާއިން ވަނީ މިއަހަރުގެ އޮކްޓޯބަރު މަހު އިމްރާން ޚާން ބެއިޖިންއަށް ކުރެއްވި ދަތުރުފުޅުގައި ޚާންއާއި ބާޖްވާއާ ދެބޭފުޅުންގެ އަރިހުން މިއިންވެސްޓްމެންޓަށް ހުރަސް ނާޅުއްވާނެކަމުގެ ޔަގީންކަން ހޯދާފަ އެވެ.\nޖެނެރަލް ބާޖްވާގެ މަގާމުގެ މުއްދަތު ހަމަވި ނަމަވެސް ސަރުކާރުން ވަނީ އޭނާ އިތުރު ތިން އަހަރަށް ހިދުމަތުގައި ހުންނެވުމަށް އެދިފަ އެވެ. ޕާކިސްތާންގެ އިސް ޖެނެރަލް މަގާމުގައި އިތުރު މުއްދަތަކަށް ހުންނެވުމަށް ޗައިނާއާއި އެމެރިކާއިން ވެސް ވަނީ ރުހުން ދީފަ އެވެ.\nމިއީ ކުރިންވެސް ލަފާކުރެވިފައި އޮތް މަންޒަރެކެވެ. ސިފައިން ވަނީ ނަވާޒް ޝަރީފްގެ ވެރިކަމުގައި ނުފޫޒު ގަދަކުރި މިންވަރަށް ވުރެން އިތުރަށް އިމްރާން ހާންގެ ވެރިކަމުގައި ނުފޫޒު ގަދަކޮށްފަ އެވެ. އަދި އިންތިހާބީ ސަރުކާރުގެ ނުފޫޒު މަޑުމަޑުން ފަނޑުވަމުންދާ ގޮތަށް ސިފައިންގެ ނުފޫޒު ދަނީ ސަރުކާރުގައި އިތުރުވަމުންނެވެ.\nސިފައިންގެ ނުފޫޒު އިތުރުވަމުން ދިއުމާއި ބާޖްވާއަށް އިތުރު މުއްދަތެއް ލިބުމަކީ ހިމޭން އިންގިލާބެއްގެ ގޮތުގައިވެސް ސިފަ ކުރެވިދާނެ އެވެ. ސިފައިންނާއި ސަރުކާރާ ދެމެދުގެ ނުރުހުމަކީ މީހުންނަށް ސާފުކޮށް ފެންނަ ކަމެކެވެ. ނަމަވެސް މީޑިއާއަކީ ވަރުގަދަ ނުފޫޒެއްގެ ދަށުގައިވާ ވަސީލަތެއް ކަމުން މީޑިއާއިން ދަނީ މިކަން ދޮގު ކުރަމުންނެވެ.\nއިމްރާން ހާންއާ ސިފައިންނާ ދެމެދު ދެބަސްވުމަކަށް އަންނަން ޖެހުނީ ދެ މައްސަލައަކާ ގުޅިގެންނެވެ. ފުރަތަމަ މައްސަލައަކީ ޓެރަރިސްޓުންނަށް ސިފައިން ސީދާކޮށާއި ނުސީދާކޮށް ވާގިވެރިވާ މައްސަލަ އެވެ. އަނެއްކޮޅުން އިގްތިސާދީ އަނދަވަޅެއްގައި އޮތް ޕާކިސްތާނަށް ބޭނުންވާ މާލީ އެހީތެރިކަން ލިބުމުގައި ޓެރަރިސްޓުންނަށް ފަންޑް ކުރާ މައްސަލަ ހުރަހެއްގެ ގޮތުގައި މެދުވެރިވެގެން ދިއުމެވެ.\nއެމެރިކާއަށް ކުރެއްވި ދަތުރުފުޅުގައި ސެޕްޓެމްބަރު މަހު ހާން ވިދާޅުވެފައި ވަނީ ޕާކިސްތާންގައި ސާޅީސްހާހާއި ތިރީސްހާހާ ދެމެދުގެ އަދަކަށް ޓެރަރިސްޓުން އުޅޭ ކަމުގަ އެވެ. މިއަށްވުރެ ބޮޑު ވާހަކައަކަށް ވެގެން ދިޔައީ ޕާކިސްތާން ސިފައިން އަލްގާއިދާއާއި އެހެނިހެން ޓެރަރިސްޓުންނަށް ތަމްރީން ދިން ކަމަށް ޚާން ވިދާޅުވުމުންނެވެ.\nމިއީ އެންމެން ދަންނަ ބޮޑު ސިއްރެއް ކަމުގައިވީ ނަމަވެސް މިއަދާ ހަމައަށް ބޮޑު ވަޒީރަކު ފާޅުގައި މިކަން މިގޮތަށް ބަޔާން ކުރައްވާފައެއް ނުވެ އެވެ. މި ވާހަކައަކީވެސް ސިފައިންނަށް ހަޖަމްވި ވާހަކައެއް ނޫނެވެ. އޭގެ ދުވަސްކޮޅެއް ފަހުން އިނގިރޭސިވިލާތަށް ކުރެއްވި ދަތުރުފުޅުގައި ވޮރިކް ޔުނިވާސިޓީގައި ބާޖްވާ ބައިވެރިވެ ވަޑައިގެންނެވި ބައްދަލުވުމެއްގައި ސިފައިންގެ އިސް ވެރިއަކު ވިދާޅުވީ ދުނިޔެއިން ޕާކިސްތާނަށް ޝުކުރުވެރިވާން ޖެހޭނެ ކަމުގަ އެވެ. އެއީ ޕާކިސްތާނުން ވަނީ ޓެރަރިޒަމްގެ ވަބާ ނައްތާލުމަށް މަސައްކަތްކޮށްފައި ކަމަށެވެ.\nމީގެއިތުރުން އިގްތިސާދީ ރޮނގުން އިމްރާނާ ސިފައިންނާ ދެމެދު އަރާރުމެއްވެސް އެބަ އޮތެވެ. ޕާކިސްތާންގެ ދަރަނި ދަނީ އިތުރުވަމުންނެވެ. އަސާސީ މުދަލުގެ އަގުތައް ދަނީ ބޮޑުވަމުންނެވެ. މިކަމާ ގުޅިގެން ރައްޔިތުންގެ ނުރުހުން ސަރުކާރަށް ދަނީ އަމާޒު ވަމުންނެވެ.\nއިމްރާން ޚާންގެ ނުފޫޒު އޭނާގެ އަމިއްލަ ސަރުކާރުގައި ދަނީ ހަނިވަމުންނެވެ. އަދި ނަވާޒް ޝަރީފް ފުރުވާލުމުގައި ސިފައިން ކުޅެފައިވާ ދައުރާ މެދުވެސް އިމްރާން ހާން ގާޔާވެވަޑައިގެންފައެއް ނުވެ އެވެ. ނަމަވެސް ސިފައިންނާއި ނަވާޒް ޝަރީފްއާ ދެމެދު އެއްވެސް އެއްބަސްވުމަކަށް އާދެވުނު ކަމުގެ އެއްވެސް އަލާމާތެއް ފެންނާކަށް ނެތެވެ.\nޕާކިސްތާންގައި ސިފައިން ވެރިކަމުގައި އުޅުނު ހަނދާންތައް އަދި ރައްޔިތުންގެ ހިތުން ފޮހެވިގެންދާނެހާ ދުވަހެއް ނުވެ އެވެ. ނަމަވެސް ސިފައިންނާއި ސަރުކާރު އޮތީ އެއްބަޔަކު އަނެއްބަޔަކަށް ފާރައަށެވެ. ވާގޮތެއް ބަލަން ތިބެމާ ހެއްޔެވެ؟


ގަލޮޅު ފަހިވާގޭ މުއުމިނާ ޢަބްދުލްޤައްޔޫމް އަވަހާރަވުމާ ގުޅިގެން ރައީސް މައުމޫނަށާއި އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - The President's Office\n6 އޭޕްރިލް 2020، ރިފަރެންސް: 2020-141\nރައީސް އަލްއުސްތާޛު މައުމޫން ޢަބްދުލްޤައްޔޫމުގެ ކޮއްކޯފުޅު، ގަލޮޅު ފަހިވާގޭ މުއުމިނާ ޢަބްދުލްޤައްޔޫމް އަވަހާރަވުމާ ގުޅިގެން، ރައީސް މައުމޫނަށާއި އެ އާއިލާއަށް ރައީސުލްޖުމްހުރިއްޔާ އިބްރާހީމް މުޙައްމަދު ޞާލިޙް ތަޢުޒިޔާ ވިދާޅުވެއްޖެއެވެ. ރައީސް އިބްރާހީމް މުޙައްމަދު ޞާލިޙް ތަޢުޒިޔާ ވިދާޅުވީ، މުއުމިނާ އަވަހާރަވި ޚަބަރު ލިބިވަޑައިގަތުމާ ގުޅިގެން ރައީސް މައުމޫނާ މިއަދު ފޯނުން ގުޅުއްވައެވެ. މި ޚަބަރު އެއްސެވީ ވަރަށް ފުން ހިތާމައާއެކުގައި ކަމަށް ވިދާޅުވެ، ސަރުކާރަށް މުއުމިނާ ކޮށްދެއްވާފައިވާ އިޚްލާޞްތެރި ޚިދުމަތްތައް ރައީސުލްޖުމްހޫރިއްޔާ ފާހަގަކުރެއްވިއެވެ. އަދި އެ މަރުޙޫމާގެ ފުރާނައަށް މާތްﷲ ހެޔޮ ރަޙްމަތް ލައްވައި ސުވަރުގޭގެ ދާއިމީ ނިޢުމަތް މިންވަރު ކުރެއްވުމަށާއި، މި ދަނޑިވަޅުގައި ޢާއިލާއަށް ކެތްތެރިކަން ދެއްވުން އެދި މާތްﷲ ގެ ޙަޟްރަތުގައި ދުޢާ ދަންނަވާ ކަމަށްވެސް ވިދާޅުވިއެވެ. މުއުމިނާ އަވަހާރަވިއިރު ޢުމުރަކީ 79 އަހަރެވެ.\nމުއުމިނާ ޢަބްދުލްޤައްޔޫމް ސަރުކާރަށް ފުރަތަމަ ޚިދުމަތް ކުރައްވަން ފަށްޓަވާފައިވަނީ 8 އޭޕްރިލް 1958 ގައެވެ. ފުރަތަމަ އަދާކުރެއްވީ އަމީރު އަޙްމަދުގެ މުދައްރިސާ ކަމުގެ މަގާމެވެ. އޭގެފަހުން، އަމީނިއްޔާ ސްކޫލުގެ މުދައްރިސާކަންވެސް ކުރެއްވިއެވެ. ދެވަނަ ފަހަރަށް ޚިދުމަތް ކުރައްވަން ފަށްޓަވާފައިވަނީ 1 ސެޕްޓެމްބަރު 1987 ގައެވެ. އޭރު ހަމަޖެއްސެވީ ދިވެހި ބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ އެހީތެރިޔާ ކަމުގެ މަގާމަށެވެ. އޭގެފަހުން، އެ މަރުކަޒުގެ އިސް އެހީތެރިޔާ ކަމާއި، އެސިސްޓެންޓް ޑިރެކްޓަރުކަން ކުރައްވާފައިވެއެވެ. މުއުމިނާ ޢަބްދުލްޤައްޔޫމަކީ، ގަލޮޅު އަވަށު އޮފީހުގެ ވެރިޔާގެ އެހީތެރިޔާ ކަމުގެ މަގާމާއި، ވެރިޔާގެ އިސް އެހީތެރިޔާ ކަމުގެ މަގާމާއި، ޑެޕިޔުޓީ ޑިރެކްޓަރު ކަމުގެ މަގާމާއި، އަދި ޑިރެކްޓަރ ޖެނެރަލް ކަމުގެ މަގާމުވެސް ފުރުއްވާފައިވާ ބޭފުޅެކެވެ. ގަލޮޅު އަވަށުގެ ތަރައްޤީއަށް މުއުމިނާ ވަނީ ގިނަ މަސައްކަތްޕުޅުތަކެއް ކުރައްވާފައެވެ. މުއުމިނާއަށް ފުރަތަމަ ޕެންޝަން ލިބިވަޑައިގެންފައިވަނީ 1 ސެޕްޓެމްބަރު 2007 ގައެވެ.


Sifainge ah vadhe inzaaru dhin massala balanee\nވޭނެއްގައި ބަންޑާރަކޮއްޓަށް ވަދެ އިންޒާރު ދިން މައްސަލަ ބަލަނީ\nޗީފް އޮފް ޑިފެންސް ފޯސް މޭޖަރ ޖެނެރަލް އަބްދުﷲ ޝަމާލް ނޫސްވެރިންނަށް މައުލޫމާތު ދެނީ -- އަހްމަދު އަޔާދު | އަވަސް\nދިވެހި ސިފައިންގެ މައި މަރުކަޒު، ބަންޑާރަކޮށްޓަށް ވޭނެއްގައި ވަދެ އިންޒާރެއް ދިން މައްސަލަ ތަހުގީގު ކުރަމުން އަންނަ ކަމަށް އެމްއެންޑީއެފް އިން ބުނެފި އެވެ.\nގައުމީ ދިފާއީ ބާރުން މިއަދު ނެރުނު ބަޔާނެއްގައި ބުނީ މިދިޔަ މަހު 18 ގައި "ސީ" އަކުރުގެ ހިމެނެ ނަމްބަރު ޕްލޭޓެއް ޖަހާފައިވާ ވޭނެއް ބަންޑާރަ ކޮއްޓަށް ވަނުމާއެކު ހުއްޓުވާފައިވާ ކަމަށާއި އެ ވޭންް ދުއްވަން އިނީ ބިދޭސީއެއް ކަމަށެވެ. އަދި އެ މައްސަލަ ފުލުހުންނާ ގުޅިގެން ތަހުގީގު ކުރަމުންދާ ކަމަށް ވެސް އެ ބަޔާނުގައި ބުނެފައިވެ އެވެ.\nމިއަދުގެ މާހައުލުން އެއްވެސް ގޮތަކަށް ޝައްކު ކުރެވޭ ފަދަ އެއްވެސް ބާވަތެއްގެ ކަމެއް އެއްވެސް މީހެއްގެ ފަރާތުން ފެނިއްޖެ ނަމަ ސަލާމަތީ ބާރުތަކަށް ލަސް ކުރުމެއް ނެތި އެންގުމަ ހަނދުމަށްކޮށް އަރުވާ ކަމަށް ވެސް އެ ބަޔާނުގައި ބުނެފައިވެ އެވެ.\nމިފަދސަ ބަޔާނެއް މިއަދު ނެރުނު ސިފައިންގެ ވެހިކަލެއްގެ ފަހަތުން ވޭނެއް ސިފައިންގެ ތޭރެއަށް ވަނތް ހާދިސާ ހިނގާފައި ވަނީ މީގެ ދެހަފުތާއެއްހާ ދުވަސް ކުރިންނެވެ.\nމާލޭގައި ހުންނަ ސިފައިންގެ މައި މަރުކަޒު، ބަންޑާރަ ކޮޓަކީ އެންމެ ވަރުގަދައަށް ސަލާމާތީ ފިޔަވަޅުތައް އަޅާފައިވާ މަރުކަޒެވެ. އެ މަރުކަޒަށް މިގޮތަށް ވެހިކަލެއްގައި ވަން މިއީ ފުރަތަމަ ފަހަރެވެ. މި މައްސަލައާ ގުޅިގެން ވަނީ ފާޑުކިޔުންތައް އަމާޒުވެފަ އެވެ.\nފުލުހުންނާއި ސިފައިންނަށް 44 މިލިއަން\n"އިންޑިއާ ބޯޓުގެ ފޮޓޯ ނަގައިގެން ސުވާލެއް ނުކުރަން"\nޑިންގީގައި ތިބި މީހުން ސަލާމަތްކޮށްފި


ދެއަހަރު ފަހެވެ. ނަޒީރަށް އުނދަގޫތަކެއް ވާތީ އުޅޭތާ ދެތިން ދުވަސްވީއެވެ. މީހާ ވަރުބަލިވެ ނިދި އަންނާތީ ކަމެއް ކުރާހިތެއް ނުވެއެވެ. އަބަދުވެސް ބޭނުންވަނީ އަރާމު ކުރާށެވެ. އޮށޯވެ އޮންނާށެވެ. ހިނގައިލިޔަސް ހީވަނީ ވެއްޓެން އުޅޭ ހެންނެވެ. ތަނަކު އިށީނދެލިޔަސް ލޯ މަރައިލެވެއެވެ. ލޯ މަރައިލައިފި ނަމަ ހުޅުވާ ހިތެއް ނުވެއެވެ. ތެދުވާ ހިތެއް ނުވެއެވެ.\n"އަހަންނަށް ހީވަނީ މާބޮޑުވަރު ނުވަނީސް ޑޮކުޓަރަށް ދައްކަން ވެއްޖެހެން." ޕެނަޑޯލް ގުޅައަކާއި ފެންތަށްޓެއް ދިއްކޮށްލަމުން އަމްރާ ބުންޏެވެ.\n"މިދެން އެހާ ބޮޑު ކަމެއް ނޫނޭ. މާ ބުރަ ދުވަސްކޮޅެއްވީމަ ވާގޮތެއް ކަންނޭނގެ. ނިދައިލީމަ ހަމައަކަށް އެޅިދާނެ." ވަރުބަލިވެ މާނޭވާލެވޭ ކަހަލަ ގޮތަކަށް ނަޒީރު ބުނެލިއެވެ.\n"ތިހެން ކިޔާތާ ވެސް ތިން ދުވަސްވީ. ތިޔަ އުނަގަނޑުގެ ރިހުމަކަށް ބޮލަށް އުނދަގުވުމަކަށް ބަދަލެއް ނައެއްނު. އަނެއްކާ މިހާރު ތި އުޅެނީ ބަނޑަށް ވެސް އުނދަގޫވާތީ. ބުރަކަށީގައި ވެސް ރިއްސާތީ. އަހަންނަށް ހީވަނީ ހައްތަހާ ގޯސްވާހެން." ނަޒީރު ދިއްކޮށްލި ތަށީގައި ހިފައިލަމުން އަމްރާ ބުނެލިއެވެ.\n"އާނ! މާދަމާ ތިކަމާ އުޅެންވީ." އެންމެ ފަހުން ނަޒީރު އެއްބަސްވިއެވެ.\nޖެހިގެން އާ ދުވަހެވެ. ނަޒީރާއި އަމްރާ ތިބީ ޑޮކުޓަރަށް ދައްކަން ކިއުގައެވެ. ޑޮކުޓަރު ހަދަން ހަވާލުކުރި ޓެސްޓުތައް އޮތް ސިޓީ އުރަތައް ހިފައިގެންނެވެ. ނަޒީރަށް އިރުކޮޅަކާ ބަލައިލެވެނީ ޑޮކުޓަރުގެ ކޮޓަރިއަށް އަރަމުންދާ ނަންބަރު ތަކަށެވެ. އޭނާ ލޯހުޅުވާލެވެނީ ނަންބަރު ބަދަލުވާކަން އަންގައިދޭ އަޑުންނެވެ. ގޮނޑީގައި އިން އިރުވެސް އޭނާ އިނީ ވަރުބަލިވެފައެވެ. މާނޭވާލެވޭ ގޮތްވެފައެވެ. ލޯ ހުޅުވާލެވެނީ ގަދަކަމުންނެވެ. ބައެއް ފަހަރު އަރިއަޅައިލައެވެ. އެކަން އަމްރާއަށް އެނގެއެވެ. އެހެންވެ އަމްރާ އިންނަނީ އޭނާގެ ގައިގައި ހިފަހައްޓައި ގެންނެވެ. މުލައްދަނޑިއަށް އަތް މަހައިލައިގެންނެވެ. ވިއްސަކަށް މިނެޓުފަހުން އެމީހުންގެ ނަންބަރު ދިއްލުނެވެ. ނަޒީރުގެ މުލައްދަނޑީގައި ހިފައިގެން އަމްރާ އެތެރެއަށް ވަނެވެ.\nޑޮކުޓަރު ބަލައިލީ ނަޒީރުގެ މޫނަށެވެ. އަމްރާއަށް ބަލައިލެވުނީ ސީދާ ޑޮކުޓަރުގެ މޫނަށެވެ. ކަމެއް ގޯސްވެއްޖެ ކަމަށް އަމްރާގެ ހިތް ބުނެލިއެވެ. ޑޮކުޓަރުގެ މޫނު މައްޗަށް އަރައިފައިބަމުން ދިޔަ ކުލަވަރު ފެނިފައި އަމްރާ ހިތް ބާރުބާރަށް ތެޅިގަތެވެ. އޭނާގެ ނޭވާ ހިނގުން އަވަސްވިއެވެ. އަތްފައި ފިނިވާން ފެށިއެވެ.\n"އާއިލާގައި ކިތައް ބޭފުޅުންތޯ ތިއްބަވަނީ؟" ޑޮކުޓަރު އަބުއި ރާގެއްގައި ސުވާލުކޮށްލިއެވެ.\n"ނަޒީރުގެ އާއިލާގައި އެކަކު ވެސް މިހާރު ނެތް." އަމްރާ ޖަވާބު ސީދާވެފައި ކުރެވެ.\n"މިދެންނެވީ ދެމަފިރިންގެ؟" ޑޮކުޓަރު ބަލައިލީ ސީދާ އަމްރާއާ ދިމާއަށެވެ.\n"ތިން ކުދިން. ދެ ފިރިހެން ކުދިންނާއި އަންހެން ކުއްޖެއް." އަމްރާ އިނގިލިތަކާ ކުޅެމުން ސުވާލުކޮށްލިއެވެ.\n"އުމުރު؟" ޑޮކުޓަރު ލުއި ގޮތަކަށް ބަލައިލިއެވެ.\n"ދޮށީ ކުއްޖާއަށް ވިހި އަހަރުވަނީ، ދެން ސަތާރަ އަހަރުގެ ކުއްޖަކާ ފަނަރަ އަހަރުގެ ކުއްޖެއް،" އަމްރާ ލަސްލަހުން ބުނެލިއެވެ. "ކިހިނެއްތޯވީ އަނެއްކާ؟"\n"މިހާރު ހާލަތު ގޮސް އޮތް ހިސާބުން..،" ޑޮކުޓަރުން ފުން ނޭވާއެއް ދޫކޮށްލިއެވެ. "ޓެސްޓުތަކަށް ބަލާއިރު ނަޒީރުގެ ދެ ކިޑުނީ ވަނީ ފެއިލްވެފަ. ވަރަށް ނާޒުކު ހާލަތެއްގައި މީހާ ހުރީ. މިހާރުން މިހާރަށް ވެސް އެޑްމިޓްކޮށް ފަރުވާ ދޭން ޖެހޭ އެބަ."\nޑޮކުޓަރުގެ ޖުމުލަތައް އަމްރާގެ ކަންފަތާހަމައަށް އައީ ދަމާފައި ދޫކޮށްލި އަލިފާން ތީރުތަކެއްގެ ސިފައިގައެވެ. ކޮންމެ ލަފުޒަކުން އޭނާގެ ހިތް ތޮރުފާން ފެށިއެވެ. އަމްރާއަށް ހިފައިލެވުނީ ނަޒީރުގެ އަތުގައެވެ. ތުރުތުރު އަޅާ ހާލުގައެވެ. ޑޮކުޓަރު ބަލައިލީ ސީދާ އަމްރާގެ މޫނަށެވެ.\n"މީ ހިތްވަރު ކުރާންވީ ވަގުތު، ކެތްތެރިކަން އިސްކުރާންވީ ވަގުތު. ﷲވޮޑިގެންވަނީ ކެތްތެރީންނާއެކު." ނަޒީރުގެ މޫނަށް ބަލައިލަމުން ޑޮކުޓަރު ހިތްވަރުދޭން ފެށިއެވެ.\n"ދެން ކިހިނެއްތޯ ހަދަން ޖެހޭނީ؟" ނަޒީރުގެ ލޮލުން ކަރުނަ ހިލިގަތެވެ.\n"ޓްރާންސްޕްލާންޓް ކުރުން އޮތީ. މި ބުނީ ކިޑްނީއެއް ހަދިޔާކުރާނެ މީހަކު ހޯދައިގެން ގުޅޭ ކިޑްނީއަކަށް ބަދަލުކުުރުން،" ޑޮކުޓަރު އޮޅުންފިލުވާދިނެވެ. "ގުޅޭ ކިޑްނީއެއް ހޯދުން އެ ވަރަށް އުނދަގޫ ކަމެއް. ގިނަ ފަހަރު އާއިލާ ތެރޭގައި ގުޅޭ މީހަކު ހުރުމުގެ ފުރުސަތު ވަރަށް ބޮޑު."\nކިޑުނީ ބަދަލުކުރުމާ ގުޅޭ މައުލޫމާތު ވަރަށް ސާފުކޮށް ޑޮކުޓަރު އޮޅުންފިލުވާދިނެވެ. ޑޮކުޓަރުގެ ނަސޭހަތާއި ހިތްވަރު ދިނުމުގެ ސަބަބުން އަމްރާއާއި ނަޒީރަށް ކޮންމެވެސް ވަރެއްގެ ތަސައްލީއެއް ލިބިގެން ދިޔައެވެ. އެމީހުން ނުވެސް ވިސްނާ ތިއްބާ ކުއްލިއަކަށް ބޯމައްޗަށް ބިންދާލީ ބޮޑު ރާޅެކެވެ. ލިބުނު ޚަބަރާއެކު އަމްރާ ވެސް ބިއްޖެހި ނެގިމަޑުވާ ގޮތްވާން ފެށިއެވެ. ބަސްމަދުވެ ލޮލުން ކަރުނަ ހިލިހިލި ހުންނަ ގޮތްވާން ފެށިއެވެ.\n"ދޮންތާ! ކުދިންގެ ކަންތައް އަހަރެން ބަލަހައްޓާނަން. ދޮންތަ އެކުދިންގެ ކަންތަކާ މާ ބޮޑަށް ހާސްނުވޭ. ދޮންތަބެއަށް ރަނގަޅު ގޮތެއް ވޭތޯ އުޅޭ." އަމްރާގެ ކޮއްކޮ އަނީސާއަށް ޚަބަރު ލިބުމާއެކު ހޮސްޕިޓަލަށް ދިޔައެވެ.\nނަޒީރު އެނދުމަތިކޮށްފައިވާ އެނދުކައިރީ ހުރި ގޮނޑީގައި އިށީނދެ އިނދެ ނަޒީރަށާއި އަމްރާއަށް ހިތްވަރު ދިނެވެ. ކެތްތެރިވާން ލަފާދިނެވެ. ނަސޭހަތްދިނެވެ.\n"އެކަމަކު ކާކު އަހަރުމެންނަށް ކިޑްނީއެއް ޑޮނޭޓް ކުރާނީ؟ ކޮންތާކުން އެކަމަށް ފައިސާ ހޯދާނީ؟" ފެންކަޅިވެފައިވާ ހާލު އަމްރާ ބަލައިލީ ސީދާ އަނީސާގެ މޫނަށެވެ.\n"އުނދަގޫ ކޮންމެ ކަމަކަށް ވެސް ހައްލެއް އޮންނާނެ. ކޮންމެވެސް މަގެއް ފެންނާނެ. އަހަރެން ވެސް ތިކަމާ އުޅެދޭނަން. ސަރުކާރުގެ އެހީއެއް ހޯދޭތޯ ވެސް ބަލައިދޭނަން. އަރީޝާއި އަހަރުމެން މި ތިބީ މިކަމުގައި ވާންޖެހުނު ކޮން ގުރުބާނެއް ވާން ތައްޔާރަށް." އަނީސާ ހިތްހެޔޮ ކަމާއެކު ބުނެލިއެވެ.\nނަޒީރު ހޮސްޕިޓަލުގައި އެނދުމަތިކުރިތާ ހަފުތާއެއް ފާއިތުވެ ދިޔައެވެ. ނަޒީރަށް ކޮންމެ ވެސް ވަރެއްގެ ލުއިކަމެއް ލިބިގެން ދިޔައެވެ. އަނީސާއާއި އޭނާގެ ފިރިމީހާގެ އަރީޝްގެ އެހީތެރިކަން އިންތިހާއަށް ލިބެމުން ދިޔައެވެ. ސަރުކާރުގެ އެހީތެރިކަން ވެސް ހޯދިއެވެ. ހެޔޮއެދޭ ފަރާތްތަކަށް ލިޔެގެން ކޮންވެސް ވަރެއްގެ އެހީތެރިކަމެއް ވެސް ލިބިގެން ދިޔައެވެ. އެހެންވެ އެމީހުން ނިންމީ އިންޑިޔާއަށް ގޮސް ކިޑްނީ ޑޯނާއެއް ހޯދާށެވެ. އެ ދެމަފިރިންނާއެކު ދިޔައީ އަރީޝެވެ.\n"ދެން އިތުރު ގޮތެއް ނެތް ދޮންތާ! ވަރަށް މަސައްކަތް ކުރެވިއްޖެ." އަރީޝް މާޔޫސްކަމާއެކު ކަރުއެލުވާލިއެވެ.\n"އެބައޮތް ގޮތެއް." އަމްރާ ވިސްނަން އިނދެފައި ބުނެލިއެވެ.\n"ކޮބާ؟" އަރީޝް އަވަސްއަވަހަށް އަހައިލިއެވެ.\n"އަހަރުމެން ޗެކުކުރުން. އަހަރެން މިހުރީ ކިޑްނީ ދޭން ތައްޔާރަށް. ދެން ނުވެއްޖެނަމަ. ދަރިން ވެސް ބަލާނީ." އަމްރާ އެއް ނޭވާއެއް އަމުނާލިއެވެ.\n"ހޫމް ތި ދެން އޮތް ގޮތަކީ؟ އެކަމަކު ކުޑަކުދީން ވީމަ މައްސަލަތަކެއް ނުކުންނާނެ. އަށާރަ އަހަރު ނުފުރޭ ކުދިންވީމަ މައްސަލައަކީ،" އަރީޝް ވިސްނައިލުމަށް ފަހު ބުނެލިއެވެ. "މި ބުނީ ލީގަލް އިޝޫތަކެއް ހުންނާނޭ. އެހެންވީމަ މެޗު ވިޔަސް އެކަން، މިކަން އޮންނާނެ. މިބުނީ ކުޑަކުދިންގެ ހައްގުތައް ރައްކާކުރުމާ ގުޅޭ މައްސަލަތައް ނުކުންނާނޭ."\n"އަހުނާ އެ ހުރީނު. އޭނާއަކީ މިހާރު ވިހި އަހަރުގެ މީހެއް." އަމްރާ ވިސްނަން އިނދެފައި ބުނެލިއެވެ.\n"އެ ވެސް ބޮޑު އިޝޫއަކަށް ނުވާނެބާ؟" އަރީޝް ދެ ފިކުރެއްގައި އިނދެބުނެލިއެވެ.\n"އެ ކީއްވެ؟" އަމްރާ ދެ ލޯ ބޮޑުކޮށްލިއެވެ.\n"ނުކުޅެދުންތެރިކަން ހުންނަ ކުއްޖެއްވީމަ." އަރީޝް އޮޅުން ފިލުވާދިނެވެ.\n"ދެން؟" އަމްރާ ސުވާލުން ފުރިގެންވާ ގޮތަަކަށް އަރީޝަށް ބަލައިލިއެވެ.


ވިޔަފާރީގެ ފައިދާއިން ޓެކްސް ނެގުމުގެ ޤާނޫނުގެ ދަށުން ޓެކްސް އަހަރު 2013 ގެ ބީ.ޕީ.ޓީ ބަޔާން ހުށަހަޅައި ފައިސާ ދެއްކުމުގެ އެންމެ ފަހު ތާރީޚުކަމުގައިވާ 30 ޖޫން 2014 ގެ ކުރިން ފައިސާ ދައްކައި ބީ.ޕީ.ޓީ ބަޔާން ހުށަހެޅުމަށް ޓެކްސް ދައްކާ ފަރާތްތައް ހޭލުންތެރިކުރުމުގެ ގޮތުން މީރާއިން ޚާއްސަ ހަރަކާތްތަކެއް ދަނީ ހިންގަމުންނެވެ.\nމި ސުންގަޑިއާ ގުޅިގެން މީރާއިން ކުރިއަށް ގެންދާ ޚާއްސަ ހަރަކާތްތަކުގެ ތެރޭގައި މި މަހުގެ 24 އަދި 25 ވަނަ ދުވަހު ހެދުނު 10:30 އިން 16:00 އަށް މާލޭގެ ތަފާތު ސަރަހައްދުތަކުގައި އިންފޮމޭޝަން ޑެސްކުތަކެއް ބެހެއްޓުމަށްވަނީ ހަމަޖެހިފައެވެ. މި ގޮތުން، 24 އަދި 25 ވަނަ ދުވަހު ވެލާނާގެ އިމާރާތުގައި އަދި އެސް.ޓީ.އޯ ޓްރޭޑް ސެންޓަރގައި އިންފޮމޭޝަން ޑެސްކުތަކެއް ބެހެއްޓޭނެކަމަށް މީރާއިން މައުލުމާތު ދެެއްވައެވެ. މީގެ އިތުރުން 26 ވަނަ ދުވަހުގައި މީރާގައި ވެސް އިންފޮމޭޝަން ޑެސްކެއް ބެހެއްޓޭނެކަމަށް މީރާއިން ހާމަކުރައްވައެވެ. މާލޭގެ ތަފާތު ސަރަހައްދުތަކުގައި މައުލޫމާތު ދިނުމުގެ ހަރަކާތްތައް ހިންގުމުގެ ބޭނުމަކީ، ޓެކްސް ދައްކާ ފަރާތްތަކަށް ޓެކުހާގުޅޭ މައުލޫމާތު ވީހާވެސް ފަސޭހައިން ލިބޭނެ އިންތިޒާމެއް ހަމަޖައްސައި ދިނުމެވެ. މިގޮތުން މި އިންފޮމޭޝަން ޑެސްކުތަކުން ޓެކުހާ ގުޅޭ މައުލޫމާތު ދިނުމުގެ އިތުރުން ބީ.ޕީ.ޓީ ބަޔާން ފުރުމުގައި އެހީތެރިކަން ފޯރުވައިދޭނެކަމަށް އެ އޮތޯރިޓީން މައުލޫމާތު ދެއްވައެވެ.\n2014 ވަނަ މޭ މަހުގެ ޖީ.އެސް.ޓީ ބަޔާން ހުށަހަޅައި ފައިސާ ދައްކަންޖެހޭ ސުންގަޑިއަކީ 28 ޖޫން 2014 ކަމަށާއި، އަދި ޓެކްސް އަހަރު 2013 ގެ ބީ.ޕީ.ޓީ ބަޔާން ހުށަހަޅައި ފައިސާ ދެއްކުމުގެ ސުންގަޑިއަކީ 30 ޖޫން 2014 އެވެ. ޖޫން މަހުގެ އެންމެ ފަހު ހަފްތާއަކީ ރަމަޟާން މަސްކަމަށްވެފައި ގިނަ ފަރާތްތަކަކުން ޓެކްސް ދައްކަން އަންނާނެ ހަފްތާއެއްކަމުން ޚިދުމަތް ލިބިގަންނަ ފަރާތްތަކުގެ ފަސޭހައަށްޓަކައި ދުރާލާ މި ސުންގަޑި ތަކަށް ސަމާލުވުމަށް މީރާއިން އިލްތިމާސްކުރައްވައެވެ.